**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Ιουλίου 2024, ημέρα Παρασκευή και ώρα 10.15΄, στην Αίθουσα «Προέδρου Δημητρίου Γεωργ. Παπασπύρου» (150)τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καράογλου Θεόδωρος, Καρασμάνης Γεώργιος, Κρητικός Νεοκλής, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γιαννούλης Χρήστος, Κόκκαλης Βασίλειος, Γαβρήλος Γεώργιος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γερουλάνος Παύλος, Σταρακά Χριστίνα, Καραθανασόπουλος Νικόλαος, Κτενά Αφροδίτη, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Στη συνεδρίαση παρίσταται ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης.

Όσον αφορά τις επόμενες συνεδριάσεις της Επιτροπής, προτείνω να συνεχίσουμε την επεξεργασία του σχεδίου νόμου, τη Δευτέρα, 29 Ιουλίου, με δύο συνεδριάσεις, ώρα 14.00΄ και ώρα 17.00΄, στην Αίθουσα Γερουσίας, για την ακρόαση των εξωκοινοβουλευτικών προσώπων και την κατ’ άρθρο συζήτηση, αντίστοιχα, την Τρίτη, 30 Ιουλίου, με την 4η συνεδρίαση που θα διατεθεί για τη β΄ ανάγνωση, ώρα 10.00΄, στην Αίθουσα «Προέδρου Αθανασίου Κωνστ. Τσαλδάρη» (223).

Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν στην αυριανή συνεδρίαση. Θα παρακαλούσα, όμως, οι προτάσεις τους να κατατεθούν και γραπτώς στη Γραμματεία της Επιτροπής, ώστε να καταρτισθεί ο σχετικός κατάλογος τον οποίο θα αναγνώσω στη συνέχεια.

Τον λόγο έχει ο Εισηγητής της Πλειοψηφίας, κ. Θεοχάρης για να υποβάλει την πρότασή του για τους φορείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Εισηγητής της Πλειοψηφίας):** Ναι, κύριε Πρόεδρε, ευχαριστώ πολύ.

Προτείνουμε από τη μεριά μας να κληθεί το Υπερταμείο, να κληθεί το ΤΑΙΠΕΔ, το ΤΧΣ, η Ένωση Ελληνικών Εταιριών Επιχειρηματικών Κεφαλαίων καθώς και τα ΕΛΤΑ.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Προτείνουμε από την πλευρά του ΣΥΡΙΖΑ το Σωματείο Υπαλλήλων Διοίκησης Αστικών Συγκοινωνιών Αθηνών και Πειραιώς, την Πανελλήνια Ομοσπονδία Σωματείων Ταχυδρομικών. Το Συνδικάτο Εργαζομένων ΟΑΣΑ και Θυγατρικών αυτού Εταιρειών, το Σωματείο Τεχνικών και Εργαζομένων του ΟΑΣΑ-ΟΣΥ, το Σωματείο Εργαζομένων ΣΤΑΣΥ, Σωματείο Εργαζομένων Λειτουργίας Μετρό Αθήνας (ΣΕΛΜΑ), την Ομοσπονδία Εργαζομένων ΕΥΔΑΠ και το Σωματείο Ηλεκτροδηγών και Λοιπών Εργαζομένων κίνησης Α.Ε..

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Διευκρινιστικά, η ΕΥΔΑΠ δεν ανήκει στο Υπερταμείο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του ΠΑΣΟΚ – Κινήματος Αλλαγής, κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Εκτός από τα Σωματεία που είπε ο κ. Γαβρήλος, οι Διευθύνοντες Σύμβουλοι του ΤΑΙΠΕΔ, της ΓΑΙΟΣΕ, του Υπερταμείου, ο Πρόεδρος των Σωματείων Εργαζομένων ΟΑΣΑ, ο Πρόεδρος της Ομοσπονδίας Συνδικάτων Μεταφορών Ελλάδος και ο Πρόεδρος των Σωματείων Υπαλλήλων Αστικών Συγκοινωνιών Αθηνών-Πειραιώς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Από την πλευρά των εργαζομένων, νομίζω, ειπώθηκαν κάποιοι φορείς που θα θέλαμε και εμείς.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Διευθύνοντες Σύμβουλοι του Υπερταμείου, της ΕΕΣΥΠ δηλαδή, το ΤΧΣ, το ΤΑΙΠΕΔ, τον ΙΟΒΕ, τον ΟΑΣΑ, τα ΕΛΤΑ, τη ΔΕΘ, τον Οργανισμό Κεντρικών Αγορών και Αλιείας, τη ΓΑΙΟΣΕ και τη «Διώρυγα της Κορίνθου».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής από τη Νέα Αριστερά, κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Αφού καταθέσω την έντονη διαμαρτυρία για μια άλλη φορά για τη διαδικασία, τόσα νομοσχέδια, δεν είμαστε σε μνημόνιο, δεν υπάρχει λόγος να υπάρχει αυτό το fast track, γίνεται συστηματικά. Όταν είχαμε το μνημόνιο, είχατε το πιστόλι στον κρόταφο, όπως το είχαμε και εμείς. Το καταλαβαίνω, τώρα δεν καταλαβαίνω τι γίνεται; Τι είναι αυτός ο τρόπος, τόσα πολλά νομοσχέδια, τελευταία φορά, δεν είναι «επείγον» αυτό. Θα μπορούσε να περάσει και τον Σεπτέμβριο. Το κάνετε συστηματικά για να μη γίνεται συζήτηση, οπότε θέλω να καταθέσω και για τα πρακτικά την έντονη διαμαρτυρία μας για τον τρόπο που δουλεύει η Βουλή. Είναι ένα θέμα Δημοκρατίας και είναι απαξιωτική η συμπεριφορά για το Κοινοβούλιο.

Εγώ θα ήθελα, εκτός από αυτούς και τους αντιπροσώπους της Τράπεζας της Ελλάδας, του ΟΔΔΗΧ που θα είναι στο Εποπτικό. Κατά την άποψή μου δεν έχουν χρόνο αυτοί οι άνθρωποι να κάνουν δουλειά, γιατί το Εποπτικό Συμβούλιο, εκτός άμα δεν θα είναι μόνο για διακόσμηση, έχει σοβαρή δουλειά, υπήρχε. Άρα, αν ο Υποδιοικητής μπορεί να κάνει αυτή τη δουλειά ή κάποιος από το Υπουργείο ή ο Γενικός Γραμματέας ή κάποιος από τον ΟΔΔΗΧ μπορεί να κάνει δουλειά, είναι ένα θέμα.

Θα ήθελα και την Ενιαία Αρχή Δημοσίων Συμβάσεων γιατί αλλάζετε το τρόπο που γίνονται οι συμβάσεις. Άρα να δούμε αν αυτός είναι ο τρόπος που πρέπει να γίνονται οι συμβάσεις του Δημοσίου και για τα Σωματεία, θα το συμπληρώσετε εσείς, αν έχω κάποιο που δεν έχει ειπωθεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Τσακαλώτο.

Τον λόγο έχει ο Ειδικός Αγορητής της Νίκης, κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Ευχαριστώ, κύριε Πρόεδρε.

Θα ήθελα ΤΑΙΠΕΔ, ΕΤΑΔ και Ελληνικά Ταχυδρομεία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Πλεύσης Ελευθερίας, κ. Αλέξανδρος Καζαμίας.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, θα ήθελα και εγώ να διαμαρτυρηθώ για τη διαδικασία. Αυτό που συμβαίνει είναι ότι η Διάσκεψη Προέδρων σας στερεί οποιαδήποτε δυνατότητα ως Πρόεδρος της Επιτροπής να αποφασίσετε μαζί με την Επιτροπή πότε θα γίνουν οι συνεδριάσεις. Ξέρετε γιατί; Διότι αποφασίζει ότι η Ολομέλεια θα γίνει την Τετάρτη. Το νομοσχέδιο κατατίθεται το βράδυ της Τρίτης και έχει υποσχεθεί ο Πρόεδρος της Βουλής ότι θα κατατίθεται τουλάχιστον 48 ώρες πριν από την πρώτη συνεδρίαση, άρα δεν έχετε καμία επιλογή. Παρασκευή η πρώτη συνεδρίαση, Δευτέρα η δεύτερη και η τρίτη συνεδρίαση και Τρίτη, η τέταρτη συνεδρίαση. Εσείς ως Πρόεδρος της Επιτροπής γιατί δεν διεκδικείτε μεγαλύτερους χρόνους από τη Διάσκεψη των Προέδρων; Εγώ παρευρίσκομαι στη Διάσκεψη, δεν σας ακούω να παρεμβαίνετε για να έχετε την ευχέρεια να συζητήσετε με την Επιτροπή ένα πρόγραμμα το οποίο να είναι λογικό και να επιτρέπει στους βουλευτές να μελετήσουν και να επεξεργαστούν τα νομοσχέδια σωστά. Δεν είμαστε εδώ επικυρωτήριο των σχεδίων της Κυβέρνησης και αν η Κυβέρνηση είναι βέβαιη και σίγουρη για τα νομοσχέδια που καταθέτει, θα πρέπει να μπορεί να δώσει στην Αντιπολίτευση τον επαρκή χρόνο να τα μελετήσει ή έχει αυτοπεποίθηση ή δεν έχει. Δρα η Κυβέρνηση και ο Πρόεδρος της Βουλής με έναν τρόπο που δείχνει ότι η Κυβέρνηση δεν έχει καμία αυτοπεποίθηση απέναντι στην κριτική που θα δεχθεί από την Αντιπολίτευση. Σας δίνει εσάς ασφυκτικούς χρόνους. Εσείς υποχρεώνεστε να τους επιβάλλετε σε εμάς και είμαστε τώρα σε μία κατάσταση η οποία είναι παράλογη. Για να μην αναφερθώ στα πολλαπλά νομοσχέδια, τα οποία συζητούνται σε πολλές άλλες Επιτροπές.

Λοιπόν, οι φορείς τώρα που θέλουμε να προτείνουμε. Πέραν αυτών που έχουν προτείνει τα άλλα Κόμματα, είναι το Ινστιτούτο Μικρών Επιχειρήσεων ΙΜΕ-ΓΣΕΒΕΕ, ο Σύλλογος Υπαλλήλων του ΕΟΤ, η Πανελλήνια Ομοσπονδία Σιδηροδρομικών, ο Σύλλογος Φυσικών Προσώπων Ομολογιούχων του Ελληνικού Δημοσίου και το Ελεγκτικό Συνέδριο. Θα τα υποβάλω και γραπτώς, ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής από τους Σπαρτιάτες, κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Εγώ δεν θα διαμαρτυρηθώ αυτή τη στιγμή για να μην καθυστερώ την διαδικασία, θα διαμαρτυρηθώ εντός της ομιλίας μου, θα κάνω τη διαφορά.

Πολλοί από τους φορείς έχουν αναφερθεί που θέλουμε να καλέσουμε, παρ’ όλα αυτά θα σας τους αναγνώσω όλους. Θέλουμε την Ελληνική Εταιρεία Συμμετοχών και Περιουσίας, το Ταμείο Αξιοποίησης Ιδιωτικής Περιουσίας του Δημοσίου, Ταμείο Χρηματοπιστωτικής Σταθερότητας, Εταιρεία Ακινήτων Δημοσίου, Ανώτατο Συμβούλιο Επιλογής Προσωπικού (ΑΣΕΠ), τα Ελληνικά Ταχυδρομεία, την ΔΕΘ - HELEXPO Α.Ε., την Εταιρεία Ύδρευσης και Αποχέτευσης Πρωτευούσης (ΕΥΔΑΠ), την Ομοσπονδία Εργαζομένων της ΕΥΔΑΠ, την ΕΥΑΘ και το Σωματείο Εργαζομένων της ΕΥΑΘ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Χαλκιά.

Να επαναλάβω ότι οι προτάσεις σας πρέπει να κατατεθούν και γραπτώς στη Γραμματεία της Επιτροπής ώστε να καταστεί καταρτιστεί ο σχετικός κατάλογος.

Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Ο χρόνος ομιλίας προσδιορίζεται στα 15 λεπτά.

Τον λόγο έχει ο Εισηγητής της Πλειοψηφίας, κ. Θεοχάρης.

### ΘΕΟΧΑΡΗΣ ΘΕΟΧΑΡΗΣ (Εισηγητής της Πλειοψηφίας): Ισχύει, κύριε Πρόεδρε, αυτό που είπε ο Υπουργός για την ΕΥΔΑΠ και για την ΕΥΑΘ. Και οι δύο, το λέω για τις εισηγήσεις του κυρίου Χαλκιά, δεν επηρεάζονται από αυτό το νομοσχέδιο, καθώς δεν ανήκουν στις θυγατρικές, πλέον, του ΕΕΣΥΠ, του Υπερταμείου, με πρωτοβουλία της Κυβέρνησης και μετά από διαπραγμάτευση, η οποία βέβαια οδήγησε και στη δημιουργία του Επενδυτικού Ταμείου για το οποίο θα μιλήσουμε πιο συγκεκριμένα.

### Τώρα, κυρίες και κύριοι συνάδελφοι, το σημερινό νομοσχέδιο μας επιτρέπει να επιστρέψουμε επιτέλους στην ουσία της πολιτικής. Το λέω αυτό, σας διαβεβαιώ, με πόνο ψυχής. Δυστυχώς, το προηγούμενο διάστημα, παρακολουθούμε από τις χυδαιότητες του κυρίου Πολάκη, μέχρι τα fake news του ΣΥΡΙΖΑ και πάντως την πλήρη απουσία ουσιαστικής, εποικοδομητικής πολιτικής αντιπαράθεσης. Η ΝΔ, όμως, και ειδικότερα το Υπουργείο Οικονομικών μας «αναγκάζει» όλους να ασχοληθούμε με μια ουσιαστική όσο και σημαντική μεταρρύθμιση. Κάθε κόμμα είναι υποχρεωμένο να πάρει θέση απέναντι σε αυτή τη μεταρρύθμιση.

### Για να το κάνουμε πρέπει να απαντήσουμε σε μια σειρά ερωτημάτων. Τι ορίζουμε ως δημόσιο συμφέρον; Πώς μπορούμε να το διασφαλίσουμε; Πόσο χειραφετημένη ή πόσο εξαρτημένη συνεχίζει να είναι η χώρα μας μετά από την τεράστια οικονομική κρίση που πέρασε; Αυτά τα ερωτήματα τίθενται αβίαστα όταν κάποιος διαβάζει την ουσία των διατάξεων, αλλά και την αιτιολογική έκθεση του ανά χείρας νομοσχέδιου. Και αυτό γιατί η δημόσια περιουσία που διαχειρίζεται η ΕΕΣΥΠ και οι θυγατρικές της, αλλά και οι υπηρεσίες καθημερινότητας που δίνονται στους πολίτες από τις θυγατρικές αυτές, κάποιες από αυτές, η ευελιξία και η αποτελεσματικότητα, η ταχύτητα λήψης αποφάσεων, αλλά και η δυνατότητα του κράτους να αποφασίζει τη διαχείριση της περιουσίας του ακηδεμόνευτα είναι μόνο λίγα από τα διακυβεύματα του νομοσχεδίου αυτού.

### Θα περιμένω με ενδιαφέρον τις τοποθετήσεις των κομμάτων της αντιπολίτευσης χωρίς να θέλω να τις προκαταβάλω. Σε κάθε περίπτωση αυτό που δεν μπορεί να αποφύγει η αντιπολίτευση είναι να τοποθετηθεί ιδεολογικά με μία από τρεις, θα έλεγα, τοποθετήσεις απέναντι σε αυτό το νομοσχέδιο. Υπάρχει πάντοτε η ακραία φιλελεύθερη ή, όπως σας αρέσει να λέτε, η νεοφιλελεύθερη σκοπιά. Σύμφωνα με αυτήν το κράτος δεν χρειάζεται να προσπαθεί να είναι ενεργό στην παραγωγική διαδικασία. Δεν χρειάζεται να έχει παραγωγικές επενδύσεις, δεν χρειάζεται, δηλαδή, με άλλα λόγια να έχει μετοχές σε εταιρείες. Μπορούν, κάλλιστα, οι εταιρείες αυτές να είναι ιδιωτικές.

### Μέσα από τη μεγαλύτερη ανάπτυξη, που λέει αυτή η οπτική αυτό θα φέρει, το κράτος θα κερδίσει μέσω των φόρων και των υπόλοιπων εσόδων τα οποία θα αποκομίσει. Αποκρατικοποιούνται όλα και οι πολίτες κερδίζουν μόνο μέσω της ανάπτυξης και των παρεχόμενων θετικών που αυτή παράγει. Υποψιάζομαι πως δεν θα βρεθούν πολλοί υποστηρικτές αυτής της άποψης σήμερα, αλλά εδώ είμαστε, η συζήτηση είναι ανοικτή.

### Υπάρχει ακόμη μία άποψη, πως δημόσια περιουσία έχουν δικαίωμα να διαχειρίζονται μόνο δημόσιοι υπάλληλοι. Με σύμβαση δημοσίου δικαίου, με τους περιορισμούς του κώδικα των δημοσίων υπαλλήλων, με χρονοβόρες γραφειοκρατικές διαδικασίες στις οποίες οι προμήθειες γίνονται σε βάθος τριετίας ή και πενταετίας κάποιες φορές και, γενικά, μέσω των γνωστών αγκυλώσεων του δημοσίου. Για αυτή την άποψη, δημόσιο είναι ότι διαχειρίζεται δημόσιος υπάλληλος. Αυτός είναι ο ορισμός, ταυτίζεται. Εάν το διαχειρίζεται υπάλληλος με άλλη σχέση εργασίας αμέσως ιδιωτικοποιείται.

### Αυτή η άποψη συγκρούεται με την πραγματικότητα που βιώνουν όλοι οι πολίτες. Το δημόσιο αδυνατεί να παράσχει αξιόπιστες, αποτελεσματικές και μη κοστοβόρες υπηρεσίες καθημερινότητας. Όμως ποτέ τα γεγονότα δεν στάθηκαν εμπόδιο στο διάβα της εμμονικής ιδεολογίας. Η απάντηση είναι πάντα εύκολη. Προσλήψεις, Το Υπερταμείο αρκεί να προσλάβει μερικές εκατοντάδες ή χιλιάδες υπαλλήλους, αυτοί θα αμείβονται με το ενιαίο μισθολόγιο και θα πολλαπλασιάζουν τα εκατοντάδες εκατομμύρια του ελληνικού λαού και θα τα κάνουν δισεκατομμύρια. Και έζησαν αυτοί καλά και εμείς καλύτερα.

### Η Κυβέρνηση δεν επιλέγει ούτε το ένα άκρο, ούτε το άλλο άκρο. Ερχόμαστε, αποδεικνύοντας πως δεν έχουμε «ταμπού» και πως το πρώτιστο καθήκον μας είναι η νομοθέτηση καινοτόμων, αλλά και αποτελεσματικών πολιτικών χάριν του ελληνικού λαού. Για εμάς εκεί είναι το μεγάλο στοίχημα. Απέναντι, λοιπόν, στην ηθική της πεποίθησης, την οποία υπηρετούν με τον τρόπο τους και οι δύο παραπάνω ιδεολογικές τοποθετήσεις, προτάσσουμε την ηθική της ευθύνης με τη βεμπεριανή έννοια.

### Παίρνουμε ένα μοντέλο που λειτούργησε στην πράξη. Το μοντέλο της ΔΕΗ. Το είδαμε να λειτουργεί. Είδαμε να γυρίζει μια, σχεδόν, χρεοκοπημένη, όταν αρνούνται οι ορκωτοί λογιστές να υπογράψουν τους ισολογισμούς είναι χρεοκοπημένη χωρίς τη σφραγίδα, και το μεταφέρουμε σε έναν τομέα του οποίου η αποτελεσματικότητα, είμαστε οι πρώτοι που θα το ομολογήσουμε, δεν μας έχει ικανοποιήσει ως τώρα. Χρειάζεται επαύξηση της αποτελεσματικότητας, αλλιώς δεν θα είχαμε αυτό το νομοσχέδιο και δεν θα μας ταλαιπωρούμασταν όλοι, εδώ, σε αυτές τις συνεδριάσεις. Για εμάς η διαχείριση της περιουσίας του ελληνικού λαού είναι ύψιστο καθήκον και πρέπει να χρησιμοποιήσουμε κάθε εργαλείο, ιδιαίτερα τα εργαλεία του ιδιωτικού τομέα, ώστε αυτή να είναι αποτελεσματική. Και επειδή αποτελεσματικότητα χωρίς λογοδοσία δεν νοείται, ενισχύουμε και την τελευταία με το νομοσχέδιο αυτό.

### Αυτές, λοιπόν, είναι οι τρεις ιδεολογικές δυνατότητες που έχετε. Ή κατακρίνετε το νομοσχέδιο από τη φιλελεύθερη, νεοφιλελεύθερη, σκοπιά ή το κάνετε στο όνομα ενός ιδανικού αλλά ανύπαρκτου, δεν θέλω να το χαρακτηρίσω «αριστερό», αλλά ας πούμε δημοσίου, ανύπαρκτου δημοσίου, ή συμφωνείτε επί της αρχής πως το Υπερταμείο είναι σημαντικό, τόσο από την αναπτυξιακή σκοπιά όσο και από τη σκοπιά της διαχείρισης της δημόσιας περιουσίας και συνεπώς πρέπει να λειτουργεί με επαγγελματισμό, ευελιξία, αποτελεσματικότητα και λογοδοσία. Αυτό δεν σημαίνει ότι δεν μπορεί κάποιος να διαφωνεί με επιμέρους διατάξεις. Φυσικά. Όμως, επί της αρχής, υπάρχουν μόνο τρεις δυνατές τοποθετήσεις. Περιμένω, όπως είπα, με ενδιαφέρον την τοποθέτηση του κάθε κόμματος.

### Για ποιο λόγο, λοιπόν, πρέπει να ψηφίσουμε αυτό το νομοσχέδιο; Πρώτα από όλα γιατί είναι φιλοαναπτυξιακό. Προωθείται η σύσταση Επενδυτικού Ταμείου το οποίο θα αξιοποιήσει ως αρχικό επενδυτικό κεφάλαιο το ήμισυ από το αντιστάθμισμα από την επαναπόκτηση της ΕΥΔΑΠ και της ΕΥΑΘ από το δημόσιο, δηλαδή 300 εκατ. ευρώ για τη χρηματοδότηση επενδυτικών αναπτυξιακών δραστηριοτήτων, οι οποίες θα έχουν σημαντικό αντίκτυπο στην κοινωνική και οικονομική ανάπτυξη της χώρας. Προσέξτε, με κριτήρια τα οποία μπαίνουν από την πολιτεία, σε τομείς δηλαδή που βλέπουμε ότι η ίδια η αγορά δεν μπορεί να χρηματοδοτήσει, υπάρχει χρηματοδοτικό κενό, και συνεπώς έχει και έναν παρεμβατικό ρόλο.

### Η ίδρυση του νέου Εθνικού Επενδυτικού Ταμείου θα έχει αναμφίβολα σημαντική συμβολή στη στήριξη και τη συνέχιση της επενδυτικής προσπάθειας της χώρας να κλείσει το επενδυτικό κενό που τη χωρίζει από την υπόλοιπη Ευρώπη και με το νέο αυτό εργαλείο, που θεσμοθετείται την κατάλληλη στιγμή, είναι μια ακόμα παρέμβαση στήριξης και προώθησης των επενδύσεων και αναμένουμε να συμβάλει σημαντικά στην κάλυψη αυτού του κενού, έχοντας να προσδώσει σημαντικό αντίκτυπο στην κοινωνική και οικονομική ανάπτυξη της χώρας.

### Δεύτερον, το είπα ήδη από την προηγούμενη τοποθέτηση μου. Προάγει τον φιλελεύθερο παρεμβατισμό. Με το παρόν νομοσχέδιο το κράτος έχει ενισχυμένο ρόλο με σημαντικό μερίδιο στην αναπτυξιακή προοπτική της χώρας. Κερδίζει, ουσιαστικά, και ως μέτοχος από την αξιοποίηση των περιουσιακών στοιχείων του δημοσίου με ένα ευέλικτο και σύγχρονο πλαίσιο λειτουργίας το οποίο διέπεται από κανόνες όπου η ιδιωτική οικονομία δραστηριοποιείται όχι ανεξέλεγκτα και χωρίς τους περιορισμούς και τις στρεβλώσεις λειτουργίας ενός μη οργανωμένου γραφειοκρατικού παρεμβατικού δημόσιου οργανισμού. Αυτός ο παρεμβατισμός δεν έγινε τυχαία, αλλά είναι μια συνειδητή απόφαση της Κυβέρνησης.

### Χειραφέτηση από μνημόνια και δανειστές. Εδώ βλέπουμε στην πράξη τι σημαίνει «βγαίνω από τα μνημόνια». Επιτυγχάνεται ακόμα ένα σημαντικό βήμα από την απεξάρτηση από τις δεσμεύσεις του μνημονίου. Το Υπερταμείο ήταν το κατεξοχήν και συμβολικά εργαλείο επιβολής, αν θέλετε, των μνημονίων την εποχή του ΣΥΡΙΖΑ. Αυτό φαίνεται με πολλούς τρόπους. Πρώτα από όλα η απορρόφηση του ΤΑΙΠΕΔ και του ΤΧΣ, η οποία επιτυγχάνεται τώρα, είναι μια διαδικασία που δείχνει ότι φτάνει επιτέλους ένα τέλος. Μια διαδικασία η οποία, προφανώς, είχε τα οφέλη της και καλώς λειτούργησε. Μας τραυμάτισε όλους, όμως, από πλευράς της εθνικής μας αξιοπρέπειας όταν επιβλήθηκε σε μας.

### Είναι σημαντικό, επίσης, ότι διαπραγματευόμαστε και σε σχέση με τα 300 εκατομμύρια, τη δημιουργία αυτού του επενδυτικού ταμείου. Δεν πάνε, δηλαδή, στους δανειστές και με το γεγονός ότι προστίθεται και ένα αντίστοιχο δικαίωμα της χρησιμοποίησης του 50% των εσόδων που εισπράττονται από συμβάσεις αξιοποίησης λιμένων και λιμενικών υποδομών, ενδεχομένως μέχρι και 150 εκατομμύρια υπολογίζονται, για να χρηματοδοτηθούν τα master plan αξιοποίησης άλλων λιμένων στο χαρτοφυλάκιο του Υπερταμείου και με αυτό τον τρόπο βλέπουμε ότι, πια, μας εμπιστεύονται οι δανειστές, ότι μπορούμε να αξιοποιήσουμε με δικά μας κριτήρια και με το δικό μας τρόπο την περιουσία του ελληνικού λαού και, βέβαια, να μην παίρνουμε και το τελευταίο ευρώ να πάει στην αποπληρωμή του χρέους, αλλά να βοηθάμε και τον αριθμητή, με το 50%, τη μείωση δηλαδή του χρέους και τον παρονομαστή με το υπόλοιπο 50%, δηλαδή την αναπτυξιακή πορεία, η οποία θα μειώσει το χρέος περαιτέρω ως ποσοστό του ΑΕΠ.

Άρα, λοιπόν, το μόνο αν θέλετε πια από αυτό το Υπερταμείο, που θεσμοθετήθηκε που μένει, να μας θυμίζει, γιατί είναι ένα νέο Υπερταμείο αυτή τη στιγμή που θα έχουμε μπροστά μας με την ψήφιση αυτού του νομοσχεδίου, το μόνο που θα μας θυμίζει την κακή του θεσμοθέτηση είναι το γεγονός ότι παραμένει εγγυητής απέναντι στους δανειστές μας των δανείων διμερών και άλλων, τα οποία έχει λάβει η χώρα μας. Αυτό δυστυχώς, δεν μπορεί να αρθεί παρά μόνο, με την πλήρη αποπληρωμή των δανείων αυτών.

Επίσης, σημαντική είναι η παρέμβαση πρέπει να το πούμε, σε σχέση με το ΣΕΔ, το οποίο και αυτό χρειάστηκε μια σκληρή και δύσκολη διαπραγμάτευση, καθώς το να αφαιρέσουμε το Συμβούλιο της Εσωτερικής Διακυβέρνησης, όπως μετονομάζονται για να δείξει το νέο του χαρακτήρα από την καθημερινή επιλογή για παράδειγμα, προσώπων μη εγκρίσεων των αυξήσεων κεφαλαίου και ούτω καθεξής. Σημαίνει, ότι αποδέχονται και οι εκπρόσωποι των δανειστών, την απόσυρσή τους από την καθημερινή διαχείριση της ΕΣΥΠΠ, και αποδεικνύει την εμπιστοσύνη που πια δείχνουν στην Κυβέρνηση. Για ποιο λόγο, επίσης πρέπει να το ψηφίσουμε; Για την αποτελεσματικότητά του.

Δημιουργούμε έναν οργανισμό, ο οποίος παρέχει ποιοτικές υπηρεσίες στους πολίτες, σεβόμενος απόλυτα τις αρχές της αποτελεσματικής οργάνωσης και της σύγχρονης διοίκησης, με διακριτούς ρόλους των επιμέρους οργάνων, με υψηλού επιπέδου στελέχωση, με στοχοθεσία και επιβράβευση, με ευελιξία και ταχύτητα στη λήψη αποφάσεων, αφήνοντας σημαντικές στρεβλώσεις και βαρίδια στο παρελθόν. Η δυνατότητα, προσέλκυσης στελεχών από τον ιδιωτικό τομέα με απλές διαδικασίες, η αύξηση της διάρκειας θητείας των στελεχών γενικών διευθυντών και διευθυντών από τριετής σε τετραετή, η ευελιξία στις αμοιβές των στελεχών, αποτελούν σημαντικές τομές, να μην ξεχάσουμε, να τονίσουμε τα πειθαρχικά χωρίς τους συνδικαλιστές. Οι συνδικαλιστές, δεν συνδιοικούν σε αυτές τις επιχειρήσεις, οι κανονισμοί προμηθειών πάντοτε μέσα στο πλαίσιο το ευρωπαϊκό, όμως με απόλυτη ευελιξία και όπως είπα ήδη, την επιτάχυνση των προσλήψεων.

Τέλος, πρέπει να το ψηφίσουμε γιατί είναι ένα τολμηρό νομοσχέδιο. Είναι μια τολμηρή αναμόρφωση ένας εκσυγχρονισμός που σηματοδοτούν, μια νέα εποχή στη λειτουργία της ΕΣΥΠΠ, είπα ότι μπροστά μας θα έχουμε μια νέα ΕΣΥΠΠ από δω και μπρος. Δημιουργούμε, ένα «σύγχρονο αναπτυξιακό εργαλείο» για τη χώρα, ένα «επενδυτικό εργαλείο», που αρμόζει σε μια σύγχρονη οικονομία, σε ένα σοβαρό και οργανωμένο Κράτος, όπως αυτό που με πολύ κόπο την τελευταία πενταετία έχουμε χτίσει και συνεχίζουμε να χτίζουμε.

Θα κλείσω, με επιγραμματικά τις πρόνοιες αυτού του νομοσχεδίου. Τα σημεία στα οποία ουσιαστικά παρεμβαίνει και βέβαια έχουμε τις επόμενες ομιλίες είτε κατ’ άρθρο, είτε τη δεύτερη ανάγνωση, να εμβαθύνουμε σε κάποια από αυτά. Συγχωνεύεται το ΤΑΙΠΕΔ, και το ΓΓΓΓΤΧΣ στο Υπερταμείο, απλοποιώντας τη δομή του Υπερταμείου, όπου θα γίνουν κατόπιν αποφάσεων των γενικών συνελεύσεων και δεν επηρεάζει, την αυτόνομη λειτουργία της μονάδας ωρίμανσης έργων. Εδώ, να προτείνω στον Υπουργό, να εξετάσει τη δυνατότητα να φτιαχτεί και περαιτέρω μονάδα ωρίμανσης έργων, ένα επίπεδο μικρότερη, μικρότερα έργα, έργα που να μπορούν, να συνδράμουν και στους δήμους γιατί προφανώς αυτή η μονάδα είναι πάρα πολύ επιτυχημένη, συνδράμει τα Υπουργεία, συνδράμει τις Περιφέρειες, όμως ασχολείται με μεγάλα έργα και οι δήμοι αυτή τη στιγμή στενάζουν υπό το βάρος της αδυναμίας τους να έχουν τέτοιου είδους υπηρεσίες. Εδώ, ξεπερνάμε αν θέλετε και πολιτικά δεν είναι μόνο θέμα αποτελεσματικότητας, ξεπερνάμε και πολιτικά τη λογική της συγκέντρωσης και αποκέντρωσης. Οι δήμοι θα αποφασίζουν, οι δήμοι θα επιλέγουν τα έργα που θέλουν να ωριμάσουν και προφανώς μια μονάδα και μια δομή, η οποία πιο συγκεντρωτικά θα τα υλοποιεί θα μπορεί να επιταχύνει τις διαδικασίες αυτές και Σύμβουλος φυσικά του Υπερταμείου, θα αναλάβει την εσωτερική αναδιοργάνωση των δομών.

Δεύτερον, θεσπίζουμε ένα «Σύγχρονο Μοντέλο Διακυβέρνησης του Υπερταμείου», το «Συμβούλιο Εταιρικής Διακυβέρνησης». Παίρνει, τον ρόλο που του αρμόζει, μακριά από πράξεις καθημερινής διοίκησης και από εκεί και πέρα υπάρχει απόλυτα ο έλεγχος μέσω του Υπουργού Εθνικής Οικονομίας και Οικονομικών, ως ο μόνος μέτοχος του Υπερταμείου, να αποφασίζει στη Γενική Συνέλευση, αλλά ουσιαστικά ο ίδιος να αποφασίζει ζητήματα στρατηγικής και σημαντικά θέματα, τα οποία θα μπαίνουν υπό το «φίλτρο» της πολιτικής λογοδοσίας.

Συστήνεται το Επενδυτικό Ταμείο, πάρα πολύ σημαντικό κάτι που έλειπε, υπάρχει σε άλλες χώρες στην Ιταλία και αλλού. Ένα Επενδυτικό Ταμείο, το οποίο η Κυβέρνηση, βρήκε την ευκαιρία να διαπραγματευτεί σκληρά για να δημιουργηθεί και να μπορέσει να υλοποιεί επενδύσεις συν-επενδύσεις, να έχει μειοψηφικές συμμετοχές σε άλλες επενδύσεις, σε συγκεκριμένους κλάδους αιχμής. Όπως, στην πράσινη μετάβαση, στην κυκλική οικονομία, την μπλε οικονομία, ενεργειακές επενδύσεις στους κλάδους μεταφορών και συναφών υποδομών σε τεχνολογικούς κλάδους και ούτω καθεξής. Ακριβώς εκεί που βλέπουμε ότι η χώρα μας, έχει δυνατότητες αναπτυξιακές και όμως, παρουσιάζει χρηματοδοτικό κενό για να μπορεί να κάνει τις επενδύσεις αυτές.

Τέλος, κλείνω με αυτή την αλλαγή στο πλαίσιο λειτουργίας των θυγατρικών, μιλάμε για τον εκσυγχρονισμό των θυγατρικών αυτών, που είναι πολύ συγκεκριμένες. Είναι τα Ελληνικά Ταχυδρομεία και η ΕΛTA courier, είναι ο όμιλος ΟΑΣΑ με τις Συγκοινωνίες Αθηνών και τις θυγατρικές του ΟΣΥ και ΣΤΑΣΥ, η ΔΕΘ - Helexpo, ο Οργανισμός Κεντρικών Αγορών και Αλιείας, η Κεντρική Αγορά Θεσσαλονίκης για (ΟΣΕ), οι Ελληνικές Αλυκές και Ανώνυμη Εταιρεία Διώρυγας Κορίνθου. Εταιρείες, οι οποίες δίνουν υπηρεσίες, οι οποίες πρέπει να είναι επαγγελματικές και σωστές και για μας το δημόσιο συμφέρον είναι η ποιότητα των υπηρεσιών αυτών και όχι όπως είπα προηγουμένως, η σχέση εργασίας των υπαλλήλων τους και αν διέπονται από το ενιαίο μισθολόγιο ή όχι.

Συνεπώς κυρίες και κύριοι συνάδελφοι, η χώρα είναι σε ένα σταυροδρόμι. Η καλή αναπτυξιακή πορεία που έχουμε ως τώρα, αλλά η συνέχισή της, στηρίζεται σε μεταρρυθμίσεις όπως αυτή. Μπροστά μας έχουμε ακόμα τεράστια διαρθρωτικά προβλήματα, το χρέος δεν έχει ηττηθεί. Η αξιοποίηση της περιουσίας μαζί με τη συνετή δημοσιονομική διαχείριση που δίνει πρωτογενή πλεονάσματα, είναι τα δύο εργαλεία που έχουμε, τα βασικότερα μας εργαλεία για να πετύχουμε αυτό την τιθάσευση του χρέους. Ειδικά, η αξιοποίηση της περιουσίας που έχει αναπτυξιακό αποτύπωμα, όπως αποδεικνύεται από αυτό το νομοσχέδιο, βοηθάει όχι μόνο στο δικό της εργαλείο, αλλά ενισχύει και δημοσιονομικά τα έσοδα, βραχυπρόθεσμα-μεσοπρόθεσμα, αλλά και σε μακρύ ορίζοντα και με αυτό τον τρόπο ενισχύει και τον «δεύτερο πυλώνα». Όποιος λοιπόν, δεν ψηφίσει την ορθολογική διαχείριση της περιουσίας του Ελληνικού λαού, ψηφίζει υπέρ μιας νέας κατάρρευσης της χώρας, υπό το βάρος του χρέους μας. Ο καθένας από εμάς θα κριθεί για την επιλογή του. Σας ευχαριστώ, πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γεώργιος Γαβρήλος, Εισηγητής της Μειοψηφίας.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ κύριε Πρόεδρε. Ο δημόσιος λόγος του πολιτικού προσωπικού, δεν ελέγχεται μόνο σε επίπεδο ρητορικής, αλλά και σε επίπεδο πράξεων και παραλείψεων. Ύβρεις, προφανώς είναι το «βούλωστο» του ενός βουλευτή, το «ουστ» ενός Υπουργού, οι προσβλητικές συμπεριφορές, όποιες και απ’ όπου κι αν εκφράζονται, κατά προσώπων συναδέλφων μέσα στο Ελληνικό Κοινοβούλιο. Αλλά πολύ περισσότερο, είναι πράξεις και παραλείψεις που θα πρέπει να αναλογιστούμε εμείς ως πολιτικοί σήμερα που μας οδήγησαν, πρώτα από όλα στη χρεοκοπία του 2008 του 2009 του 2010. Έριξαν, τη χώρα στα «βράχια», οδήγησαν έναν ολόκληρο λαό σε μια δεκαπενταετή σχεδόν στην «τραγωδία», να ξεκληρίζονται οικογένειες, να χάνονται περιουσίες και ασφαλώς το πολιτικό προσωπικό της χώρας και κυρίως τα κόμματα που κυβέρνησαν, έχουν αναλάβει τις πολιτικές τους ευθύνες και σήμερα να έρχονται να μας κουνούν το δάχτυλο.

Και αυτό είναι ύβρις. Και εκεί ελέγχεται η συμπεριφορά του πολιτικού προσωπικού της χώρας. Ασφαλώς είμαστε της άποψης ότι δεν μπορεί, κύριε Θεοχάρη, να συζητάμε για την αποκρατικοποίηση των πάντων όπως είπατε στην εισήγησή σας. Η αποκρατικοποίηση σε κάθε περίπτωση όμως δεν σημαίνει και ξεπούλημα της δημόσιας περιουσίας και πολύ περισσότερο δεν σημαίνει ξεπούλημα δημόσιων αγαθών και απώλεια του ελέγχου αυτών των αγαθών από τον δημόσιο και κοινωνικό έλεγχο που πρέπει να υπάρχει.

Αναφερθήκατε στις ιδιωτικοποιήσεις θα έλεγα εγώ ότι παραδείγματα σαν αυτό της ΔΕΗ που δείξατε νομίζω ότι δεν είναι και το καλύτερο παράδειγμα και σήμερα βιώνουμε αυτές τις πολιτικές και τις επιλογές που κάνατε στο παρελθόν. Το βιώνει κάθε Έλληνας πολίτης φορολογούμενος με τις τιμές της ενέργειας που ακόμη δεν μας έχετε πει σαν Κυβέρνηση, τελικά τι σκέφτεστε, ποιο είναι το σχέδιό σας. Έστω για το 2024 τον Αύγουστο που βλέπετε να καλπάζει η αισχροκέρδεια και ενώ μας κουνούσατε το δάχτυλο προεκλογικά και μας λέγατε, λεφτόδεντρα δεν υπάρχουν, κλείνατε τα αυτιά σας στην όποια πολιτική πρόταση κάναμε και για πλαφόν στην τιμή της ενέργειας και για φορολόγηση των υπερκερδών, τόσο στους παρόχους ενέργειας όσο και στα διυλιστήρια. Είστε εσείς που από το βήμα του Υπουργού που μας είχατε πει τον Δεκέμβριο, αν θυμάστε, ότι δεν είχατε πρόθεση να φορολογήσει τα υπερκέρδη των διυλιστηρίων. Ήρθατε μετά το πολιτικό ράπισμα των ευρωεκλογών να κάνετε μια στροφή 180 μοιρών και να φορολογείτε, έστω και με το 33%, τον χαμηλότερο συντελεστή που θα μπορούσατε, αφού αρνηθήκαμε και την τροπολογία που φέραμε για 90% φορολόγηση αυτών των υπερκερδών των διυλιστηρίων, προκειμένου να μπουν στα ταμεία του κράτους 300 εκατ. να ανακουφιστούν οι χαμηλοσυνταξιούχοι της χώρας.

Έρχομαι τώρα στο νομοσχέδιο μας που ασφαλώς είναι σαφές ότι η Κυβέρνηση νομοθετεί προκειμένου να απορροφήσει η Ελληνική Εταιρεία Συμμετοχών και Περιουσίας Α.Ε., κοινώς το Υπερταμείο, το Ταμείο Χρηματοπιστωτικής Σταθερότητας και το ΤΑΙΠΕΔ, δηλαδή να αξιοποιηθεί η περιουσία του δημοσίου μέσα στα πλαίσια αυτού του Ταμείου.

Συστήνεται παράλληλα ένα επενδυτικό ταμείο το οποίο θα λειτουργεί στα πρότυπα αντίστοιχων που υπάρχουν σε πολλές χώρες της Ευρωπαϊκής Ένωσης και το οποίο θα παρέχει κίνητρα για αναπτυξιακές πρωτοβουλίες ιδιαίτερα σε τομείς που δεν καλύπτονται επαρκώς από τους σημερινούς επενδυτές αλλά έχουν προστιθέμενη αξία για την οικονομία.

Βέβαια απ΄ό,τι καταλαβαίνουμε αυτό το επενδυτικό ταμείο λαμβάνει προίκα 300 εκατ. ευρώ, δηλαδή, το ήμισυ του ποσού που θα εισπράξει από την επαναμεταβίβαση των μετοχών της ΕΥΔΑΠ και της ΕΥΑΘ στο δημόσιο. Με λίγα λόγια την προίκα θα την πληρώσει και πάλι το ελληνικό δημόσιο που εξαναγκάζεται να πληρώσει για να λάβει πίσω τις εταιρείες ύδρευσης που είχε παραχωρήσει δωρεάν, όμως, κύριε Υπουργέ.

Σημειώνεται ότι το άλλο ήμισυ που θα πληρωθεί από το ελληνικό δημόσιο θα οδηγηθεί στην αποπληρωμή του δημόσιου χρέους στους δανειστές. Ως επισήμανση το θέτω, δεν έχει σημασία στα χρόνια των μνημονίων ποιος αναγκάστηκε να πάρει αυτές τις αποφάσεις. Το θέτω τώρα και ασφαλώς ο κ. Τσακαλώτος θα έχει να μας πει κάτι περισσότερο νομίζω αλλά και εσείς που είχατε διατελέσει και Υπουργός στις κυβερνήσεις των μνημονίων. Απλά ως επισήμανση το έθεσα για να δούμε τι συζητάμε σήμερα.

Ακόμη, όπως διαβάζουμε στο Επενδυτικό Ταμείο που θα λειτουργεί εντός της Εταιρείας Συμμετοχών προβλέπονται διάφορες ρυθμίσεις, κατά τη γνώμη μας, ιδιαίτερα προβληματικές για την παροχή ευελιξίας, όπως αναφέρει ο νομοθέτης, να διαχειριστεί τις θυγατρικές εταιρείες που κατέχει.

Σε αυτές τις ρυθμίσεις ευελιξίας προβλέπονται σημαντικές αλλαγές στο καθεστώς προσλήψεων, αμοιβών, συμβάσεων και γενικά σε θέματα προσωπικού, τα οποία θεωρούμε σκανδαλώδη, προσβλητικά για το εργατικό δίκαιο και φωτογραφικά. Για παράδειγμα με το άρθρο 14 δηλώνεται η από εδώ και στο εξής δυνατότητα της διοίκησης του Υπερταμείου να μετακινεί υπαλλήλους από υπηρεσία σε υπηρεσία χωρίς να περιγράφονται κριτήρια, να μπαίνουν κανόνες που να ελέγχουν τις βουλήσεις της διοίκησης ή να σέβονται την ομαλή εργασιακή ζωή του εργαζομένου.

Αυτό που μας κάνει ιδιαίτερη εντύπωση, επίσης, είναι οι ρυθμίσεις που φέρνει το Υπουργείο για τα διευθυντικά στελέχη. Με το άρθρο 23 παγιώνεται ένα ανεξέλεγκτο διευθυντικό δικαίωμα, το οποίο μάλιστα συγκεντρώνεται όλο στο πρόσωπο του διευθύνοντα συμβούλου της Εταιρείας και καλύπτει όλες τις θυγατρικές. Καταργούνται τα υπηρεσιακά συμβούλια τα οποία προβλέπονταν από τους εσωτερικούς κανονισμούς προσωπικού των εταιρειών και περιέγραφαν συγκεκριμένες διαδικασίες αξιολόγησης. Επεκτείνεται η χρονική διάρκεια των συμβάσεων των γενικών διευθυντών και διευθυντών χωρίς τεκμηρίωση αναγκαιότητας. Δεν περιγράφεται διαδικασία προσλήψεων. Δεν υπάρχουν σαφή κριτήρια αξιολόγησης. Δεν προβλέπεται κάποια διαδικασία ενστάσεων ή κάποιος έλεγχος από δημόσια αρχή.

Η παρούσα ρύθμιση είναι ουσιαστικά η νομοθέτηση της πολιτικής των περιστρεφόμενων θυρών, χωρίς κριτήρια, χωρίς αξιολόγηση και με μόνο σκοπό την εξυπηρέτηση ημετέρων της Κυβέρνησης. Το άρθρο βρίθει ερμηνειών για έλλειψη διαφάνειας και απουσία ίσων ευκαιριών, ενώ δεν εξασφαλίζει την προστασία του δημόσιου συμφέροντος και την αξιοκρατία. Εφόσον οι γενικοί διευθυντές και διευθυντές θα μπορούν να προέρχονται από την ελεύθερη αγορά θα πρέπει να προβλεφθεί αυστηρή απαγόρευση της ατομικής και της εταιρικής τους δραστηριότητας, προϋπόθεση ασυμβίβαστου μετά από την έναρξη και κατά τη διάρκεια της τετραετούς θητείας τους και τυχόν παράτασης αυτής προκειμένου να αποφευχθούν φαινόμενα που παρατηρούνται ήδη σε ανάλογες θέσεις των άμεσα θυγατρικών. Γιατί δεν υπάρχει κάτι σχετικό στο άρθρο; Είναι ένα ερώτημα που θα πρέπει να μας απαντήσει η κυβέρνηση.

Προσπαθείτε, επίσης, να δημιουργήσετε πολλαπλών ταχυτήτων αμειβόμενο προσωπικό. Στο σχετικό άρθρο για τις αποδοχές προσωπικού, άρθρο 25, κατά τη συνήθη πρακτική σας τα golden boys από τον ιδιωτικό τομέα που θα καλύψουν τις υψηλόβαθμες θέσεις απαρτίζουν μια διοικητική και μισθολογική ελίτ και όλοι οι υπόλοιποι παραμένουν με παγωμένους μεσαίους και μικρούς μισθούς. Μάλιστα προβλέπεται πως οι νεοπροσλαμβανόμενοι δεν θα εντάσσονται στα μισθολογικά κλιμάκια με βάση το σύνολο της προϋπηρεσίας τους, άσχετα αν μοριοδοτείται η εμπειρία στις προκηρύξεις για την πρόσληψη του τεχνικού προσωπικού, όπως οδηγοί, τεχνίτες κ.λπ.. Τους εξαιρείτε, δηλαδή, από το άρθρο 11 παράγραφος 4 του ν.4354 του 2015, εφαρμόζοντας άλλα κριτήρια από ό,τι ισχύει στο δημόσιο.

Ερχόμαστε στα σκανδαλώδη και αντισυνταγματικά που καταλύουν κάθε έννοια ευρωπαϊκού και εθνικού εργατικού δικαίου. Με το άρθρο 26, λειτουργία σύμβασης εργασίας, επεκτείνεται υπέρμετρα και ανεξέλεγκτα το διευθυντικό δικαίωμα. Επί της ουσίας καταργείτε τους κανονισμούς προσωπικού των εταιρειών, καταργείτε τα συλλογικά όργανα που προβλέπονταν στους κανονισμούς προσωπικού και στους κανονισμούς λειτουργίας, όπως υπηρεσιακά και πειθαρχικά συμβούλια. Καταργούνται μέτρα προστασίας των εργαζομένων, οι οποίοι για τους όρους αμοιβών εντάσσονται στο ενιαίο μισθολόγιο του δημοσίου, ενώ για τους όρους εργασίας εντάσσονται στην κείμενη εργατική νομοθεσία που ρυθμίζει τον ιδιωτικό τομέα. Αυτή είναι μια ξεκάθαρη αντεργατική ρύθμιση.

Στο άρθρο 27, περί πειθαρχικών συμβουλίων, καταργείτε σιωπηρά τις διατάξεις εσωτερικών κανονισμών εργασίας που διέπουν το πειθαρχικό δίκαιο και προβλέπουν διαφορετική σύνθεση πειθαρχικών συμβουλίων στην εταιρεία. Δεν υπάρχει καν πρόβλεψη για δευτεροβάθμιο όργανο. Επίσης, είναι απαράδεκτο σε πειθαρχικό όργανο να μην έχει συμμετοχή εκπρόσωπος των εργαζομένων όπως ισχύει σε πληθώρα κλάδων. Η απουσία εκπροσώπου των εργαζομένων αποδυναμώνει τη διαφάνεια και τη δημοκρατία στο ζήτημα της διερεύνησης τυχόν πειθαρχικών αδικημάτων και ενισχύει την ανασφάλεια των εργαζομένων.

Έρχομαι και στο περίφημο άρθρο 30 που ήδη έχει ξεσηκώσει πολλές δίκαιες αντιδράσεις. Η προτεινόμενη διάταξη που τροποποιεί το ισχύον νομοθετικό πλαίσιο περί κατάρτισης και θέσπισης κανονισμού εργασίας στις επιχειρήσεις, θυγατρικές εταιρείες, είναι κατ΄αρχήν αντισυνταγματική διότι παραβιάζει το άρθρο 22 του Συντάγματος το οποίο θεσπίζει τη συλλογική αυτονομία. Ο νομοθέτης έως σήμερα συμμορφούμενος στη συνταγματική επιταγή με το ν.1876 του 1990 όπως τροποποιήθηκε, προέβλεψε ότι οι συνδικαλιστικές οργανώσεις και οι εργοδότες συνάπτουν με συλλογική σύμβαση εργασίας τον κανονισμό προσωπικού και σε περίπτωση διαφωνίας προσφεύγουν στον οργανισμό μεσολάβησης και διαιτησίας και εκδίδεται διοικητική απόφαση η οποία δεσμεύει τα μέρη. Μέσω της διαδικασίας με συλλογική διαπραγμάτευση τροποποιείται και ο κανονισμός εργασίας όποτε κρίνεται απαραίτητο για να επικαιροποιείται.

Τι μας λέτε εσείς σήμερα, ότι στις θυγατρικές εταιρείες του Υπερταμείου, ο κανονισμός που αφορά στις συλλογικές συμβάσεις θα θεσπίζεται με την προτεινόμενη διάταξη μονομερώς από την εργοδότρια εταιρεία. Καταλαβαίνετε ότι αυτό αποτελεί εκχώρηση ενός δικαιώματος κατά βάση εργατικού στη διοίκηση κάθε εταιρείας, υποβαθμίζονται οι εργασιακές σχέσεις, αλλοιώνεται το πειθαρχικό δίκαιο της εκμετάλλευσης κατά το δοκούν και οι εργαζόμενοι μένουν απροστάτευτοι από κάθε εγγυητική λειτουργία των κανονισμών.

Ποια τα επιχειρήματα σας για τέτοιες αλλαγές, που επί τους ουσίας καταργούν τις συλλογικές συμβάσεις στις ΔΕΚΟ και στις εταιρείες που εντάσσονται στο Υπερταμείο;

Για εμάς είναι απαράδεκτο και προσβλητικό, δημιουργεί κακό προηγούμενο και υποβαθμίζει το εργατικό πλαίσιο εκατοντάδων εργαζομένων. Είναι μια σειρά παρεμβάσεων και νομοθετήσεων στην αγορά εργασίας, είτε του ευρύτερου δημόσιου τομέα είτε του ιδιωτικού τομέα, που έχουν απορρυθμίσει τα τελευταία χρόνια τις εργασιακές σχέσεις, έχουν κάνει πιο ευέλικτη την εργασία εις βάρος των εργαζομένων, στερώντας δικαιώματα κυρίως του αδύναμου κρίκου μιας σύμβασης μεταξύ εργοδότη και εργαζόμενου, που είναι ο εργαζόμενος.

Ασφαλώς ήταν δικιά σας η διάταξη και για τις απλήρωτες υπερωρίες, κύριε Υπουργέ, το 10ωρο, η γενικότερη απορρύθμιση των εργασιακών σχέσεων, με πρόσφατες ρυθμίσεις που ισχύουν από 1/7/2024 και με την θέσπιση για το σύνολο του λιανικού εμπορίου και της βιομηχανίας, αλλά και για εταιρείες και επιχειρήσεις πενθήμερης εργασίας, που θα επικαλούνται φόρτο εργασίας της εξαήμερης εργασίας, της ψηφιακής κάρτας και το δωράκι που έκανε το Υπουργείο Εργασίας για μία ώρα απλήρωτη προς την βιομηχανία εις βάρος των εργαζομένων, κατά την εφαρμογή της διάταξης για την είσοδο της ψηφιακής κάρτας στο σύνολο της βιομηχανίας και πολλές άλλες αντεργατικές διατάξεις, που έχουν φέρει σε δύσκολη θέση τον εργαζόμενο και ασφαλώς σε μια αγορά εργασίας, που αυτό που την χαρακτηρίζει είναι οι χαμηλοί μισθοί.

Βρισκόμαστε στις τελευταίες θέσεις από πλευράς αποδοχών των εργαζομένων στην Ευρωπαϊκή Ένωση με ένα κόστος ζωής να αυξάνεται συνεχώς, με τις πράξεις και παραλείψεις σας γύρω από τα ζητήματα της ακρίβειας, που δεν αντιμετωπίζετε και ασφαλώς εργαζόμενοι που δουλεύουν τις περισσότερες ώρες στην Ευρώπη σήμερα. Όταν ο μέσος όρος απασχόλησης των Ελλήνων φτάνει στις 40 – 41 ώρες, στην Ευρώπη αντίθετα, είναι στις 36,1 ώρες και ενώ όλος ο πλανήτης και η Ευρώπη ασφαλώς συζητάει για τετραήμερη απασχόληση, εμείς γινόμαστε περίγελος και θέμα στα διεθνή δίκτυα και Μέσα για θέσπιση εξαήμερης ημέρες απασχόλησης το 2024, όταν όλος ο κόσμος συζητάει για μείωση των ωρών απασχόλησης με διατήρηση των αποδοχών.

Κλείνω, κύριε Πρόεδρε, αυτή μου την παρέμβαση λέγοντας προς τον κ. Υπουργό το εξής. Κύριε Υπουργέ, είναι μια οικονομία που δεν είναι ότι έχει αφήσει στο περιθώριο την κοινωνία, ελεύθερους επαγγελματίες, μικρούς επιχειρηματίες, τα νοικοκυριά, που δεν βλέπουν αυτή την ανάπτυξη που επικαλείστε αυτά τα 3 - 4 τελευταία χρόνια, το πρόβλημα το έχει και η ίδια η οικονομία, αν δούμε τελικά τι γίνεται με το δημόσιο χρέος, τι γίνεται με το ιδιωτικό χρέος.

Να σταθώ κυρίως στο δημόσιο χρέος, που φαίνεται σε απόλυτους αριθμούς να αυξάνεται, το ισοζύγιο τρεχουσών συναλλαγών επίσης να πηγαίνει από το κακό στο χειρότερο. Αυτό δείχνει ότι είναι μια οικονομία σε γυάλινα πόδια, δεν μπορεί η ανάπτυξη να στηρίζεται μόνο στο real estate και στα funds και να μην έχει κάποια παραγωγική βάση αυτή η ανάπτυξη που επικαλείστε και πολύ περισσότερο ασφαλώς να μην αντιμετωπίζει τα προβλήματα της κοινωνίας, όταν διαπιστώνετε ότι οι κοινωνικές ανισότητες διευρύνονται, αντίθετα με αυτά που επικαλείστε εσείς περί ανάπτυξης και διάχυσης του πλούτου, κάθε άλλο αυτή τη στιγμή ο πλούτος συγκεντρώνεται, ο όποιος πλούτος παράγεται, σε λίγα χέρια.

Η δική μας άποψη είναι ότι πρέπει να παράγεται πλούτος, αλλά πρέπει να διαχέεται στο σύνολο της κοινωνίας. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα προηγηθεί ο Ειδικός Αγορητής της ΕΛΛΗΝΙΚΗΣ ΛΥΣΗΣ, γιατί προεδρεύει στην Ολομέλεια και πάντα με την άδεια του κ. Γερουλάνου.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κύριε Πρόεδρε. Ακόμη χειρότερα βέβαια ήταν η αρνητική αποταμίευση του πρώτου τριμήνου ξανά σήμερα, επιδεινώνεται συνεχώς, άρα θα έχουμε ακόμη μεγαλύτερα προβλήματα.

Τώρα το σημερινό νομοσχέδιο αποτελεί τη συνέχεια μιας πραγματικά ντροπιαστικής σελίδα στην ιστορία της χώρας μας, η οποία έτσι διαιωνίζεται. Αφορά το Υπερταμείο των ξένων στο οποίο έχει υποθηκευτεί το σύνολο σχεδόν της δημόσιας περιουσίας μας, ακόμη χειρότερα χωρίς καταγραφή και χωρίς αποτίμηση. Από την πρώτη ημέρα πάντως στη Βουλή, καθώς επίσης ανέκαθεν, κατακρίναμε την ύπαρξη του Υπερταμείου, του Υπερταμείου των ξένων, ενώ η Κυβέρνηση μας επιβεβαιώνει σήμερα, όσον αφορά τη χρήση του όρου, πως με το άρθρο 31 σύμφωνα, με το οποίο θα εφαρμόζει νομολογία της Ευρωπαϊκής Ένωσης για το Υπερταμείο ως προς τις προμήθειες, όχι του ελληνικού κράτους.

Υπενθυμίζουμε εδώ πως το ΣΤΕ αποφάσισε ότι το Υπερταμείο δεν ανήκει στο δημόσιο, απαιτώντας την επιστροφή της ΕΥΔΑΠ και της ΕΥΑΘ στο κράτος μας.

Περαιτέρω, εμείς ελέγχουμε συνεχώς τη σκανδαλώδη, ζημιογόνα και αναποτελεσματική λειτουργία του Υπερταμείου καταθέτοντας ερωτήσεις, πάντοτε τεκμηριωμένες, οι οποίες όμως συχνά δεν απαντώνται. Γιατί δεν απαντώνται; Προφανώς, επειδή αφορούν τα ένοχα μυστικά της άδικης καταδίκης της χώρας μας στο ΔΝΤ και στην τρόικα, στο ασύδοτο καθεστώς της οικονομικής μας κατοχής, που καλύπτεται από αδιαφάνεια και που θα διαρκέσει δεκαετίες, εάν όχι για πάντα. Στα μνημόνια, τα οποία μας επιβλήθηκαν με πολύ χαμηλότερο δημόσιο χρέος, σε σχέση με το σημερινό, καθώς επίσης με σχεδόν αμελητέο κόκκινο ιδιωτικό, που σήμερα έχει υπερβεί τα 230 δισ., παρά τις διάφορες μειώσεις του. Στα μνημόνια, που μας στέρησαν τη σημαντική θέση που είχαμε κατακτήσει στα Βαλκάνια, την οποία έχουμε ξεχάσει, ενώ μας οδήγησαν στη μετανάστευση 750.000 νέων μας, στην κατάρρευση των επενδύσεων, στην πτώση της παραγωγικότητας των εργαζομένων μας, στις χρεοκοπίες δεκάδων χιλιάδων επιχειρήσεων, στο ξεπούλημα της δημόσιας περιουσίας, στους πλειστηριασμούς της ιδιωτικής και ούτω καθεξής.

Εύλογα, λοιπόν, είμαστε επιφυλακτικοί, όταν ακούμε μεγάλα και όμορφα λόγια, όπως το παρόν σχέδιο νόμου που αναφέρει ως σκοπό του την αναδιάρθρωση και την ευελιξία.

Συνεχίζοντας, το Υπερταμείο μας επιβλήθηκε με το τρίτο μνημόνιο, ενώ είμαστε η μοναδική χώρα στον πλανήτη και στην παγκόσμια ιστορία, που της έχουν επιβληθεί τρία διαδοχικά μνημόνια. Τότε είχε αναφερθεί ότι θα εισπράξουμε από το ξεπούλημα 50 δις, όπως έγραψε εκείνη την εποχή ο Guardian, κάτι που φυσικά διαψεύστηκε κατηγορηματικά από την πραγματικότητα. Το Υπερταμείο μάς επιβλήθηκε από τους θεσμικούς δανειστές με βασικό εμπνευστή τον Γερμανό κ. Σόιμπλε, στα πρότυπα του εγκληματικού οργανισμού της Treuhand Anstalt, στην οποία είχε υποχρεωθεί η Ανατολική Γερμανία από τη Δυτική, η οποία ληστεύτηκε.

Όσον αφορά δε τον εφαρμοστικό νόμο του Υπερταμείου το ν.4389/2016, τον οποίο «αναμορφώνει» το σημερινό σχέδιο νόμου οφείλουμε να σημειώσουμε πως είχε ψηφιστεί μόνο από τους 153 βουλευτές του ΣΥΡΙΖΑ και των ΑΝΕΛ, παρά το ότι και τα τρία συστημικά κόμματα είχαν ψηφίσει το τρίτο μνημόνιο που το προέβλεπε, ως προαπαιτούμενο. Αυτό τον εφαρμοστικό νόμο για το Υπερταμείο τον είχε καταψηφίσει τότε η Νέα Δημοκρατία, αν και είχε ψηφίσει την ίδρυση της ΑΑΔΕ του ίδιου νόμου, δηλαδή της φορολογικής αρχής που επίσης δεν ελέγχεται από το κράτος μας, όπως ούτε το Υπερταμείο.

Στη συζήτηση δε του συγκεκριμένου νομοσχεδίου τότε ο κ. Μητσοτάκης είχε κατακρίνει το Υπερταμείο, όπως θα καταθέσουμε στα πρακτικά, λέγοντας πως η χώρα μας είχε χάσει την αξιοπιστία της και αυτός ήταν ο λόγος που εκχωρούσε περιουσία σε άτομα που δεν λογοδοτούν στο Κοινοβούλιο, αυτά είναι τα λόγια του κ. Μητσοτάκη, όχι δικά μας. Αυτό ακριβώς, όμως, συνεχίζεται με τις παρούσες ρυθμίσεις, γεγονός που σημαίνει ότι δεν αναπλήρωσε ούτε στο ελάχιστο η Κυβέρνηση την απώλεια, κατά την ίδια, της αξιοπιστίας της προηγούμενης Κυβέρνησης ΣΥΡΙΖΑ - ΑΝΕΛ.

Για εμάς πάντως θα ήταν αδιανόητο να ψηφίσουμε ένα νομοσχέδιο που αφορά το Υπερταμείο όπως το σημερινό, αφού δεν θέλουμε σε καμία περίπτωση να συμμετέχουμε σε οποιαδήποτε νομιμοποίηση της υφαρπαγής της χώρας μας.

Συνεχίζοντας με ορισμένα περιγραφικά του Υπερταμείου ή ΕΕΣΥΠ, ιδρύθηκε ως προαπαιτούμενο του τρίτου μνημονίου, ενώ του μεταβιβάστηκε το σύνολο σχεδόν της δημόσιας περιουσίας μας έναντι αποπληρωμής του χρέους.

Ελέγχεται δε από ένα πενταμελές Εποπτικό Συμβούλιο, από το οποίο τα δύο μέλη διορίζονται από τους δανειστές, αλλά έχουν λόγο βέβαια και για τα υπόλοιπα τρία. Έχει στην κατοχή του έως 100% θυγατρικές τρεις εταιρείες συμμετοχών, το ΤΑΙΠΕΔ με συμμετοχές σε εταιρείες και κάποια επιχειρηματικά ακίνητα, την ΕΤΑΔ στην οποία έχουν περιέλθει 72.000 ακίνητα χωρίς αποτίμηση της αξίας τους και που ξαφνικά εμφανίζονται ως 36.000, ενώ δεν υπάρχει μητρώο ακινήτων ούτε στην ΕΤΑΔ ούτε στο δημόσιο και τέλος, στο Ταμείο Χρηματοπιστωτικής Σταθερότητας. Το τελευταίο, το ΤΧΣ, ιδρύθηκε με αρχικό κεφάλαιο 50 δισ. για τη στήριξη του τραπεζικού τομέα, ενώ σήμερα του έχουν απομείνει, αφού υπήρξε βέβαια και κάποια απομείωση, περί τα 5 δισ.

Οι δύο από αυτές τις θυγατρικές, το ΤΑΙΠΕΔ και το ΤΧΣ, θα συγχωνευτούν με το Υπερταμείο με το σημερινό νομοσχέδιο, ενώ έχει επιπλέον συμμετοχές σε άλλες δημόσιες επιχειρήσεις, που αναφέρονται στο παρόν ως λοιπές θυγατρικές και ρυθμίζονται λειτουργικά τους θέματα. Πρόκειται για τον ΟΑΣΑ, τις Συγκοινωνίες Αθηνών, με τις 100% θυγατρικές του ΟΣΕ και ΣΤΑΣΥ, για τα ΕΛΤΑ και την 100% θυγατρική τους ΕΛΤΑ Courier, τη ΔΕΘ HELEXPO, τον Οργανισμό Κεντρικών Αγορών και Αλιείας, την Κεντρική Αγορά Θεσσαλονίκης, τη ΓΑΙΑΟΣΕ, τις Ελληνικές Αλυκές και τη Διώρυγα της Κορίνθου. Αυτό που είναι εξοργιστικό με το Υπερταμείο, είναι η οικονομική του αδιαφάνεια, η αναποτελεσματικότητα και η ζημιογόνα λειτουργία του, ενώ παρά το ότι είναι ανεξάρτητη Α.Ε. που δεν υπάγεται στο δημόσιο, αν και ελέγχεται από Ορκωτούς Λογιστές, δεν λειτουργεί με τα ιδιωτικοοικονομικά κριτήρια της προηγμένης δύσης. Το γεγονός αυτό και μόνο προφανώς διαψεύδει τις όποιες τεχνοκρατικές αιτιάσεις για τη δημιουργία του Υπερταμείου.

Περαιτέρω, το Υπερταμείο, με τόση περιουσία και θυγατρικές, παραδόξως είναι καταχωρημένο στο Προϋπολογισμό του 2024 με αξία μόλις 245 εκατομμύρια, όσο το μετοχικό κεφάλαιο, δηλαδή, ενώ το σύνολο των ιδίων κεφαλαίων του είναι 3,9 δισ., καταθέτοντας φυσικά για όλα όσα λέμε με έγγραφα στα πρακτικά, σημειώνοντας πως το 2022 είχε ζημιές 181,1 εκατομμυρίων. Η όποια βελτίωση που αναμένεται δε για το 2023, οφείλεται σε συγκεκριμένες συναλλαγές, κυρίως του αεροδρομίου της Αθήνας και των εσόδων από την επιστροφή των ΕΥΔΑΠ και ΕΥΑΘ στο δημόσιο, τις οποίες δεν θα έπρεπε να είχε κατά την απόφαση του ΣΤΕ. Όλοι πάντως πλέον, ακόμη και οι συστημικοί καθημερινοί, παραδέχονται την αποτυχία του Υπερταμείου, όπως θα καταθέσουμε στα πρακτικά, δεν το λέμε, δηλαδή, μόνο εμείς.

Μια αντίστοιχη εικόνα διαπιστώνεται και στην ΕΤΑΔ, όπου στις οικονομικές καταστάσεις του 2022, αναφέρεται καθαρή θέση 940 εκατομμυρίων, παρά το ότι κατέχει πάνω από 72.000 ακίνητα, μεταξύ των οποίων Μαρίνες, Χιονοδρομικά, Ιαματικές Πηγές, Αθλητικές Εγκαταστάσεις και ούτω καθεξής. Η αξία όλων αυτών των ακινήτων, σύμφωνα με τις οικονομικές καταστάσεις του 2022, αυτές διαβάζουμε, υπολογίζεται στο 1,1 δις και προκύπτει από μόνο 2.650 περίπου ακίνητα που έχουν αποτιμηθεί από ανεξάρτητο εκτιμητή. Δηλαδή, έχει αποτιμηθεί μόνο το 3,6 του συνόλου του χαρτοφυλακίου της, με μέση αξία 440.000 ευρώ περίπου. Τώρα προωθείται αποτίμηση μόνο για 6.000 ακόμη ακίνητα και κάποια θα πωληθούν, ενώ ασφαλώς δεν πρέπει να πουληθεί τίποτα, το γνωρίζουμε όλοι, είναι κανόνας, πριν αποτιμηθούν όλα. Πρώτα πρέπει να ξέρουμε τι έχουμε και μετά να πουλάμε και να καθορίζουμε τις τιμές.

Σημειώνουμε εδώ, πως υπήρχε μελέτη του ΙΟΒΕ και του ΚΕΔ που αποτιμούσε τα παραπάνω στα 300 δισεκατομμύρια ευρώ, όπως άλλωστε το ΔΝΤ, το οποίο μπορεί να δει κανείς από καταχωρήσεις στην Καθημερινή, ενώ έχουμε ρωτήσει σχετικά και δεν έχει απαντηθεί ποτέ η συγκεκριμένη ερώτησή μας. Δεν είναι απαράδεκτο να μην απαντώνται τέτοιες ερωτήσεις; Μόλις τώρα πάντως δρομολογείται η αποτίμηση των ακινήτων, με στόχο την «αξιοποίηση», γιατί πάντα για αξιοποίηση όταν μιλάμε τελικά καταλήγει σε ξεπούλημα, αλλά μόνο 36.000 όπως αναφέραμε προηγουμένως. Είναι δυνατόν να αποδεχόμαστε τέτοιες οικονομικές καταστάσεις, που μάλιστα υπογράφουν Ορκωτοί Λογιστές, αν και ευτυχώς ή ίσως γι’ αυτό το λόγο άλλαξαν πρόσφατα;

Τα ίδια διαπιστώνεται και στο ΤΑΙΠΕΔ, που συμμετέχει κυρίως σε στρατηγικές δημόσιες επιχειρήσεις, αφού στις οικονομικές καταστάσεις του 2022, αναφέρεται καθαρή θέση 16,4 εκατομμυρίων, δηλαδή, όσο κοστίζει περίπου μία μικρομεσαία επιχείρηση, χωρίς να αναφέρονται αναλυτικά οι συμμετοχές, παρά το ότι διαθέτει και μια σημαντική σειρά παγίων, όπως μεγάλα Λιμάνια της χώρας, αναφέρονται μόνο δικαιώματα χρήσης περιουσιακών στοιχείων αξίας 1,5 εκατομμυρίων το 2022, οπότε λογικά αναρωτιόμαστε τι συμβαίνει, καταθέτοντας το μετοχολόγιο του στα πρακτικά. Εύλογα, λοιπόν, δεν έχουμε καμία εμπιστοσύνη στο Υπερταμείο των ξένων ή στο ΤΑΙΠΕΔ, για να διαχειρίζεται και να ξεπουλάει χωρίς αποτιμήσεις εκ των προτέρων ή σχέδια ανάπτυξης που να έχουν τουλάχιστον συμφωνηθεί στο Κοινοβούλιο, υπενθυμίζοντας, πως παραχωρήθηκαν τα 14 αεροδρόμια στη Fraport, τα κερδοφόρα, τα ζημιογόνα τα κρατήσαμε χωρίς να έχουν δημοσιευτεί τα οικονομικά τους στοιχεία, ενώ δόθηκαν εξαπλάσια χρήματα για το αντιστοίχων επιβατών αεροδρόμιο της Αττάλειας στην Τουρκία, εξαπλάσια. Όσον αφορά δε το Ελευθέριος Βενιζέλος, ευτυχώς η DIGICOM  διπλασίασε το τίμημα που είχε προετοιμαστεί από Έλληνες Ειδικούς Συμβούλους της κυβέρνησης. Ευτυχώς παρενέβη η DIGICOM  και διπλασίασε το τίμημα. Επομένως, τίποτα δεν λειτουργεί σωστά, ενώ υπόλογος στους πολίτες, είτε θέλει είτε δεν θέλει, είναι ο εκάστοτε Υπουργός Οικονομικών.

Στο ΤΧΣ που εμφανίζεται με καθαρή θέση μόνο 5 δις στις 30/09/2023, έχουμε ήδη αναφερθεί, σημειώνοντας, πως εμφανίζεται να έχει ζημία 11,8 δις από τις τράπεζες υπό εκκαθάριση, με καταστροφικά αποτελέσματα δυστυχώς, όπως για παράδειγμα λόγω της απουσίας της Αγροτικής Τράπεζας από την οικονομία και της διάλυσης σημαντικών θυγατρικών, όπως της Ελληνικής Βιομηχανίας Ζάχαρης, με αποτέλεσμα να εισάγουμε σήμερα ζάχαρη πολύ πιο ακριβή. Η αξία των μετοχών του ΤΧΣ στις καλές τράπεζες στις 30/09 του 2023, ήταν 3,6 δις, άρα, έχει συνολικά 37 δις ζημίες, ενώ έως και 25 δις προέρχονται από τις συστημικές τράπεζες. Έναντι αυτών, το ΤΧΣ έλαβε από την αποεπένδυση σε EUROBANK και Alpha Bankμόλις 93,7 και 293 εκατομμύρια αντίστοιχα.

Στα περιεχόμενα τώρα του νομοσχεδίου, έχει δύο μέρη, το μέρος α’, που αφορά την αναδιάρθρωση του Υπερταμείου και τέθηκε σε διαβούλευση, καθώς επίσης το μέρος β’, που προστέθηκε μετά, όπως συνηθίζει η κυβέρνηση για να μην προηγείται διαβούλευση, έχοντας κάποιες τροπολογίες. Στα κεφάλαια του μέρους α’ τα εξής: Στο κεφάλαιο Α΄, που είναι εισαγωγικό, αναφέρεται ο σκοπός του νομοσχεδίου, ο οποίος είναι η αναδιάρθρωση του Υπερταμείου, με συγχώνευση του ΤΧΣ και ΤΑΙΠΕΔ, καθώς, επίσης, η δημιουργία Επενδυτικού Ταμείου, που θα συμβάλλει στην ανάπτυξη και στην ευελιξία, όπως γράφει, των θυγατρικών. Ο σκοπός είναι υποκριτικός στην ουσία, αφού το Επενδυτικό Ταμείο παρουσιάζει ασάφειες και έχει μικρό κεφάλαιο, που δεν το δικαιούται, ενώ η ευελιξία αφορά στην ουσία προσλήψεις και μισθούς κατά παρέκκλιση, όπως θα τεκμηριώσουμε κατά τη συζήτηση επί των άρθρων, κατά παρέκκλιση.

Αυτό είναι που διαφημίζεται ως μοντέλο ΔΕΗ. Ουσιαστικά προσλήψεις εκτός ΑΣΕΠ, με μισθούς Golden Boys, εκτός εάν θεωρείται μοντέλο ΔΕΗ, τότε κάθε μήνα θα αλλάζουν οι τιμές. Για παράδειγμα, κάθε μήνα θα αλλάζουν οι τιμές των εισιτηρίων του ΟΑΣΑ, ελπίζω να μην συμβεί, όπως γίνεται με το ηλεκτρικό ρεύμα. Οι εταιρείες που αφορούν οι αλλαγές είναι οι λοιπές θυγατρικές του Υπερταμείου που αναφέραμε παραπάνω, δηλαδή, ΔΕΚΟ και μονοπώλια. Όπως αναλύσαμε, οι εταιρείες αυτές, για παράδειγμα ο ΟΑΣΑ, είναι κοινωνικής ωφελείας και επιδοτούμενες. Ποιος είναι, λοιπόν, αλήθεια ο λόγος, που τις έχει το Υπερταμείο, αφού είναι επιδοτούμενες από το κράτος και όχι από το ίδιο;

Το κεφάλαιο Β’, αφορά την απορρόφηση του ΤΑΙΠΕΔ από το Υπερταμείο και διάφορα διαδικαστικά.

Το κεφάλαιο Γ’, αφορά οργανωτικά του Υπερταμείου, όπου αντικαθίσταται το Εποπτικό Συμβούλιο από το Σύμβουλο Εταιρικής Διακυβέρνησης. Όμορφα, ωραία λόγια πάντα. Εμπεριέχει την υποβολή οικονομικών καταστάσεων, που όπως αναφέραμε, είναι αναξιόπιστες και τη διάθεση των κερδών, όπου το 50% δίνεται μέρισμα στο δημόσιο και το υπόλοιπο μπορεί να διακρατηθεί από το Υπερταμείο για επενδύσεις, το άρθρο 13, κάτι που θεωρούμε απαράδεκτο, δεν δίνεται, δηλαδή, για τα δάνεια, αλλά για επενδύσεις. Επιπλέον, προστίθεται Πειθαρχικό Συμβούλιο για την ΕΤΑΔ, παρά το ότι δεν αποτελεί αντικείμενο του παρόντος.

Το κεφάλαιο Δ’, αφορά τη σύσταση Επενδυτικού Ταμείου με την ονομασία Growthfund,  άλλη μια ωραία λέξη, μια ονομασία που ήδη χρησιμοποιείται στην ιστοσελίδα του.

Το κεφαλαίο Ε’, δίνεται η δυνατότητα πρόσληψης στελεχών από τον ιδιωτικό τομέα με απλή διαδικασία, επιπλέον, η απόλυτη ευελιξία στις αμοιβές των στελεχών των ΕΛΤΑ και των υπόλοιπων φορέων εκτός Γενικής Κυβέρνησης, καθώς επίσης ευελιξία στις προμήθειες. Εν προκειμένω, εάν η Κυβέρνηση θεωρεί ακριβώς αυτό ορθολογικό και αποτελεσματικό, γιατί δεν το εφαρμόζει σε όλες τις δημόσιες υπηρεσίες;

Το κεφάλαιο ΣΤ΄ αφορά τις διαδικασίες σύναψης συμβάσεων, όπου το Υπερταμείο θα υπάγεται σε ευρωπαϊκούς νόμους κατά παρέκκλιση και όχι στον ελληνικό 4412/2016. Το γεγονός αυτό και μόνο εδραιώνει τον χαρακτηρισμό του ως Υπερταμείο των ξένων, που άλλωστε το έχει πει και το ΣτΕ.

Το δεύτερο μέρος τώρα προστέθηκε εκ των υστέρων χωρίς διαβούλευση, ενώ περιέχει τροπολογίες. Υπάρχουν τροποποιήσεις των αρμοδιοτήτων του ΤΑΙΠΕΔ, το οποίο πλέον λειτουργεί ως διοίκηση των λιμανιών που δεν ξεπουλήθηκαν. Επίσης, τροποποιήσεις για την καταβολή Υ.Δ.Υ. στην Hellenic Train ύψους 124 εκατομμυρίων ευρώ, κατά το γενικό λογιστήριο, σ’ αυτή τη Hellenic Train, που σήμερα διεκδικεί επιπλέον αποζημιώσεις χωρίς να έχει τελειώσει η ανάκριση σχετικά με το αν έχει ή όχι ευθύνες όσον αφορά το έγκλημα των Τεμπών.

Τέλος, παρέχονται παρατάσεις για δανειοδοτήσεις του ταμείου ανάκαμψης για το προσωπικό του ΟΑΣΘ, καθώς επίσης και για πολεοδομικά στον Υμηττό και στη Μύκονο. Κλείνοντας, με το γενικό λογιστήριο του κράτους δεν έχει πλήρη κοστολόγηση, όπως μας συνηθίζει, όπως για τις αυξήσεις σε μισθούς και για τις προσλήψεις golden boys. Είναι δυνατόν; Θα συνδέονται τουλάχιστον αυτοί οι μισθοί με την επίτευξη συγκεκριμένων αποτελεσμάτων; Θα συνεχίσει η Κυβέρνηση την απίστευτη σπατάλη των χρημάτων των φτωχοποιημένων Ελλήνων;

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής**): Τον λόγο τώρα έχει ο Ειδικός Αγορητής του ΠΑΣΟΚ - Κινήματος Αλλαγής κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – Κίνημά Αλλαγής»):** «Η δημιουργία της Εταιρίας Δημοσίων Συμμετοχών, όπως δρομολογείται από το υπό ψήφιση νομοσχέδιο, συνιστά μια άνευ προηγουμένου απώλεια εθνικής κυριαρχίας. Η δημιουργία μιας εταιρίας με ζωή 99 έτη που δεν θα λογοδοτεί στο εθνικό συμβούλιο, που θα ελέγχεται ουσιαστικά από ευρωπαϊκούς θεσμούς και η οποία θα διαχειρίζεται τη συνολική περιουσία του ελληνικού δημοσίου, δεν μπορεί σε καμία περίπτωση να γίνει αποδεκτή». Όχι δικά μου λόγια, τα είπε ο Κυριάκος Μητσοτάκης στις 20/5/2016. Βαριά λόγια κύριε Χατζηδάκη, εμφατικά όπως και αυτά του κυρίου Θεοχάρη, περί δημοσίου συμφέροντος πριν από λίγο. Δεν είμαι απόλυτα σίγουρος, τι ενοχλούσε τον κύριο Μητσοτάκη τότε. Η απώλεια της εθνικής κυριαρχίας ή ότι με την προοπτική να γίνει πρωθυπουργός μια μέρα, θα έχανε τη δυνατότητα να βάζει δικές του διοικήσεις, δικούς του συμβούλους και να κάνει τις δικές του προσλήψεις; Εδώ θέλω τη βοήθεια σας, παρακαλώ. Όχι δα, θα μου πείτε. Ο κύριος Μητσοτάκης που δεν ψήφισε τον Προκόπη Παυλόπουλο για Πρόεδρο της Δημοκρατίας, γιατί έθαψε την οικονομία της χώρας με αδιάκριτες προσλήψεις, ο άνθρωπος που πιστεύει στην αξιοκρατία, που πιστεύει ο ιδιωτικός τομέας πρέπει να είναι παράδειγμα για το δημόσιο, ο Πρωθυπουργός που έσπασε αυγά και εδραίωσε την αξιολόγηση των δασκάλων, δεν μπορεί, δεν πρέπει και δεν θα σας επιτρέψουμε ποτέ να τον κατηγορείτε ότι φέρνει ένα νομοσχέδιο που δημιουργεί συνθήκες πλιάτσικου στο Ελληνικό Δημόσιο. Αυτά δεν θα μου απαντούσατε;

Εδώ λοιπόν υπάρχουν δύο σενάρια. Σενάριο πρώτο, ότι το σημερινό νομοσχέδιο είναι ένα κείμενο που δεν έχει δει ο Πρωθυπουργός και αυτό σας βαρύνει προσωπικά. Σενάριο δεύτερο, αυτό είναι ένα κυβερνητικό νομοσχέδιο που εκφράζει τον Πρωθυπουργό, δώρο στον εαυτό του ενόψει των επόμενων εκλογών, ακριβώς για να βάζει τις δικές του διοικήσεις, τους δικούς του συμβούλους και να κάνει τις δικές του προσλήψεις. Διότι σίγουρα αυτό το νομοσχέδιο δεν αφορά την εθνική κυριαρχία, αλλά μην προτρέχω. Κάθε καλή αξιολόγηση των προθέσεων, χρειάζεται μία ουσιαστική ανάλυση του νομοσχεδίου και επειδή μερικά πράγματα δεν μου είναι απόλυτα ξεκάθαρα, αποφάσισα να έρθω με περισσότερες ερωτήσεις αυτή τη φορά προς τον Υπουργό και λιγότερα σχόλια.

Λοιπόν, ας πάρουμε τα πράγματα από την αρχή. Όταν ο κύριος Μητσοτάκης έκανε το νταή κατά του Υπερταμείου, το ΠΑΣΟΚ όχι μόνο καταψήφισε και στηλίτευσε την εκχώρηση της δημόσιας περιουσίας, αλλά με πρόταση νόμου που κατατέθηκε δύο χρόνια μετά, το 2018, πρότεινε την ανάκτηση από την ελληνική δημοκρατία του ελέγχου της δημόσιας περιουσίας ως προϋπόθεση για την αξιοποίησή της προς όφελος της ανάπτυξης των επενδύσεων και της κοινωνικής συνοχής. Ένα χρόνο μετά από αυτό, το 2019, η Νέα Δημοκρατία έγινε Κυβέρνηση. Ούτε λέξη πια για το Υπερταμείο. Ξεχάστηκε η εκχώρηση εθνικής κυριαρχίας, «time for business» που λένε. Εμείς επανήλθαμε στα τέλη του 2019 με επερώτηση προς την κυβέρνηση πλέον της Νέας Δημοκρατίας και ρωτάγαμε 4 ερωτήματα, τα οποία τα θεωρούμε βασικά και δεν θεωρούμε ότι έχουν απαντηθεί ακόμη.

Πρώτο ερώτημα. Γιατί δεν επαναπραγματεύεστε εσείς ως Κυβέρνηση της Νέας Δημοκρατίας τους όρους αξιοποίησης της δημόσιας περιουσίας, ώστε να ανατρέψει τις δεσμεύσεις που ανέλαβε η κακή κατά τα δικά σας λεγόμενα κυβέρνηση ΣΥΡΙΖΑ-ΑΝΕΛ για 99 χρόνια με το τρίτο μνημόνιο;

Δεύτερο ερώτημα. Γιατί αντί να ακολουθήσει αξιοκρατική και διάφανη διαδικασία ορισμού των διοικήσεων στις δημόσιες επιχειρήσεις, με δημόσια ανοιχτή προκήρυξη και αυστηρά κριτήρια αξιολόγησης, συνεχίζει την πρακτική του διορισμού των δικών μας παιδιών;

Τρίτο ερώτημα. Τώρα μιλάμε για το 2019. Γιατί η Κυβέρνηση αντί να σχεδιάζει την αξιοποίηση της ανεκμετάλλευτης περιουσίας του δημοσίου, προχωρά από το Υπερταμείο στην εκποίηση του και μάλιστα των πλέον προσοδοφόρο και στρατηγικής σημασίας δημοσίων επιχειρήσεων, υπονομεύοντας τη μελλοντική του συμβολή στην αξιοποίηση των φυσικών πόρων και των συγκριτικών πλεονεκτημάτων της χώρας και των τοπικών κοινωνιών;

Τέταρτο ερώτημα. Γιατί δεν αξιοποιεί η Κυβέρνηση τις κοινοβουλευτικές διαδικασίες σε μια ουσιαστική συζήτηση των προτάσεων του ΠΑΣΟΚ, με στόχο να διαμορφωθεί μια ενιαία εθνική στρατηγική - κρατήστε τον όρο - για το πώς μέσα από την αξιοποίηση της δημόσιας περιουσίας θα διασφαλιστούν πόροι, για την ανάπτυξη ειδικώς για δημόσιες επενδύσεις, κοινωνικές υποδομές και τη δημιουργία νέων θέσεων εργασίας; Πέντε χρόνια μετά, ρωτάμε ακριβώς τα ίδια ερωτήματα απλώς με λίγο μεγαλύτερη έμφαση και νομίζω ότι δικαιολογείται η μεγαλύτερη έμφαση για δύο λόγους. Πρώτον, διότι είστε κυβέρνηση πέντε χρόνια και άρα τώρα, πρέπει να μιλήσετε εσείς για αυτά τα ερωτήματα. Εντάξει, τότε μόλις αναλάβει, δεν ξέρατε, δεν μπορούσατε, δεν ξέρω, αλλά τώρα πέντε χρόνια μετά, τα ερωτήματα παραμένουν επίκαιρα. Διότι εσείς μας έχετε πει ότι χάρη σε σας έχουμε βγει από τα μνημόνια, χάρη σε σας πήραμε επενδυτική βαθμίδα. Αυτά είναι λόγια του αέρα ή σημαίνουν κάτι; Διότι αν σημαίνουν κάτι, ιδού η ευκαιρία. Στα παραπάνω τέσσερα ερωτήματα, έρχονται να προστεθούν και άλλα χάρη σε αυτό το νομοσχέδιο – έπος. Ήδη φαίνεται ότι την αξιολόγηση η Κυβέρνηση της Νέας Δημοκρατίας επιδιώκει για άλλους, εκτός από τα δικά της παιδιά, τα δικά της χρυσά παιδιά, τα οποία μας είπε ο κ. Θεοχάρης ότι θα είναι πλέον επαγγελματίες ευέλικτοι και ταχύτατοι, αλλά αξιολόγηση των 5 ετών των διοικήσεων σε σχέση με το δημόσιο συμφέρον, δεν έχετε φέρει για να δούμε τι θα αλλάξει προς το καλύτερο.

Πέμπτο ερώτημα και συνεχίζω από τα τέσσερα που ήδη έχουμε καταθέσει. Τι ακριβώς έχει αποφέρει σε ταμειακή βάση το πρόγραμμα αποκρατικοποιήσεων μέσα στα τελευταία 12 χρόνια; Αφού το Υπερταμείο υποτίθεται ότι εγγυάται δάνεια - ανάλογα με το ποιον ρωτήσεις - 50 δισ. με 90 δισ., τότε οι ταμειακές ροές του ταμείου θα έπρεπε να έχουν αποφέρει στο δημόσιο τουλάχιστον αυτό το ποσό σε μια δεκαετία, για να αξιολογείται ως εγγύηση αυτού του δανείου ή δεν πιστέψατε ποτέ ότι αυτές οι ροές θα φτάσουν αυτά τα χρήματα;

Έκτο ερώτημα. Υπάρχει αξιόπιστη και ανεξάρτητη αποτίμηση της αξίας του χαρτοφυλακίου του Υπερταμείου; Αν δεν μπορούν οι ταμειακές ροές του Υπερταμείου να εξηγήσουν πώς εγγυάται το Υπερταμείο των δανείων του ελληνικού δημοσίου, τότε προφανώς θα υπάρχει κάποια κρυμμένη αξία, την οποία δεν έχετε προλάβει ακόμα να βγάλετε προς τα έξω.

Έβδομο ερώτημα. Τα περιουσιακά στοιχεία των εταιρειών που κατά βάση ανήκουν σε δημόσιες ή εταιρείες γενικής Κυβέρνησης, είναι προς ιδιωτικοποίηση. Πώς επιστρέφεται αυτό το χρηματικό όφελος του δημοσίου στο ευρύτερο δημόσιο, εκεί δηλαδή που προέκυψε καταρχήν η αξία της εταιρείας;

Όγδοο ερώτημα. Με αυτό το νομοσχέδιο, τη χρηματική αξία των εταιρειών του Υπερταμείου τη λαβαίνει η Ελληνική Εταιρεία Συμμετοχών και Περιουσίας ΑΕ, χωρίς να έχει τη δυνατότητα, χωρίς να έχει δαπανήσει κεφάλαιο για την αγορά τους, αφού δεν προηγήθηκε κοστολόγηση και οικονομική αξιολόγηση των εταίρων, όπως ακριβώς έγινε και στην περίπτωση της ΕΥΔΑΠ. Πώς μπορεί λοιπόν να υπηρετήσει το δημόσιο σκοπό η ΕΕΣΥΠ και ταυτόχρονα, να μην έχει σχέση με το δημόσιο τομέα ή τον ευρύτερο δημόσιο τομέα;

Ένατο ερώτημα. Ποια είναι η οικονομική κατάσταση στα ΕΛΤΑ, στα οποία ασκεί άμεση εποπτεία το Υπερταμείο;

Τι έγινε με εκείνα τα 280 εκατομμύρια που έλαβαν από τον δημόσιο προϋπολογισμό μετά το 2009;

Έπιασαν τόπο οι άριστες διοικήσεις;

Δέκατο ερώτημα. Πάμε στην πολυαγαπημένη μου Εταιρεία Δημοσίων Ακινήτων. Μέχρι πρόσφατα οι διοικούντες το Υπερταμείο μιλούσαν για 72.000 ακίνητα στο χαρτοφυλάκιο της. Σας ζήτησα τη λίστα από τα 72.000 ακίνητα. Δεν πήρα λίστα. Αυτό που πήρα, όμως, είναι την απάντηση ότι δεν είναι 72.000 είναι 36.000. Έχει μια μικρή διαφορά για άριστες διοικήσεις από το 72.000 στο 36.000.

Πέντε χρόνια Κυβέρνηση και χρειάζεται δική μας ερώτηση για να μάθουμε πόσα είναι τα ακίνητα;

Δεν είναι τόσο παράλογο το ερώτημα μου, πέντε χρόνια για να δεις τι έχεις;

Τι έκαναν όλες αυτές οι διοικήσεις πέντε χρόνια και γιατί αντί να κάνουν τη δουλειά τους τώρα μας λέτε ότι πρέπει να προσλάβουν ειδικούς συμβούλους, 7 κι όλας, για να δούμε ποια είναι αυτά τα ακίνητα και σε τι κατάσταση βρίσκονται.

Ενδέκατο ερώτημα, για την ΓΑΙΟΣΕ. Εδώ, επιτρέψτε μου κύριε Πρόεδρε, να χαλαρώσω λίγο στο μέτρημα των ερωτήσεων διότι μετά τα Τέμπη είχατε πει ότι πήρατε το μάθημά σας και θα δώσετε έμφαση στο σιδηρόδρομο. Αυτά είχε πει ο πρωθυπουργός και διότι μετά τα Τέμπη τα ερωτήματα για την ΓΑΙΟΣΕ είναι δύσκολο να συμπυκνωθούν σε ένα.

Πάμε, λοιπόν, γιατί η ΓΑΙΑΟΣΕ από τις αρχές του 2023 και μέχρι προσφάτως δεν είχε Διευθύνοντα Σύμβουλο;

Ποιος φταίει;

Οι εργαζόμενοι και οι συλλογικές συμβάσεις κύριε Θεοχάρη;

Γιατί η ΓΑΙΑΟΣΕ έχασε την πρόσβαση σε 130.000.000 του Ταμείου Ανάκαμψης και Ανθεκτικότητας;

Ποιος φταίει που δεν πρόλαβε να κάνει τους απαραίτητους διαγωνισμούς για να αποκτήσει δέκα ηλεκτροκίνητα τρένα και δέκα υδρογονοκίνητα, τα οποία με τη σειρά τους θα μισθώνει η Hellenic Train ως υποχρέωση για να επεκταθεί η σύμβασή της κατά 5 έτη;

Αν δεν καλυφθεί το χρηματοδοτικό κενό από το Υπερταμείο ποιος θα φταίει αν η Hellenic Train εγείρει αξιώσεις προς τον όμιλο του Υπερταμείου;

Και γι’ αυτά φταίνε οι κακοί συνδικαλιστές;

Μετά μας λέτε για το δημόσιο συμφέρον, το οποίο μάλιστα ξεχάσατε κύριε Θεοχάρη να προσδιορίσετε. Το μόνο που άκουσα σαν κριτήριο είναι το πόσο γρήγορες είναι οι υπηρεσίες που παρέχει χωρίς όμως καμία αναφορά για την ποιότητα αυτών των υπηρεσιών.

Δωδέκατο ερώτημα. Ζητώ λίγο την ανοχή σας, κύριε Πρόεδρε και λίγο υπομονή, κυρίες και κύριοι συνάδελφοι, καθώς είναι είκοσι ερωτήματα.

Πάμε στις Ελληνικές Αλυκές. Αν θυμάμαι καλά, το Υπερταμείο εξαγόρασε το ποσοστό ιδιώτη μετόχου μειοψηφίας και έπειτα από μόνο ένα χρόνο που εμφανίζει σημαντική συρρίκνωση του κύκλου εργασιών αποφασίζει να μειώσει δραστικά το δικό του ποσοστό στην εταιρεία μέσω της εισόδου στρατηγικού επενδυτή. Αφήστε το δημόσιο συμφέρον, το οποίο συζητάμε το οποίο, εδώ, έχει πάει περίπατο. Ας πάρουμε το ιδιωτικό.

Ποια επενδυτική στρατηγική είναι αυτή που αγοράζει ακριβά και πουλάει φθηνά;

Αξιολόγηση της απόφασης έχουμε κάνει και ποια είναι αυτή;

Όχι, βέβαια, διότι η αξιολόγηση για τη Νέα Δημοκρατία είναι να γλείφει πάνω και να φτύνει κάτω.

Δέκατο τρίτο ερώτημα, για το Εθνικό Επενδυτικό Ταμείο. Το Εθνικό Επενδυτικό Ταμείο θα είναι πρακτικά θυγατρική του Υπερταμείου.

Το τελευταίο, έως σήμερα, έχει να επιδείξει κάτι σημαντικό αναφορικά με την ανάπτυξη των Δημόσιων Οργανισμών και Επιχειρήσεων;

Αν δεν το έχει πράξει στο παρελθόν, με ποια αξιοπιστία θα το κάνει τώρα;

Δεν φαντάζομαι και εδώ να θεωρείτε ότι οι συλλογικές συμβάσεις είναι αυτό που φταίει για το ότι δεν έχει κάνει τη δουλειά του.

Δέκατο τέταρτο ερώτημα. Αν δεν κάνω λάθος προβλέπονται 600.000.000 ευρώ ως αντιστάθμισμα για την επιστροφή των Εταιρειών Ύδατος από το Δημοσίου.

Για ποιο λόγο, όμως, δίνονται από το δημόσιο ως ουσιαστικά μια εξαγορά όταν το ίδιο το Συμβούλιο Επικρατείας έχει αποφασίσει την επιστροφή των μετόχων πίσω στο Δημόσιο;

Τι πληρώνουμε ακριβώς;

Τι;

Θα περιμένω την απάντησή σας, κάτι το οποίο αξίζει 600.000.000

Και πάμε τώρα σε μερικά ερωτήματα μπας και βρούμε τελικά τι ήταν αυτό που έκανε τον Πρωθυπουργό να καίγεται τότε και τι σήμερα και αν υπάρχει διαφορά από αυτό που τον έκαιγε τότε σήμερα και τι μπορεί να τον προκάλεσε.

Ήταν η εθνική κυριαρχία που τον ένοιαζε και τον νοιάζει ή ότι δεν θα μπορούσε να κάνει τις δικές του προσλήψεις σε διοικήσεις, συμβούλους και προσωπικό;

Πάμε, λοιπόν, στο μοντέλο ΔΕΗ για μερικούς αυτό μεταφράζεται σε ρουσφέτι από το παράθυρο χωρίς ΑΣΕΠ, σημαίνει μπόνους έξω πραγματικούς μισθούς και καλείται και κατάλυση των εργασιακών σχέσεων.

Δέκατο πέμπτο, λοιπόν, ερώτημα.

Πώς εξηγείται αξιοκρατικά να δημιουργείται μία επιτροπή από μέλη του ΔΣ που υποβάλλει εισηγήσεις για σημαντικά ζητήματα όπως αυτά των προσλήψεων και των αμοιβών και τα ίδια μέλη αυτής της επιτροπής ως μέλη του ΔΣ να έχουν αρμοδιότητα έγκρισης αυτών των εισηγήσεων;

Δέκατο έκτο ερώτημα. Για τις αμοιβές θα καθοριστεί από τώρα ποιο είναι το υψηλότερο όριο ή θα είναι στη διακριτική ευχέρεια κάποιων;

Θα συνοδεύονται οι αμοιβές των Διευθυντών και των Γενικών Διευθυντών με κάποιο νομικό πλαίσιο, το οποίο απαιτεί από εκείνους κάποια -πώς να τα πούμε έτσι για να μιλήσω τη δική σας γλώσσα;- KPI’s;

Δέκατο έβδομο ερώτημα. Πάμε στις εργασιακές σχέσεις στις θυγατρικές. Κατ’ αρχήν η προτεινόμενη διάταξη του Άρθρου 30 που αφορά κυρίως στα ΕΛΤΑ και τροποποιεί το ισχύον νομοθετικό πλαίσιο για τους κανονισμούς εργασίας σε επιχειρήσεις – θυγατρικές εταιρείες έχει θέματα συνταγματικότητας και πολύ φοβάμαι ότι θα τα βρείτε μπροστά σας. Αντιστρατεύεται δε και τη λογική των Συλλογικών Συμβάσεων Εργασίας, που η ίδια η Κυβέρνηση υποτίθεται ότι επιδιώκει.

Από πού προήλθε, λοιπόν, η αναγκαιότητα για αλλαγή των Εσωτερικών Κανονισμών Λειτουργίας, των Οργανογραμμάτων και των Κανονισμών Προσωπικού;

Δέκατο όγδοο ερώτημα, οι δαπάνες για συμβούλους γιατί πρέπει να πολλαπλασιαστούν τόσο πολύ;

Σας λείπουν οι σύμβουλοι;

Θεωρείτε ότι έχετε λίγους;

Θεωρείτε ότι οι σύμβουλοι a priori είναι καλύτεροι από τους υπαλλήλους;

Αυτό θα άξιζε να το δει κανείς ειδικά με δεδομένο ότι δεν έχετε κάνει αξιολόγηση συμβούλων, αλλά επιμένετε να κάνετε αξιολόγηση Δημοσίων Υπαλλήλων.

Δεν θα έπρεπε κανείς να ξεκινήσει ανάποδα από αυτό που κοστίζει κάτι παραπάνω στο δημόσιο;

Δέκατο ένατο ερώτημα, γιατί η Ελλάδα θα έπρεπε να διαθέσει εκατομμύρια ευρώ για να φτιάξει μια νέα γραφειοκρατική δομή, το Εθνικό Επενδυτικό Ταμείο προκειμένου να χρηματοδοτήσει τομείς τεχνολογικής αιχμής, πράσινα και ψηφιακά έργα που αφορούν κυρίως σε Αθηνοκεντρικές εταιρείες ενώ η χώρα θα μπορούσε να εξυπηρετήσει τον ίδιο ακριβώς στόχο μέσω του Ταμείου Ανάκαμψης -το κάνει ήδη- ενώ την ίδια ώρα υπολειπόμαστε σημαντικά σε στήριξη μικρομεσαίων και αγροτικών επιχειρήσεων, υποστήριξη εξαγωγικών δραστηριοτήτων για ελληνικά προϊόντα, υπολειπόμαστε στον δευτερογενή τομέα που μπορεί να υποστηρίξει περιφέρειες που σήμερα χρειάζονται στήριξη όπως η Θράκη, η Πελοπόννησος, η Στερεά Ελλάδα, η Ήπειρος και βέβαια η Θεσσαλία, την οποία πια έχετε βρει καραμέλα και της χρεώνεται κάθε φταίξιμο για όλα τα έργα που έχουν σταματήσει σε όλη την Ελλάδα διότι εκεί λέει στείλατε τα λεφτά και τώρα δεν μπορείτε να τελειώσετε τους δρόμους που ξεκινήσατε αλλού.

Μήπως είναι ώρα να βάλουμε και μερικά χρήματα σε εκείνες τις οικονομικές δραστηριότητες που αφορούν αγρότες, εμπόρους, βιοτέχνες, χειροτέχνες, ελεύθερους επαγγελματίες με εκατοντάδες εργαζόμενους που έχετε χρόνια τώρα πετσοκόψει ή δεν πιστεύετε ότι αυτοί οι κλάδοι έχουν μέλλον;

Εδώ, θα θέλαμε πολύ καθαρή απάντηση.

Φτάνω στο εικοστό ερώτημα, το οποίο έκανα ρητορικά, αλλά τώρα θα σας το κάνω συγκεκριμένα. Με αυτά τα ερωτήματα που σας έθεσα τι ένοιαζε τον κύριο Μητσοτάκη το 2016, η εθνική κυριαρχία ή η άνεση να βολεύει τα δικά του παιδιά σε διοικήσεις, συμβούλους και υπαλλήλους ΔΕΚΟ;

Τι νοιάζει τον κύριο Μητσοτάκη σήμερα και είναι ο ίδιος Μητσοτάκης το 2016 και το 2024;

Είναι ο ίδιος που πάντα ενδιαφερόταν για την εθνική κυριαρχία και όχι για τις προσλήψεις;

Τότε πώς εξηγεί εκείνος αυτό το σημερινό νομοσχέδιο που νοιάζεται μόνο για το δεύτερο;

Αν είναι ίδιος με το 2016 -και πάντα τον ενδιέφεραν οι προσλήψεις- τότε χρωστάει ένα πολύ μεγάλο συγγνώμη στον ελληνικό λαό για τα παραμύθια που έλεγε τότε. Αν, όμως, κάτι άλλαξε και ενώ κάποτε ενδιαφερόταν για την εθνική κυριαρχία τώρα ενδιαφέρεται μόνο για τις προσλήψεις τα ερωτήματα που προκύπτουν είναι πολύ πιο βαθιά. Διότι, αν τον άλλαξε το αποτέλεσμα των Ευρωεκλογών και έχει παρατήσει το δημόσιο συμφέρον για το προσωπικό του τότε δεν έχει τη δυνατότητα πια να κρίνει και άρα δεν έχει τη δυνατότητα να κυβερνάει. Ένας Πρωθυπουργός που έχει απολέσει τη δυνατότητά του να κυβερνά πρέπει να φύγει χθες. Περιμένω, λοιπόν, κύριε Υπουργέ, με αγωνία τις απαντήσεις σας.

Σας ευχαριστώ πολύ.

**ΣΤΥΛΙΑΝΟΣ ΠΕΤΣΑΣ (Προεδρεύων της Επιτροπής):** Ευχαριστούμε τον κ. Γερουλάνο για την τοποθέτησή του.

Τον λόγο έχει ο Ειδικός Αγορητής του Κ.Κ.Ε., κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κ.Κ.Ε.»):** Με fast track διαδικασίες, όπως συμβαίνει άλλωστε με άλλα πέντε νομοσχέδια πριν το θερινό κλείσιμο της Βουλής. Προωθείται για υπερψήφιση και το νομοσχέδιο για την αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της.

Με το σχέδιο νόμου προβλέπεται η αναμόρφωση και η αναδιοργάνωση του Υπερταμείου. Η συγκρότηση ενός πιο σύγχρονου μοντέλου διακυβέρνησης, όπως διατείνεται από την πλευρά της Κυβέρνησης, η απορρόφηση του Ταμείου Χρηματοπιστωτικής Σταθερότητας και του ΤΑΙΠΕΔ από το Υπερταμείο και ο εκσυγχρονισμός, σύμφωνα με το μοντέλο ΔΕΗ του πλαισίου λειτουργίας των οκτώ θυγατρικών εταιρειών του. Όπως είχε προαναγγείλει ο ίδιος ο κ. Χατζηδάκης τον περασμένο μήνα, κάνοντας λόγο για μοντέλο ΔΕΗ σε οκτώ φορείς του Υπερταμείου για καλύτερες υπηρεσίες προς τους πολίτες.

Είναι φανερό ότι η Κυβέρνηση συνεχίζει και στην προκειμένη περίπτωση την τακτική που κάνουν το μαύρο-άσπρο. Αυτή η νέα αναδιάρθρωση του Υπερταμείου, την παρουσιάζει η Κυβέρνηση ως νέο σύγχρονο μοντέλο διακυβέρνησης, αλλά στην πραγματικότητα συνιστά ένα ακόμα βήμα προς την ολοκλήρωση των ιδιωτικοποιήσεων των ανωνύμων εταιρειών που ανήκουν στην Ελληνική Εταιρεία Συμμετοχών και Περιουσίας Α.Ε.. Δηλαδή στο Υπερταμείο.

Αναδιάρθρωση δηλαδή του γνωστού σε όλους Υπερταμείου που αποτελεί την ομπρέλα κάτω από την οποία με τηn μορφή θυγατρικών εταιριών, δηλαδή τα ΕΛΤΑ, η ΔΕΘ - Helexpo, ο Οργανισμός Κεντρικών Αγορών και Αλιείας, η Κεντρική Αγορά Θεσσαλονίκης, η ΓΑΙΟΣΕ, οι Ελληνικές Αλυκές, η Διώρυγα Κορίνθου, αλλά κυρίως ο ΟΑΣΑ, Συγκοινωνίες Αθηνών που επηρεάζει τη ζωή εκατομμυρίων κατοίκων της Αττικής.

Μιλάμε για ένα νομοσχέδιο που αναδεικνύει τον αντιλαϊκό αντεργατικό ταξικό του χαρακτήρα. Να συνεχίσουν οι επιχειρήσεις που συμμετέχουν στο Υπερταμείο να είναι κερδοφόρες, άρα να υλοποιούν την αντιλαϊκή αντεργατική πολιτική και βέβαια να συνεχίσει το αστικό κράτος να εξυπηρετεί παράλληλα την αποπληρωμή του Κρατικού Xρέους, ενός χρέους που δεν το δημιούργησε ο λαός.

Θυμίζουμε ότι με βάση τον ιδρυτικό νόμο που πέρασε η Κυβέρνηση ΣΥΡΙΖΑ στο πλαίσιο του τρίτου μνημονίου, η διάρκεια του επιχειρηματικού σχήματος ορίζεται στα 99 χρόνια και μάλιστα με δυνατότητα παράτασης ενώ ταυτόχρονα η Εταιρεία δεν ανήκει στο δημόσιο ή στον ευρύτερο δημόσιο τομέα, όπως αυτός εκάστοτε ορίζεται.

Το τότε «Στρατηγικό Σχέδιο 2018-2022» της ΕΕΣΥΠ ήταν απόλυτα ενταγμένο στο γενικότερο σχέδιο των αντιλαϊκών αναδιαρθρώσεων της επόμενης μέρας, με παρεμβάσεις, όπως η βελτίωση της λειτουργικής αποδοτικότητας, ανταγωνιστικότητας και αποτελεσματικότητας των άμεσων και λοιπών θυγατρικών της, με στόχο την ανάπτυξη, τις προοπτικές εξωστρέφειας και ανταγωνιστικότητας των επιχειρήσεων, όπως έλεγαν τότε.

Δεύτερον, η βελτίωση της κεφαλαιακής διάρθρωσης των επιχειρήσεων, με πρόσβαση σε εναλλακτικές πηγές χρηματοδότησης και εργαλεία συμπεριλαμβανομένων των συμπράξεων δημόσιου και ιδιωτικού τομέα, με σκοπό την υλοποίηση και χρηματοδότηση περισσότερων επενδύσεων και φυσικά η αξιοποίηση συνεργειών μεταξύ διαφόρων κλάδων της Οικονομίας.

Το 50% από τα κέρδη της ΕΕΣΥΠ θα πηγαίνει για την αποπληρωμή του Κρατικού Χρέους ενώ το άλλο 50% θα κατευθύνεται σε επενδύσεις, με γνώμονα πάντα την κερδοφορία των μεγαλομετόχων. Την ίδια ώρα οι στρατηγικές κατευθύνσεις του μοναδικού μετόχου της ΕΕΣΥΠ, δηλαδή του Ελληνικού Κράτους, είναι αυτές που προβλέπονται στα μνημόνια, σε αντιστοίχιση βέβαια με τις πάγιες αξιώσεις του κεφαλαίου. Αυτές εστιάζουν μεταξύ άλλων σε συγκεκριμένους κλάδους, όπως αυτούς της ενέργειας, της ύδρευσης/αποχέτευσης, των μεταφορών, των υποδομών και στην ακίνητη δημόσια περιουσία.

Το παρόν σχέδιο νόμου όχι μόνο προωθεί αλλαγές και εκσυγχρονισμούς που δεν αλλάζουν το χαρακτήρα και τον ρόλο του Υπερταμείου, αλλά αντίθετα το καθιστούν πιο αποτελεσματικό, στην προσπάθεια θωράκισης της ανταγωνιστικότητας και ενίσχυσης της καπιταλιστικής κερδοφορίας. Δηλαδή, οι επιχειρήσεις που συμμετέχουν στο Υπερταμείο, να συνεχίσουν να είναι κερδοφόρες, άρα, να υλοποιούν την αντιλαϊκή αντεργατική πολιτική.

Όσο η απορρόφηση του Ταμείου Αξιοποίησης Ιδιωτικής Περιουσίας του Δημοσίου και του Ταμείου Χρηματοπιστωτικής Σταθερότητας το Συμβούλιο Εταιρικής Διακυβέρνησης και ο εσωτερικός κανονισμός λειτουργίας της Εταιρείας, όπως προβλέπεται, θα υπηρετούν ακριβώς αυτούς τους στόχους. Θα συνεχίσουν να υπηρετούν την πολιτική απελευθέρωσης των αγορών και τις ιδιωτικοποιήσεις. Θα έχουμε βέβαια και την περαιτέρω επιδείνωση των συνθηκών ικανοποίησης των αντιλαϊκών αναγκών. Μιλάμε για ιδιωτικοποιήσεις, για γενίκευση των ιδιωτικοποιήσεων που επιφέρουν αρνητικές συνέπειες στην ασφάλεια και την εδαφική ακεραιότητα της Χώρας, στην προστασία της ανθρώπινης ζωής, όπως για παράδειγμα με αυτό που ζήσαμε με το «Έγκλημα στα Τέμπη», την ιδιωτικοποίηση των δεκατεσσάρων περιφερειακών αεροδρομίων, των λιμανιών της Χώρας, υλοποιώντας το δόγμα κόστος/όφελος. Ακόμα μεγαλύτερα εμπόδια στις συγκοινωνίες, επίγειες, εναέριες, θαλάσσιες, σε απομακρυσμένες και αραιοκατοικημένες περιοχές της Χώρας.

Ήδη οι λαϊκές οικογένειες ζουν στο πετσί τους τα ακόμη πιο ακριβά εμπορεύματα και υπηρεσίες, για ακόμα πιο απλησίαστες διακοπές και για αναψυχή. Η αξιοποίηση των ελεύθερων χώρων, η παραπέρα εμπορευματοποίηση της υγείας και το ξεχαρβάλωμα των δημόσιων νοσοκομείων, της ψυχικής υγείας και της απεξάρτησης, της πρωτοβάθμιας φροντίδας υγείας.

Το ίδιο με τους μεγαλύτερους ταξικούς φραγμούς που έχουν μπει στη μόρφωση της νέας γενιάς. Την αποκαλύπτει βέβαια και η θέση των εργαζομένων σε αυτές τις επιχειρήσεις.

Τις ιδιωτικοποιήσεις ακολουθούν η μείωση του εργατικού δυναμικού, η περαιτέρω ανατροπή των εργασιακών σχέσεων, με συνέπεια την εντατικοποίηση της εργασίας, την αύξηση του βαθμού εκμετάλλευσης της εργατικής τάξης και την απλήρωτη δεκάωρη εργασία, την εξαήμερη δουλειά και το ελαστικό 13ώρο.

Το νομοσχέδιο όσον αφορά τους εργαζόμενους των θυγατρικών του Υπερταμείου διακρίνεται από σωρεία αντεργατικών διατάξεων, γενίκευση των ευέλικτων μορφών απασχόλησης, μετακινήσεις του προσωπικού, ενώ την ίδια στιγμή οι διευθύνοντες σύμβουλοι, εκτός από παχυλές αμοιβές, θα έχουν και υπερεξουσίες. Μιλάμε για ένα χυδαίο μηχανισμό εξαγοράς, εκδούλευσης και κατηγοριοποίησης των εργαζομένων.

Εργαζόμενοι ενταγμένοι,στοχοπροσηλωμένοι, αδιάλλακτοι στην εφαρμογή των αντιλαϊκών στόχων και επιβάλλεται από μια σειρά ρυθμίσεων και πειθαρχικών διαδικασιών που θεσπίζονται, έχουν θεσπιστεί κατά το παρελθόν. Βέβαια ενισχύονται και τώρα.

Όλα όσα προβλέπει το νομοσχέδιο που συνδέονται και με το σύστημα των προσλήψεων και τις συνεντεύξεις που συνιστούν «κόφτη», δηλαδή αποκλεισμό κάποιου και ευνόηση εκείνων που αποδέχονται να υπηρετήσουν την ανταγωνιστικότητα και αποτελεσματικότητα της καπιταλιστικής οικονομίας, προς όφελος του κεφαλαίου.

Άλλωστε απορρίπτουν και τα σχόλια κατά τη διαβούλευση του νομοσχεδίου, το οποίο καταργεί το δικαίωμα εκπροσώπησης των εργαζομένων στα πειθαρχικά όργανα, εισάγει διαδικασίες προσλήψεων με διαδικασίες συνέντευξης, δημιουργεί εργαζόμενους πολλών ταχυτήτων, με αμοιβές που διαφοροποιούνται για την ίδια εργασία, για το ίδιο αντικείμενο. Καταργεί τον οποιοδήποτε υποτυπώδη έλεγχο, από ανεξάρτητη αρχή, ΑΣΕΠ, Ανεξάρτητη Αρχή Δημοσίων Συμβάσεων κ.λπ.. Όχι ότι είμαστε υπέρ των ανεξάρτητων αρχών. Άλλωστε έχουμε εκφραστεί ότι πρόκειται για τις λεγόμενες ανεξάρτητες αρχές, οι οποίες όμως είναι βαθιά εξαρτημένες για να ικανοποιήσουν τις ανάγκες των επιχειρηματικών ομίλων, αλλά μπαίνω στη λογική των αστικών κομμάτων και κυβερνήσεων που έπιναν και πίνουν νερό στο όνομα των δήθεν ανεξάρτητων αρχών που σήμερα φτάνουν μέχρι και το σημείο να θέλουν να τις καταργήσουν, όπως φυσικά καταργούν τη δημοσιοποίηση των δαπανών, τη διαφάνεια, τη λογοδοσία, τον έλεγχο, επιβάλλοντας αντιδημοκρατικές πρακτικές και σιγή νεκροταφείου.

Με εντελώς αυθαίρετο και αντιδημοκρατικό τρόπο θα αποφασίζεται η μετακίνηση εργαζομένων, παρά τη θέλησή τους, όπως για παράδειγμα. Με ποια λογική ένας τεχνίτης στη ΟΣΥ θα μετακινείται από τα λεωφορεία στα ΕΛΤΑ και μάλιστα χωρίς να χρειάζεται και να δικαιολογείται η μετακίνηση αυτή;

Η απελευθέρωση των αγορών και οι ιδιωτικοποιήσεις και η ακόμα μεγαλύτερη εκμετάλλευση της εργατικής δύναμης αποτελούν βασικό στόχο του οδικού χάρτη για την έξοδο από την κρίση και την καπιταλιστική ανάπτυξη. Η Κυβέρνηση, λοιπόν, της ΝΔ και τα υπόλοιπα κόμματα, το ΣΥΡΙΖΑ, το ΠΑΣΟΚ, ακριβώς αυτή τη στρατηγική επιλογή υπηρετούν. Στην αιτιολογική έκθεση αναφέρεται ότι η διακυβέρνηση της Ελληνικής Εταιρείας Συμμετοχών και Περιουσίας ακολουθεί ένα μοντέλο που τέθηκε σε ισχύ κατά την περίοδο που έπρεπε να διασφαλιστεί, κυρίως, το εξωτερικό χρέος της χώρας και ήδη έχει καταστεί ανεπίκαιρο. Διαπιστώνεται επενδυτικό κενό σε κρίσιμους και δυναμικούς τομείς της οικονομίας. Ακριβώς αυτό.

Για τους ίδιους λόγους που μπήκαν οι επιχειρήσεις στην ΕΕΣΥΠ τότε, για τους υπόλοιπους λόγους σήμερα η Κυβέρνηση επικαλείται τη διάρθρωση της, δηλαδή προσαρμογή της λειτουργίας του Υπερταμείου στις σύγχρονες ανάγκες της καπιταλιστικής οικονομίας, βελτίωση των ιδιωτικοοικονομικών κριτηρίων λειτουργίας των οργανισμών της στις επενδυτικές απαιτήσεις του κεφαλαίου για να βρουν διέξοδο τα λιμνάζοντα κεφάλαια, εξασφαλίζοντας παράλληλα τη μέγιστη κερδοφορία και την ενίσχυση της ανταγωνιστικότητας των επιχειρηματικών ομίλων. Άρα να διασφαλίζουν όλο και περισσότερο κέρδος. Αυτό το στόχο υπηρετεί ο εκσυγχρονισμός του τρόπου λειτουργίας τους για να βελτιωθεί η λειτουργία των επιχειρήσεων με τα ιδιωτικοοικονομικά κριτήρια των βέλτιστων πρακτικών που επικρατούν σε όλη την Ευρωπαϊκή Ένωση.

Τα πακέτα χρηματοδότησης που θα εισρεύσουν από το Ταμείο Ανάκαμψης και τα άλλα, από διάφορα προγράμματα της Ευρωπαϊκής Ένωσης, πρέπει να είναι πολύ πιο ευέλικτα για να χρηματοδοτηθούν οι νέες επενδύσεις και οι επιχειρηματικοί όμιλοι. Που θα οδηγήσει αυτό; Θα οδηγήσει, επιπλέον, στην επιδείνωση της θέσης των λαϊκών στρωμάτων, γιατί πολύ πιο δύσκολα θα μπορούν να έχουν πρόσβαση στα αποτελέσματα των επιχειρήσεων και, βεβαίως, θα επιδεινώσει ραγδαία τη θέση των εργαζομένων με την κατάργηση των όποιων εναπομεινάντων δικαιωμάτων έχουν μείνει, με εργαζόμενους πολλαπλών ταχυτήτων και με ενοικιαζόμενους εργαζόμενους.

Λέει ο Υπουργός για το μοντέλο ΔΕΗ σε οκτώ φορές του Υπερταμείου, για καλύτερες υπηρεσίες στους πολίτες. Μάλιστα. Το τι σημαίνει, βέβαια, το γνωρίζουν πλέον και οι πιο αδαείς. Η πραγματικότητα με την ΔΕΗ είναι πολύ διδακτική. Με την απελευθέρωση της ενέργειας, την ιδιωτικοποίηση της ΔΕΗ, τη δημιουργία χρηματιστηρίου ενέργειας, που με πάθος υλοποίησαν ΝΔ, ΣΥΡΙΖΑ και ΠΑΣΟΚ σαν λύση για την ακρίβεια, εξαπατώντας το λαό, καθώς όχι μόνο δεν μείωσε τις χρεώσεις, αλλά εκτόξευσε τις τιμές, διευρύνοντας την ενεργειακή φτώχεια και κατεδάφισε χιλιάδες λαϊκά νοικοκυριά. Είτε δημόσια είτε ως ανώνυμη εταιρεία του δημοσίου τον ίδιο στόχο υπηρετούν σε συνθήκες απελευθερωμένης αγοράς, υπηρετώντας την κερδοφορία των ενεργειακών παικτών σε βάρος του λαού. Αυτό το μοντέλο θα ισχύσει και για τις οκτώ θυγατρικές του Υπερταμείου. Άλλωστε η επίσκεψη του Πρωθυπουργού και των αρμοδίων υπουργών στο αμαξοστάσιο της ΟΣΥ, πριν λίγες μέρες, που είχε χαρακτηριστικά «φιέστας» και μόνο, αφού δεν βρήκαν μία κουβέντα να πουν για τις συνθήκες που βιώνουν όχι μόνο οι εργαζόμενοι στις συγκοινωνίες, αλλά συνολικά όσοι μετακινούνται καθημερινά με αυτές στο λεκανοπέδιο της Αττικής, επί της ουσίας σηματοδότησε την επιτάχυνση του σχεδιασμού της ιδιωτικοποίησης των αστικών συγκοινωνιών που και οι προηγούμενες κυβερνήσεις υλοποίησαν.

Η μεγάλη πατέντα του νομοσχεδίου, πάντως, είναι η δημιουργία του Εθνικού Επενδυτικού Ταμείου, προαναγγέλλοντας, η κυβέρνηση, την παραπέρα ιδιωτικοποίηση και εμπορευματοποίηση του νερού. Μάλιστα την εταιρική δομή του νέου Ταμείου θα εισηγηθεί η γνωστή μας Blackrock. Το σχέδιο προβλέπει ότι οι εταιρείες ύδρευσης ΕΥΔΑΠ, ΕΥΑΘ θα αποτιμηθούν και το 50% του ποσού θα δοθεί για αποπληρωμή χρέους, προφανώς με κάποιου είδους πώληση και το υπόλοιπο 50% για την ίδρυση του Εθνικού Επενδυτικού Ταμείου που θα λειτουργεί ως θυγατρική του Υπερταμείου. Άλλο ένα ταμείο, δηλαδή, για τους επιχειρηματικούς ομίλους και χρήματα από την αποτίμηση των δύο εταιρειών.

Η περιουσία των ΕΥΔΑΠ και ΕΥΑΘ, μονάδες επεξεργασίας, δίκτυα αποχέτευσης, άρδευσης και ούτω καθεξής είτε θα πουληθούν απευθείας είτε θα «τζογαριστούν», επιβεβαίωνοντας ότι καμία σχέση με την πραγματικότητα δεν είχαν οι κυβερνητικές διακηρύξεις, όπως και οι αυταπάτες που προσπάθησαν να καλλιεργήσουν ο ΣΥΡΙΖΑ και το ΠΑΣΟΚ όλο το προηγούμενο διάστημα, πως η τυπική παραμονή της ΕΥΔΑΠ και της ΕΥΑΘ στα χέρια του κράτους σημαίνει, τάχα, ανακοπή της πορείας εμπορευματοποίησης και ιδιωτικοποίησης.

Νομίζουμε, άλλωστε, ότι στα της απελευθέρωσης της ενέργειας των μεταφορών με τα τραγικά αποτελέσματα, με «μπούσουλα» τις οδηγίες της Ευρωπαϊκής Ένωσης και τα όσα προβλέπονται στο υπερμνημονίο του Ταμείου Ανάκαμψης, την περασμένη άνοιξη η κυβέρνηση πέρασε νομοσχέδιο για την ένταξη του νερού στη Ρυθμιστική Αρχή Ενέργειας, ενισχύοντας το υπάρχον θεσμικό πλαίσιο ιδιωτικοποίησης του και την κοστολόγηση του νερού με προκαθορισμένα ιδιωτικοοικονομικά κριτήρια που οδηγούν, μεταξύ άλλων, και σε πανάκριβο νερό για τα λαϊκά στρώματα.

Με αυτά, ακριβώς, τα κριτήρια που είναι απέναντι από τις λαϊκές ανάγκες θα γίνει τώρα και η αποτίμηση αυτών των δύο εταιρειών, όπως είπα προηγουμένως, από την Blackrock. Μια αμερικανική εταιρεία, η μεγαλύτερη εταιρεία διαχείρισης κεφαλαίων στον κόσμο, φτάνοντας να διαχειρίζεται 4,1 τρισεκατομμύρια δολάρια, που είναι ο μεγαλύτερος επενδυτής στον πλανήτη, προωθώντας με αυτόν τον τρόπο την παραπέρα πορεία εμπορευματοποίησης με τα τραγικά αποτελέσματα για τους εργαζόμενους και συλλογικά για τον λαό.

Τέλος, για το άρθρο 39, αναφορικά με τη σύμβαση υποχρέωσης δημόσιας υπηρεσίας μεταξύ του ελληνικού δημοσίου και της HELLENIC TRAIN, την πρώην ΤΡΑΙΝΟΣΕ, ανώνυμη εταιρεία. Με βάση αυτή τη σύμβαση η HELLENIC TRAIN πρέπει να παρέχει υπηρεσίες δημοσίου συμφέροντος. Η κυβέρνηση με το παρόν σχέδιο νόμου για τα έτη 2022 και 2023 εκκαθαρίζει σε βάρος των πιστώσεων του τακτικού προϋπολογισμού τις δαπάνες της HELLENIC TRAIN με βάση τη σύμβαση υποχρέωσης δημόσιας υπηρεσίας, μεταξύ αυτής και του ελληνικού δημοσίου.

Να μην ξεχνάμε, όμως, το έγκλημα στα Τέμπη. Να ξεκαθαρίσουμε ότι η HELLENIC TRAIN δεν έχει μόνο δικαιώματα, αλλά και υποχρεώσεις που αφορούν τον εκσυγχρονισμό των σιδηροδρόμων και την ασφάλεια του λαού μας, δηλαδή εκκαθαρίζοντας σε βάρος των πιστώσεων του τακτικού προϋπολογισμού των οικονομικών ετών 2024 και 2025, αλλά δεν συμμορφώνεται και να υπογράψει με το διαχειριστή για το μίσθωμα σχετικά με την εκμετάλλευση του δικτύου. Εκεί, δηλαδή, που μας χρωστάνε μας «πίνουν» και «ζεστό» κρατικό χρήμα για να καλύψει τις δικές της υποχρεώσεις. Ποιες υποχρεώσεις, όταν η ίδια δεν είναι συνεπής στις δικές της υποχρεώσεις;

Με αυτά τα λόγια, κύριε Πρόεδρε, το Κομμουνιστικό Κόμμα Ελλάδος καταψηφίζει το νομοσχέδιο επί της αρχής. Ευχαριστώ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Σκόνδρα Ασημίνα, Καραμέρος Γεώργιος, Κόκκαλης Βασίλειος, Γαβρήλος Γεώργιος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Κτενά Αφροδίτη, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε. Τον λόγο έχει ο Ειδικός Αγορητής της Νέας Αριστεράς, ο κύριος Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Ίσως πάρω λίγο χρόνο παραπάνω γιατί ήμουν ο Υπουργός που το διαπραγματεύτηκα και θα ήθελα να υπάρχει στα αρχεία του της Βουλής η άποψή μου, τι έγινε, πω δεν έγινε και τα λοιπά. Να αρχίσω μόνο με ένα πολιτικό σχόλιο για την αντίδραση της Κυβέρνησης στις ευρωεκλογές που φαίνεται ότι βασικό μάθημα είναι να τα βάλουμε με όλους. Έχουμε το Υπουργείο Υγείας να βάζει τους ιατρούς του δημοσίου να δουλεύουν στο ιδιωτικό τομέα και τους ιατρούς του ιδιωτικού τομέα να δουλεύουν στο δημόσιο τομέα, κάτι που ένας φοιτητής αναλυτικής φιλοσοφίας δυσκολεύεται να δει τη λογική. Ίσως θα υπάρχει.

Έχουμε και ένα Υπουργείο που επιτίθεται με σαρκασμό στους λογιστές, λέγοντας ότι για πρώτη φορά θα έχουν και διακοπές τον Αύγουστο, ενώ έχει δείξει μεγάλο έλλειμμα οργάνωσης. Αργήσαν οι πλατφόρμες, δεν δούλευαν καλά οι πλατφόρμες. Η οργάνωση της φετινής διαδικασίας των φορολογικών δηλώσεων μου θυμίζει μια ιστορία που έχω χρησιμοποιήσει παλιά, του Blackadder, που παρήγγειλε 5.000 πολεμικά κράνη, αλλά με τα κέρατα από τη μέσα μεριά από τα κράνη. Νομίζω πρέπει να το κοιτάξετε αυτό και να μην χλευάζετε τους ανθρώπους που προσπαθούν να τα βγάλουν σε πέρας.

Το νομοσχέδιό μας για το Υπερταμείο, θέλω να αρχίσω κάποια σχόλια πώς φτάσαμε μέχρι εδώ. Στη διαπραγμάτευση στις 14 Ιουλίου, μετά από πολλές ώρες φτάσαμε σε δύο βασικά ζητήματα. Υπήρχε απόσταση με τις δύο πλευρές, που σιγά- σιγά έγινε η σύγκλιση. Το πρώτο ήτανε, πως η αύξηση της αξίας του Υπερταμείου, θα μοιραζότανε ανάμεσα στην αποπληρωμή του χρέους και στην ανάπτυξη. Μετά από τέσσερις φορές, διεκόπη η συζήτηση, κατεβήκαμε στα γραφεία της μόνιμης αντιπροσωπείας και ξανά ανεβήκαμε μαζί με τον Αλέξη Τσίπρα, για τη διαπραγμάτευση, δεν θα σας δώσω όλες τις λεπτομέρειες. Φτάσαμε, στο 50- 50.

Άρα, του 50- 50 κύριε Θεοχάρη, δεν είναι κάτι καινούργιο που το βάζετε στα λιμάνια, είτε αυτό που κάνετε με τα νερά, που το κάνετε 50- 50 ή τα 300 εκατομμύρια που θα είναι για την ανάπτυξη και για την αποπληρωμή του χρέους, ήταν στο βασικό νομοσχέδιο για το Υπερταμείο. Δεν θέλω να πιστέψω ότι έχετε φτάσει κ. Θεοχάρη στο σύνδρομο Χρυσοχοΐδη, να μη διαβάζετε τα μνημόνια που δεν ψηφίσατε. Εγώ ξέρω, ότι διαπραγματευτικά και ξέρω τι είναι στο νομοσχέδιο το 50- 50, δεν νομίζω είναι το πιο σημαντικό αυτό.

Το δεύτερο που διαπραγματευτήκαμε ήτανε, τι είδους ταμείο θα είναι αυτό και η συμφωνία έγινε μετά από τη συμβολή μας στην αγγλική γλώσσα με τρεις λέξεις και στην ελληνική γλώσσα με τέσσερις λέξεις, «by the other means.», δηλαδή, έλεγε το αρχικό κείμενο ότι το Υπερταμείο, θα αυξάνει την αξία του μέσα από τις ιδιωτικοποιήσεις. Δηλαδή, θα ήταν το ίδιο με το ΤΑΙΠΕΔ, ουσιαστικά οπότε οποιαδήποτε εταιρεία εκεί θα ήταν στο «death road» που θα λέγαμε στην Αμερική, και εμείς βάλαμε αυτές τις τρεις λέξεις, μέσα από ιδιωτικοποιήσεις «or by the other means», ή από άλλα μέσα. Αυτό σήμαινε ότι ήταν άλλο πράγμα το Υπερταμείο, άλλο πράγμα το ΤΑΙΠΕΔ και θα μπορούσε η συζήτηση να γίνει, τι σημαίνει ή με άλλα μέσα. Αυτό ήταν η συζήτηση και μάλιστα εμείς τους δώσαμε και ένα παράδειγμα για να δείτε ότι και εμείς θέλαμε συνεργασίες με τον ιδιωτικό τομέα. Τους δώσαμε το παράδειγμα, από τα «ολυμπιακά ακίνητα», όπου έχουμε αυτό που δεν το έχετε διορθώσει εσείς, δεν το έχουμε διορθώσει εμείς, ότι όταν γίνονται δημόσια έργα δεν έχουμε για τη συντήρηση, ποιος θα τα συντηρεί. Είχαμε το παράδειγμα του «Beach Volley», στις εγκαταστάσεις του «Beach Volley», και δεν ξέρω τι έχουν γίνει τώρα.

Όταν το συζητάγαμε, ήταν τελείως εγκαταλειμμένα και λέγαμε αυτό θα μπορούσε να ήταν στο Υπερταμείο, να έρθουνε ιδιωτικά κεφάλαια, να επενδύσουν σε αυτές τις εγκαταστάσεις, να κάνουνε και ξενοδοχειακές μονάδες, να μπει στο «Golden League», όπως στα αθλητικά, υπάρχει και στο «Beach Volley». Να πηγαίνουν, από πόλη σε πόλη και να έρχονται αθλητές από τη Λιθουανία, τη Ρωσία, τις Σκανδιναβικές χώρες το χειμώνα για την προπόνησή τους, να είναι κάτι που να κερδίζει κάτι ο ιδιωτικός τομέας και να αυξάνεται, η περιουσία του Ελληνικού Δημοσίου, αυτή ήτανε η σύλληψη μας.

Το τι ακούσαμε, το είπε και ο κ. Γερουλάνος, μετά από τον κ. Μητσοτάκη, και από το ίδιο το ΠΑΣΟΚ, για τα 99 χρόνια. Ξέρατε, ότι ήταν για τα 9 χρονιά, ήτανε το βασικό του εταιρικού δικαίου και δεν είχε καμία σημασία, ότι ήταν δεσμευμένη όλη η περιουσία ότι είναι ταμείο ιδιωτικοποιήσεις. Ήταν μεγάλο κομμάτι του αντι-ΣΥΡΙΖΑ, ρεύμα, ήταν μεγάλο κομμάτι του λαϊκισμού εκείνης της εποχής. Εγώ τραβάω μια γραμμή σε αυτά και λέω ας συζητήσουμε τώρα τι σημαίνει με άλλα μέσα, και απευθύνομαι ουσιαστικά στους βουλευτές του ΣΥΡΙΖΑ, του ΠΑΣΟΚ, του ΚΚΕ, αν ενδιαφέρεται, γιατί θεωρώ ότι η ερμηνεία που δίνουμε ή με άλλα μέσα, υπάρχει μια διαχωριστική γραμμή. Πώς το βλέπει η Νέα Δημοκρατία και πως εν δυνάμει θα μπορούσε να το δει μια Αριστερά, μια Κεντροαριστερά, μια Προοδευτική Εναλλακτική Λύση;

Λίγα λόγια για την κριτική στη Νέα Δημοκρατία, πως το βλέπει γιατί η βιολογική κατηγοριοποίηση του κ. Θεοχάρη, δεν θα σας ξαφνιάσει, ότι δε με έπεισε.

Υπάρχει πρόβλημα στο εταιρικό σύστημα στην περίοδο του νεοφιλελευθερισμού;

Υπάρχει πρόβλημα πώς δούλευαν οι επιχειρήσεις τα τελευταία 30 χρόνια στις χώρες του ανεπτυγμένου καπιταλισμού;

Πήγαινε καλά, γιατί είχαμε την κρίση του 2008;

Γιατί έχουμε κι αυτές τις τεράστιες ανισότητες;

Δεν θέλω να μεγιστοποιήσω τη συμβολή της οικονομικής θεωρίας σε αυτό τον κακό δρόμο, αλλά θα σας πω μία οικονομική θεωρία, που νομίζω άλλαξε την πραγματικότητα. Ήταν, η θεωρία του Friedman, ότι ο ρόλος της εταιρείας είναι, να ασχολείται μόνο με τα μερίσματα των μετόχων, δηλαδή, να αυξάνει την κερδοφορία και δεν έχει κανένα λόγο ούτε να ενδιαφέρεται για τους εργαζομένους, ούτε για τις τοπικές κοινωνίες που ενεργοποιείται μια επιχείρηση.

Αυτό, δημιούργησε τεράστια προβλήματα μέσα στις «καπιταλιστικές οικονομίες», οι επιχειρήσεις θα μπορούσαν να βγάλουν χρήματα όχι με νέες τεχνολογίες, νέες αγορές, νέα προϊόντα, αλλά διαλύοντας τις εργασιακές σχέσεις. Να βγάζουν χρήματα, αδιαφορώντας γι’ αυτό που οι οικονομολόγοι λένε τις εξωτερικότητες, είτε να μειώσουν τις κακές εξωτερικές, τη ρύπανση, την επίδραση στο κοινωνικό ιστό μέσα από τις εργασιακές σχέσεις ή να ενσωματώσουμε τις θετικές εξωτερικότητες. Δηλαδή, πώς μπορείς να επενδύσεις στους εργαζόμενους για να βγάζουν λεφτά με αυτό, να κάνουν συγχωνεύσεις, να αγοράζουν τις μετοχές τους.

Αυτό, οδήγησε στο φαινόμενο «βραχυχρονισμό», που σήμαινε ότι οι διοικήσεις των επιχειρήσεων, ενδιαφερόντουσαν μόνο για τα «βραχυπρόθεσμα κέρδη», που « συνδεότανε και με τα δικά τους τα μπόνους». Οπότε, είχαν και κίνητρα, να ασχολούνται μόνο με το «βραχυπρόθεσμο κέρδος», σε βάρος μακροπρόθεσμες προοπτικές που θα μπορούσανε, να έχουν τελείως διαφορετικά αποτελέσματα. Γι’ αυτό, επένδυαν σε συγχωνεύσεις και όλα αυτά που περιέγραψα πριν.

Κατά τη δική μου άποψη -και προδίδεστε όταν λέτε για το πόσο πετυχημένο είναι το παράδειγμα της ΔΕΗ- αυτό είναι το μοντέλο που έχετε εσείς. Αντί δηλαδή το Υπερταμείο να είναι ένας φορέας που καταπολεμά αυτόν τον τρόπο εταιρικής διακυβέρνησης, τον τρόπο που δουλεύει η επιχείρηση, τι σχέση έχει με τους stakeholders, τους εργαζόμενους, τους προμηθευτές, την τοπική κοινωνία όπου ενεργοποιείται, εσείς θεωρείτε, και προδίδεστε όταν λέτε για το μοντέλο της ΔΕΗ, να μεταφέρετε τη λογική του ιδιωτικού τομέα με αυτή την κακή ερμηνεία του ιδιωτικού τομέα μέσα στο δημόσιο τομέα.

Αντί να είναι κάτι που εξυπηρετεί το δημόσιο συμφέρον με μια πιο μακροπρόθεσμη λογική όπου δεν χρειάζεται να έχεις βραχυπρόθεσμα κέρδη, μπορεί να έχεις και χαμηλότερο κέρδος, αλλά μπορείς να επενδύεις στο μέλλον σε διάφορα πράγματα, που θα έρθω σε αυτά.

Εσείς υιοθετείτε ουσιαστικά το μοντέλο του Friedman. Το βλέπουμε αυτό με τον τρόπο που θα χρησιμοποιείτε και συμβούλους από τον ιδιωτικό τομέα. Ποιο είναι αυτό το μοντέλο; Είναι αυτό που λέμε «περιστρεφόμενη πόρτα», που έχει καταστρέψει δημόσιους οργανισμούς και θεσμούς παντού στο αναπτυγμένο καπιταλιστικό σύστημα. Δηλαδή έρχεται κάποιος από τον ιδιωτικό τομέα, ο οποίος μπορεί να έχει μόνο χρηματοπιστωτικές γνώσεις, έρχεται για τέσσερα χρόνια στο δημόσιο, κερδίζει ο ίδιος γιατί ξέρει πώς δουλεύει ο δημόσιος τομέας, μετά επιστρέφει στον ιδιωτικό τομέα και τον θέλει ο ιδιωτικός τομέας γιατί ήταν καλός ιδιωτικός υπάλληλος στην αρχή και τώρα ξέρει πώς ο ιδιωτικός τομέας μπορεί να χρησιμοποιήσει τη γνώση που έχει για το δημόσιο τομέα. Αυτό λέγεται «περιστρεφόμενη πόρτα», revolving door και αυτό είναι μέσα στο νομοσχέδιο.

Άρα τι χρειάζεται να σας ρωτήσουμε; Παρόλο που έχετε διάφορες λέξεις κλειδιά, δηλαδή, λέτε, ότι θα χρησιμοποιήσει το συγκριτικό πλεονέκτημα, ότι θα επενδύσει εκεί και αλλού και παρακάτω, σε σημαντικούς τομείς, δεν έχει την έννοια ενός αναπτυξιακού εργαλείου που θα μπορέσει να επενδύσει στο μέλλον για τον παραγωγικό ιστό της χώρας. Θα μπορέσει αυτό το ταμείο, βρίσκοντας και χρηματοδότηση από την Ευρωπαϊκή Επενδυτική Τράπεζα, που μου κάνει εντύπωση που δεν την χρησιμοποιείτε καθόλου ως πηγή χρηματοδότησης, για να μπορέσει να κάνει ενεργειακά δίκτυα στις περιφέρειες; Ή για να κάνει μεταφορικά δίκτυα εκτός των μεγάλων πόλεων; Θυμάστε τις αντιδράσεις στην πολιτική του Macron για την αύξηση του πετρελαίου στις μικρές πόλεις της Γαλλίας; Γιατί υπήρχε αυτό; Γιατί μπορεί κάποιος, ο Macron, να το πουλούσε σαν οικολογικό μέτρο, ότι κάνει πιο ακριβό το πετρέλαιο και άρα θα εξοικονομήσουμε, αλλά το δίκτυο μεταφορών στη Γαλλία στις μικρές πόλεις είναι σχεδόν ανύπαρκτο, δεν μπορείς αν δεν έχεις αυτοκίνητο. Το ίδιο ισχύει και στην Ελλάδα.

Εδώ είναι ένας χώρος όπου ένα αναπτυξιακό εργαλείο σαν το Υπερταμείο θα μπορούσε να επενδύσει. Θα επενδύσει, θα έχει μια άποψη για να επενδύσει σε τεχνολογικά πάρκα; Με σοβαρό τρόπο όμως, όχι όπως κάνουμε τα τεχνολογικά πάρκα στην Ελλάδα που είναι ουσιαστικά ένα real estate χωρίς αυτό που κάνουν στην Βαρκελώνη, στο Μπιλμπάο κ.λπ.. Τα στελέχη που θα παίρνετε θα έχουν αυτή την ικανότητα να εκπονήσουν τέτοια σχέδια; Είναι μέσα στη λογική σας;

Η λογική σας, με αυτά που γράφετε και για το Επενδυτικό Ταμείο, εμένα μου θυμίζει ότι είναι σαν να είναι αμοιβαία κεφάλαια, δηλαδή, θα έχουμε ένα επενδυτικό εργαλείο που θα αγοράζει εδώ, θα συμμετέχει εκεί, αλλά χωρίς να έχει τη στρατηγική.

Επιστρέφοντας στη συζήτηση, τι διαπραγματευτήκαμε εκείνη τη στιγμή, παρ΄όλα αυτά που λέγατε το 2015 και μετέπειτα για να κερδίσετε τις εκλογές μέχρι τα 2019. Το στρατηγικό σχέδιο είναι της ελληνικής κυβέρνησης σωστά; Εσείς το υπογράφετε μαζί με το Υπερταμείο. Εσείς υπογράφετε αν είναι για μεγάλη ιδιωτικοποίηση. Εσείς ως Υπουργός, όπως και εγώ, που δεν υπέγραψα προφανώς καμία ιδιωτικοποίηση. Αυτό το στρατηγικό σχέδιο είναι αυτό που πρέπει να δείξει έναν διαφορετικό δρόμο.

Δεν μιλάω σε εσάς κύριε Χατζηδάκη γιατί πιστεύω ότι δεν μπορείτε να τα ενσωματώσετε αυτά τα πράγματα. Θεωρείτε, δηλαδή, χοντρικά ότι ο Friedman είχε δίκιο. Ότι το μόνο που πρέπει να κάνουν και οι ιδιωτικές εταιρείες και οι δημόσιες εταιρείες μέχρι να τις ιδιωτικοποιήσουμε είναι αυτά τα κριτήρια του ιδιωτικού τομέα. Δηλαδή να μεγιστοποιήσουμε την αξία των μετοχών. Αλλά μιλάω στα προοδευτικά αριστερά κόμματα ότι αν είναι να κάνουμε μια σοβαρή συζήτηση αυτό είναι το πεδίο μας, ένα από τα πεδία μας τουλάχιστον.

Τι σημαίνει ένα Υπερταμείο για μια διαφορετική σύλληψη για την αναπτυξιακή στρατηγική της χώρας. Γιατί παρ΄ όλα αυτά που μου απαντάτε, κύριε Χατζηδάκη, κάθε φορά που σας ρωτάω στην Ολομέλεια της Βουλής για τη σύνθεση των επενδύσεων, που μου λέτε κάτι για την Microsoft και πέντε, έξι εταιρείες, η σύνθεση των επενδύσεων στην Ελλάδα τα τελευταία χρόνια δεν αλλάζει την πορεία της οικονομίας.

Θα μπορούσα να πω και άλλα πράγματα και ευχαριστώ για την ανοχή σας. Συμφωνώ ότι χρειάζεται όποιο και να είναι το σχέδιο και κάτι διαφορετικό για τη λογοδοσία. Εμείς μάλιστα θα επεξεργαστούμε μια τροπολογία να μπορεί να υπάρχει μια υπάρχουσα Επιτροπή της Βουλής ή μία νέα Επιτροπή της Βουλής για να υπάρχει πραγματικά λογοδοσία. Αυτό που υπάρχει τώρα είναι τύποις, δεν είναι πραγματική λογοδοσία.

Το βασικό μου επιχείρημα, κύριε Χατζηδάκη, είναι ότι αφού βγήκαμε από το μνημόνιο και κάνετε και εσείς αλλαγές τώρα -θετική η αλλαγή που κάνατε, για παράδειγμα, ότι στο εποπτικό συμβούλιο, δεν πρέπει οι Ευρωπαίοι να εγκρίνουν τους δικούς μας αντιπροσώπους και τούμπαλιν, σας λέω -παρένθεση τώρα- ότι δεν θεωρώ ότι έχετε βρει τους τρεις σωστούς αντιπροσώπους, όχι για το αυτοί που είναι, αλλά ότι είναι πολύ πιο βαρύ το έργο που έχουν. Δηλαδή δεν νομίζω ο Υποδιοικητής της Τράπεζας της Ελλάδας να έχει το χρόνο σοβαρά να ασχοληθεί. Ελπίζω ούτε και κάποιος δικός σας γενικός γραμματέας. Πραγματικά το ελπίζω, διότι έχει για παράδειγμα να λύσει άλλα προβλήματα.

Άρα, λέτε και εσείς, λέμε και εμείς, ότι είμαστε εκτός μνημονίου άρα πρέπει να γίνει μια τέτοια συζήτηση. Και εγώ θεωρώ ότι είμαστε στη φάση, οι προοδευτικές αριστερές τάσεις, κόμματα, να μπορέσουν να συζητήσουν σοβαρά, τι σημαίνει το Υπερταμείο για την αναπτυξιακή πολιτική. Τι αρχές έχει, τι θέλει να μεγιστοποιήσει, με ποιες συμμαχίες με τον ιδιωτικό τομέα, πώς πρέπει να γίνουν αυτές, για να μπορέσει η χώρα να πάει μπροστά. Γιατί νομίζω ότι η Kυβέρνηση αποκλείεται να καταλάβει όλη αυτή την κριτική που έχει γίνει στο πώς δουλεύει ο ιδιωτικός τομέας και πόση μεγάλη ζημιά έχει η αναπαραγωγή αυτών των δραστηριοτήτων στον δημόσιο τομέα.

Τέλος, να σας προτείνω, αφού σας ευχηθώ και καλό καλοκαίρι, ένα διάβασμα. Διαβάστε το καλοκαίρι της Mazzucato το The Big Con. Είναι το καινούργιο βιβλίο της Mazzucato. Δεν συμφωνώ εγώ πάντα με ό,τι λέει η Mazzucato, αλλά λέει, πώς τα τελευταία τριάντα χρόνια έχει εξαερωθεί το κράτος γιατί εξαρτάται από συμβούλους, από εταιρείες συμβούλων που δεν έχουν κανένα κίνητρο να βοηθήσουν το κράτος να γίνει πιο επενδυτικό με δική του άποψη, γιατί αυτό που τους ενδιαφέρει είναι η επόμενη σύμβαση. Οπότε αν σε ενδιαφέρει η επόμενη σύμβαση το μόνο που δεν κάνεις είναι να στηρίξεις το κράτος να έχει τις δικές του ικανότητες για να μπορέσει να παρεμβαίνει. Το προτείνω και σε εσάς κ. Θεοχάρη να το διαβάσετε και μπορούμε να το συζητήσουμε μετά από τις διακοπές. Σας ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τοn λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Κύριε Πρόεδρε, κύριε Υπουργέ, κυρίες και κύριοι συνάδελφοι, η Κυβέρνηση φέρει προς συζήτηση νομοσχέδιο με στόχο την αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της, το οποίο υποστηρίζει ότι εκσυγχρονίζει τη λειτουργία του Υπερταμείου. Ο Υπουργός Εθνικής Οικονομίας και Οικονομικών κ. Κωστής Χατζηδάκης δήλωσε ότι η αναδιάρθρωση του Υπερταμείου είναι μια σημαντική μεταρρύθμιση. Ακολουθώντας το πετυχημένο παράδειγμα της ΔΕΗ, οι θυγατρικές εταιρείες του Υπερταμείου, όπως είναι για παράδειγμα τα ΕΛΤΑ και οι δημόσιες συγκοινωνίες, θα γίνουν πιο ευέλικτες και αποτελεσματικές.

Μετά από 5 χρόνια διακυβέρνησης της Νέας Δημοκρατίας έκπληκτος ο κ. Υπουργός και η Κυβέρνηση ανακαλύπτουν ότι στο Υπερταμείο υπάγονται θυγατρικές, οι οποίες επί σειρά ετών έχουν αφεθεί στην πλήρη απαξίωση και στην κακοδιαχείριση. Θα αρκούσε ο κ. Υπουργός να κάνει μια επίσκεψη στο κεντρικό κατάστημα των ΕΛΤΑ της Πλατείας Συντάγματος, το οποίο βρίσκεται στο ίδιο κτίριο με το υπουργικό γραφείο, για να δει τη μιζέρια και την εγκατάλειψη. Στις περισσότερες ευρωπαϊκές πρωτεύουσες τα κεντρικά καταστήματα ταχυδρομείων βρίσκονται σε ωραία νεοκλασικά κτίρια, τα οποία αποτελούν σημείο επίσκεψης των τουριστών. Πόση προσπάθεια θα ήθελε να δημιουργηθεί ένα κεντρικό ταχυδρομικό κατάστημα των ΕΛΤΑ στην Αθήνα σ’ ένα σύγχρονο κτίριο κόσμημα, που να μην προκαλεί ντροπή. Μήπως η κατάλληλη θέση του θα ήταν κοντά στην Ακρόπολη και στο Μουσείο της;

Επιστρέφουμε στο νομοσχέδιο, με το οποίο προβλέπεται η απορρόφηση του Ταμείου Αξιοποίησης Ιδιωτικής Περιουσίας του Δημοσίου, ΤΑΙΠΕΔ και του Ταμείου Χρηματοπιστωτικής Σταθερότητας, Τ.Χ.Σ., από την Ελληνική Εταιρεία Συμμετοχών και Περιουσίας.

Κατά την Κυβέρνηση ο ρόλος του Υπερταμείου αλλάζει σημαντικά και γίνεται περισσότερο αναπτυξιακός. Δεδομένου ότι ο ρόλος του Υπερταμείου γίνεται περισσότερο αναπτυξιακός θα περιμέναμε να δούμε και την απορρόφηση της Εταιρείας Ακινήτων Δημοσίου, ΕΤΑΔ, από το Υπερταμείο. Δυστυχώς, κάτι τέτοιο δεν περιλαμβάνεται στο παρόν νομοσχέδιο, αν και η ΕΤΑΔ διαθέτει τον κύριο όγκο ακίνητης περιουσίας του δημοσίου, καθώς και έμπειρο προσωπικό και στελέχη που σίγουρα θα μπορούσαν να ενισχύσουν την αναδιάρθρωση του Υπερταμείου. Φοβόμαστε ότι πίσω από τη μη απορρόφηση της ΕΤΑΔ κρύβονται οι επιζήμιες διαμάχες για το ελληνικό δημόσιο, όπως η περίπτωση της πολυετούς δικαστικής διαμάχης του ομίλου Μαντωνανάκη με την ΕΤΑΔ.

Η εταιρεία του Παντελή Μαντωνανάκη «ΑΤΤΙΚΟΣ ΗΛΙΟΣ» η οποία ανέλαβε την επένδυση στο Λαγονήσι πριν περίπου 24 χρόνια έχει ήδη κερδίσει περίπου 630 εκατ. ευρώ σε διεκδικήσεις έναντι του ελληνικού δημοσίου, μετά από οκτώ αποφάσεις του Διαιτητικού Δικαστηρίου. Η Κυβέρνηση εναγωνίως προσπαθεί τους τελευταίους μήνες να πετύχει μία συμβιβαστική λύση μεταξύ ΕΤΑΔ, τραπεζών και της εταιρείας «ΑΤΤΙΚΟΣ ΗΛΙΟΣ», προκειμένου να αποκρύψει ποσό περίπου 700 εκατ. ευρώ, όσο δηλαδή είναι το ποσό που χρωστάει σήμερα η ΕΤΑΔ στην εταιρεία Μαντωνανάκη.

Δεδομένου ότι η ΕΤΑΔ αποτελεί τη μεγαλύτερη εταιρεία διαχείρισης και αξιοποίησης ακίνητης περιουσίας του ελληνικού δημοσίου προτείνουμε την απορρόφησή της από την Ελληνική Εταιρεία Συμμετοχών και Περιουσίας.

Σύμφωνα με την Κυβέρνηση στόχος είναι να υιοθετηθεί το μοντέλο της ΔΕΗ στις δημόσιες επιχειρήσεις του Υπερταμείου για καλύτερη εξυπηρέτηση των πολιτών. Αφορά τις εξής εταιρείες. Ελληνικά Ταχυδρομεία και τη θυγατρική ELTA COURRIER, Όμιλος ΟΑΣΑ, Συγκοινωνίες Αθηνών ΟΑΣΑ και οι θυγατρικές οδικές συγκοινωνίες ΟΣΥ και Σταθερές Συγκοινωνίες ΣΤΑΣΥ, ΓΑΙΑΟΣΕ, ΔΕΘ- HELLEXPO, Οργανισμός Κεντρικών Αγορών και Αλιείας ΟΚΑΑ, Κεντρική Αγορά Θεσσαλονίκης, ΚΑΘ, Ελληνικές Αλυκές, Ανώνυμη Εταιρεία Διώρυγας Κορίνθου, ΑΕΔΥΚ.

Διαβάζοντας και μόνο τον κατάλογο των εταιρειών γίνεται εύκολα αντιληπτό ότι πρόκειται για εντελώς διαφορετικές περιπτώσεις μεταξύ τους, δημόσιες επιχειρήσεις που παρουσιάζουν σοβαρά προβλήματα για δεκαετίες, λόγω της κακής διαχείρισης και της κρατικής αδιαφορίας. Άρα η εφαρμογή του μοντέλου ΔΕΗ δεν θα είναι, ούτε εύκολη υπόθεση, ούτε θα είναι εφαρμόσιμη σε αρκετές περιπτώσεις.

Η ΔΕΗ, η οποία αποτελεί το επιθυμητό μοντέλο για την Κυβέρνηση, είναι μία ανώνυμη εταιρεία εισηγμένη στο Χρηματιστήριο με το ελληνικό δημόσιο να κατέχει το μειοψηφικό ποσοστό 34%. Η σύγκριση με το μοντέλο της ΔΕΗ επιβάλλει η Κυβέρνηση να ξεκαθαρίσει με την αναδιάρθρωση των παραπάνω δημόσιων επιχειρήσεων, ποιος είναι ο τελικός στόχος ως προς το ιδιοκτησιακό καθεστώς τους. Δηλαδή, αν στα πλάνα της Κυβέρνησης περιλαμβάνεται η μετοχοποίησή τους με την είσοδό τους στο Χρηματιστήριο Αθηνών ή η είσοδος στρατηγικού επενδυτή ή κάποιου fund ή οποιαδήποτε άλλη μορφή ιδιωτικοποίησής τους.

Το κόμμα μας είναι αντίθετο στην πώληση δημόσιας περιουσίας, διότι αφενός η πώληση δημόσιας περιουσίας δεν αποφέρει πραγματικά οφέλη, δεδομένου ότι το τίμημα αποπληρώνει δημόσιο χρέος μέσω του Υπερταμείου, αφετέρου οι αποεπενδύσεις σε αρκετές περιπτώσεις γίνονται σε βάρος του δημοσίου με τεράστιες ζημιές. Χαρακτηριστικό παράδειγμα οι αποεπενδύσεις από τις συστημικές τράπεζες. Ωστόσο, το κόμμα μας στηρίζει τις μεταρρυθμίσεις, οι οποίες είναι επιβεβλημένες, ώστε οι εν λόγω δημόσιες επιχειρήσεις να μπορέσουν να είναι αποτελεσματικές, προσφέροντας σύγχρονες υπηρεσίες στους πολίτες μας και οικονομικό όφελος στο κράτος μας.

Για τα ΕΛΤΑ θα πρέπει να δοθεί έμφαση σε νέες σύγχρονες ταχυδρομικές υπηρεσίες και ειδικά στις ταχυμεταφορές. Τα τελευταία χρόνια ο κλάδος των ταχυμεταφορών παρουσιάζει μεγάλη άνθηση, λόγω της αύξησης του ηλεκτρονικού εμπορίου κατά την πανδημία του covid. Την ίδια περίοδο τα ΕΛΤΑ παρέμειναν απλοί θεατές στις αλλαγές του κλάδου, ενώ σκάνδαλα κακοδιαχείρισης πλήττουν την εταιρεία κατά καιρούς, χωρίς ποτέ να αποδοθούν ευθύνες στις διοικήσεις.

Για τις αστικές συγκοινωνίες, αν και πολλά χρόνια δεν υπάρχουν εκτιμήσεις για το ύψος το οποίο ανέρχεται η εισιτήριο - διαφυγή σε παλαιότερες εκτιμήσεις υπολογίζονταν τουλάχιστον στο 20% . Οι διοικήσεις των συγκοινωνιακών φορέων αναγνωρίζουν ότι υπάρχει πρόβλημα, αλλά και οι ίδιοι οι πολίτες που καθημερινά χρησιμοποιούν τα μέσα μαζικής μεταφοράς βλέπουν μεγάλο ποσοστό να μην χρησιμοποιεί εισιτήριο. Τα έσοδα που απλά χάνονται, διότι δεν υπάρχει έλεγχος εδώ και δεκαετίες, είχαν ως αποτέλεσμα την απαξίωση των αστικών συγκοινωνιών, ενώ για πάνω από μία δεκαετία δεν έγιναν επενδύσεις στην προμήθεια νέων οχημάτων. Θα έπρεπε να έχει προγραμματιστεί τα νέα οχήματα μαζικής μεταφοράς να είναι φιλικά προς το περιβάλλον, όπως ηλεκτροκίνητα, με καύσιμο φυσικό αέριο, υδρογόνο και υβριδικά, τα οποία να κατασκευαστούν στο σύνολό του ή εν μέρει στην Ελλάδα από εγχώριες εταιρείες. Άλλωστε, με κυκλικό τρόπο κάποια οχήματα πάντοτε θα βαίνουν στο τέλος της ωφέλιμης ζωή τους, οπότε θα είναι σταθερή και η ζήτηση για νέα οχήματα μαζικής μεταφοράς.

Η ΓΑΙΑΟΣΕ με ακίνητη περιουσία, αλλά και μεγάλο αριθμό σιδηροδρομικών οχημάτων, μηχανές έλξης, βαγόνια και λοιπό τροχαίο εξοπλισμό δεν έχει καταφέρει ούτε να τα διαφυλάξει από τις καθημερινές κλοπές και τους βανδαλισμούς, ούτε να εκποιήσει τα άχρηστα ως crap.

Η Ανώνυμος Εταιρεία Διώρυγας Κορίνθου, η οποία είναι αποτέλεσμα της αναπτυξιακής πολιτικής του Πρωθυπουργού Χαρίλαου Τρικούπη και λειτουργεί από το 1893 θα πρέπει να αντιμετωπίσει τη σημερινή πραγματικότητα. Ο ρόλος της διώρυγας στην ελληνική οικονομία και τη ναυτιλία είναι πλέον περιορισμένος, καθώς τα περισσότερα εμπορικά πλοία δεν μπορούν να τη διασχίσουν, οπότε θα πρέπει να εξεταστεί η δημοπράτηση του έργου της διαπλάτυνσης και της εμβάθυνσής της.

Αναφέραμε παραπάνω ότι το κόμμα μας είναι κατά των οποιωνδήποτε ιδιωτικοποιήσεων των δημοσίων επιχειρήσεων, ωστόσο πιστεύουμε ότι ευέλικτα σχήματα συμπράξεων δημοσίου και ιδιωτικού τομέα, ΣΔΙΤ, μπορούν να αποδώσουν τα μέγιστα οφέλη στο κράτος μας και στους πολίτες μας.

Με το παρόν νομοσχέδιο ορίζεται η διάθεση του αντισταθμίσματος από την επαναμεταβίβαση των μετοχών της Εταιρείας Ύδρευσης και Αποχέτευσης Πρωτευούσης και της Εταιρείας Ύδρευσης και Αποχέτευσης Θεσσαλονίκης από την Ελληνική Εταιρεία Συμμετοχών και Περιουσίας προς το ελληνικό δημόσιο, το οποίο ανέρχεται στο ποσό των 602 εκατ. ευρώ. Ο Πρωθυπουργός είχε εξαγγείλει πριν ένα χρόνο την επιστροφή των εταιρειών ύδρευσης στο ελληνικό δημόσιο από την Ελληνική Εταιρεία Συμμετοχών και Περιουσίας, όμως αυτό που δεν ήταν γνωστό είναι ότι η επιστροφή των εταιρειών ύδρευσης θα έχει άμεσο κόστος 301 εκατ. ευρώ για το ελληνικό δημόσιο, το οποίο θα πάει στην αποπληρωμή υποχρεώσεων προς τους πιστωτές μας.

Σύμφωνα, λοιπόν, με το εν λόγω άρθρο το 50% του αντισταθμίσματος των 602 εκατ. ευρώ, δηλαδή τα 301 εκατ. ευρώ, διατίθεται για την αποπληρωμή των διεθνών υποχρεώσεων, ενώ το υπόλοιπο 50% διατίθεται για το σχηματισμό ειδικού αποθεματικού, προκειμένου να χρησιμοποιηθεί ως αρχικό επενδυτικό κεφάλαιο για τη σύσταση του επενδυτικού ταμείου. Με το αποθεματικό προβλέπεται η σύσταση επενδυτικού ταμείου, που σκοπός του θα είναι η προώθηση και χρηματοδότηση αναπτυξιακών επενδυτικών δραστηριοτήτων με σημαντικό αντίκτυπο στην εθνική οικονομία.

Πιστεύουμε πως δεν υπάρχει πολιτική παράταξη που θα ήταν αντίθετη στη σύσταση ενός κρατικού επενδυτικού ταμείου, το ζήτημα είναι ποιοι ακριβώς θα είναι οι πόροι του κρατικού επενδυτικού ταμείου, αφού από το νομοσχέδιο προβλέπεται το αποθεματικό των 301 εκατ. ευρώ να χρησιμοποιηθεί ως αρχικό επενδυτικό κεφάλαιο. Πέραν του παραπάνω ποσού δεν προβλέπεται κανένα άλλο έσοδο για το κρατικό επενδυτικό ταμείο, αυτό το κεφάλαιο είναι εντελώς ασήμαντο για τις ανάγκες της χώρας μας.

Η γειτονική μας Ιταλία δημιουργεί ένα νέο κρατικό επενδυτικό ταμείο με κεφάλαιο 1 δισ. ευρώ για να διασφαλίσει επάρκεια σε ενέργεια και πρώτες ύλες, αλλά και για να στηρίξει τα προϊόντα «made in Italy».

Το Ιταλικό Επενδυτικό Ταμείο, στοχεύει να συγκεντρώσει χρηματοδότηση από τα συνταξιοδοτικά ταμεία, τον ασφαλιστικό τομέα, καθώς δημόσιους και ιδιωτικούς φορείς. Η Γαλλία προχωράει στη δημιουργία ενός Επενδυτικού Ταμείου, το οποίο θα επικεντρώνεται σε σημαντικές πρώτες ύλες και ειδικά μέταλλα, με στόχο την ενίσχυση της εθνικής στρατηγικής αυτονομίας. Η σύγκριση με τα Κρατικά Επενδυτικά Ταμεία της Ιταλίας και της Γαλλίας, αναδεικνύει, ότι πέραν του τρόπου χρηματοδοτήσεως, το υπό σύσταση Ελληνικό Κρατικό Επενδυτικό Ταμείο, επί της ουσίας, δεν έχει σαφή στόχευση σε κάποιο τομέα της οικονομίας μας.

Μια άριστη επιλογή για το Ελληνικό Επενδυτικό Ταμείο, θα ήταν η επένδυση στο Γάλλιο,  τη πρώτη ύλη που ψάχνει ο πλανήτης και βρίσκεται σε αφθονία στην Ελλάδα. Το Γάλλιο είναι μια απαραίτητη πρώτη ύλη, για την επικοινωνία των δικτύων 5G, για τη κατασκευή φορτιστή ηλεκτρικών οχημάτων, για τη παραγωγή μικροτσίπ, για τη κατασκευή ραντάρ, αλλά και στη κρίσιμη αμυντική τεχνολογία της τελευταίας γενιάς.

Στο νομοσχέδιο αναφέρεται, ότι το Όργανο Διοίκησης του Επενδυτικού Ταμείου διορίζεται από τη Γενική Συνέλευση του Επενδυτικού Ταμείου και κατόπιν σύμφωνης γνώμης του Υπουργού Εθνικής Οικονομίας και Οικονομικών. Μας προκαλεί αρνητική εντύπωση η προσφυγή, ότι στο Επενδυτικό Ταμείο δύναται να συμμετέχει ο εκπρόσωπος που ορίζεται από κοινού από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας στο Διοικητικό Συμβούλιο της Ελληνικής Εταιρείας Συμμετοχών και Περιουσίας. Η παραπάνω διάταξη είναι πραγματικά ταπεινωτική. Οποιαδήποτε επενδυτική πρωτοβουλία του Κρατικού Επενδυτικού Ταμείου με αρχικό κεφάλαιο μόλις 300 εκατομμύρια ευρώ, θα πρέπει να έχει και τη γνώμη από τον εκπρόσωπο που ορίζεται από κοινού από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας. Καλούμε την Kυβέρνηση να αφαιρεθεί από το Όργανο Διοίκησης του Επενδυτικού Ταμείου ο εν λόγω εκπρόσωπος.

Στο νομοσχέδιο, επίσης, προβλέπεται, η δυνατότητα προσέλκυσης στελεχών, προσωπικό, διευθυντές, γενικοί διευθυντές και άλλοι, από τον ιδιωτικό τομέα, με απλή διαδικασία, με βάση αποφάσεις του Διευθύνοντος Συμβούλου της κάθε εταιρείας. Μέχρι σήμερα η διαδικασία που προβλέπεται απαιτεί πολύ χρόνο, είναι εξαιρετικά γραφειοκρατική και αποτρεπτική για όποιον ενδιαφέρεται σοβαρά να διεκδικήσει μια θέση στελέχους σε κάποια από τις θυγατρικές εταιρείες του Υπερταμείου. Όμως, με την απλοποίηση των διαδικασιών προσλήψεων από τον ιδιωτικό τομέα, ενδεχομένως να έχουμε και μία νέα στρατιά από ρουσφετολογικές προσλήψεις της Kυβέρνησης. Προτείνουμε στη διαδικασία προσλήψεων να υπάρχει επίβλεψη του ΑΣΕΠ, έστω με δειγματοληπτικό τρόπο, ώστε να μην προκαλούνται καθυστερήσεις.

Επίσης, εντός των εν λόγω θυγατρικών και στον ευρύτερο δημόσιο τομέα, υπάρχει προσωπικό που θα μπορούσε να αναλάβει θέσεις ευθύνης. Ωστόσο, δεν μπορεί, γιατί δεν του αναγνωρίζεται η προϋπηρεσία στον ιδιωτικό τομέα. Το παραπάνω πρόβλημα παρουσιάζεται στο σύνολο του δημοσίου τομέα, όπου μόνιμο προσωπικό με σοβαρή προϋπηρεσία, για παράδειγμα, σε ελεγκτικές εταιρείες, διεθνείς τράπεζες και οργανισμούς, σε πολυεθνικές εταιρείες, δεν τους αναγνωρίζεται η προϋπηρεσία. Προτείνουμε την αναγνώριση προϋπηρεσίας από τον ιδιωτικό τομέα όταν αυτή η προϋπηρεσία είναι σημαντική και χρήσιμη για τους δημόσιους φορείς.

Στις διατάξεις της τελευταίας στιγμής, περιλαμβάνεται και η τακτοποίηση ληξιπρόθεσμων υποχρεώσεων του Ελληνικού Οργανισμού Τουρισμού. Θεωρούνται νόμιμες και κανονικές οι δαπάνες για την εξόφληση υποχρεώσεων του ΕΟΤ, που αφορούν μια προμήθεια και παροχή υπηρεσιών διαφήμισης και δημοσίων σχέσεων, οι οποίες παρασχέθηκαν και διενεργήθηκαν από την 1η Ιανουαρίου του 2009 έως και 31 Δεκεμβρίου του 2010, οι οποίες δεν έχουν εξοφληθεί λόγω τυπικών παρατυπιών. Αν οι παρατυπίες ήταν μόνο τυπικές, το ζήτημα θα έχε επιλυθεί από τον Οργανισμό και τις υπηρεσίες του, δεν θα χρειαζόταν νομοθετική ρύθμιση για να βαφτίσει αυτές τις δαπάνες υπηρεσιών διαφήμισης και δημοσίων σχέσεων που παρασχέθηκαν πριν από 15 χρόνια ως νόμιμες. Εντωμεταξύ, δεν αναφέρεται το ύψος της δαπάνης, ούτε επακριβώς ποιες είναι οι τυπικές παρατυπίες, άρα, πιστεύουμε, ότι η εν λόγω διάταξη παραβιάζει τις αρχές του δημοσίου λογιστικού, είναι τουλάχιστον ύποπτοι και πιθανόν χρήζει διερεύνησης από την Δικαιοσύνη.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πριν περάσουμε στον επόμενο Ειδικό Αγορητή από την Πλεύση Ελευθερίας, τον κ. Καζαμία, να ανακοινώσω τους φορείς που θα προσκληθούν για τη Δευτέρα στη 2η Συνεδρίαση της Επιτροπής και ώρα 14.00’. Είναι η Ελληνική Εταιρεία Συμμετοχών και Περιουσίας, το Ταμείο Αξιοποίησης Ιδιωτικής Περιουσίας του Δημοσίου, Ταμείο Χρηματοπιστωτικής Σταθερότητας, η Ένωση Ελληνικών Εταιριών Επιχειρηματικών Κεφαλαίων, Ελληνικά Ταχυδρομεία, Πανελλήνια Ομοσπονδία Σωματείων Ταχυδρομικών, Συνδικάτο Εργαζομένων ΟΟΣΑ και Θυγατρικών Εταιρειών αυτού, Τράπεζα της Ελλάδος, η Ενιαία Αρχή Δημοσίων Συμβάσεων, Ομοσπονδία Συνδικάτων Μεταφορών Ελλάδος, Ελεγκτικό Συνέδριο και η ΔΕΘ HELEXPO  Α.Ε..

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ,κύριε Πρόεδρε. Τα είπα και χθες στο κλείσιμο της συνεδρίασης που είχαμε στην Ολομέλεια για το προηγούμενο νομοσχέδιο του Υπουργείου Εθνικής Οικονομίας, τα είπα και στην αρχή της συνεδρίασης, αλλά πρέπει να ξεκινήσω πάλι με μία διαμαρτυρία, για το τρόπο με τον οποίο έχει προγραμματιστεί η συζήτηση αυτού του νομοσχεδίου.

Υπενθυμίζω, ότι υπεβλήθη το νομοσχέδιο την Τρίτη το βράδυ λίγο πριν τις 10, την Τετάρτη και την Πέμπτη οι ίδιοι Εισηγητές που είναι εδώ σήμερα και εισηγούνται αυτό το νομοσχέδιο συζητούσαν ένα άλλο νομοσχέδιο του Υπουργείου Εθνικής Οικονομίας και χθες είχαμε μια ολοήμερη συζήτηση νομοσχεδίου του Υπουργείου Εθνικής Οικονομίας στην Ολομέλεια. Και βεβαίως, η πρόθεση, φαντάζομαι, ήταν, ότι η Αντιπολίτευση θα έπρεπε να μελετήσει το καινούργιο νομοσχέδιο την ώρα που συζητούσαμε το προηγούμενο χθες και προχθές. Είναι λιγάκι υπερβολικό. Και είναι υπερβολικό, διότι δεν υπάρχει τίποτα επείγον, κύριε Υπουργέ σε αυτό, γιατί πραγματικά, ο χρόνος στον οποίο έρχεται αυτό το νομοσχέδιο τώρα, μας προβληματίζει και από κάθε πλευρά και θα ήθελα να μου πείτε, δεν υπάρχει, όμως, κάτι το επείγον. Αν υπήρχε, θα μπορούσατε να είχατε φέρει αυτό το νομοσχέδιο οποιαδήποτε στιγμή τα προηγούμενα πέντε χρόνια ξέρετε.

Θα επανέλθω σε αυτό, γιατί είναι ουσιαστικό σημείο, αλλά η ερμηνεία μας για τη δική σας πρόθεση είναι ότι δεν θέλετε να το μελετήσουμε σωστά, παρόλα αυτά ξενυχτήσαμε, το μελετήσαμε και έχω να σας πω αρκετά πράγματα για το νομοσχέδιο. Εντούτοις, καλό θα ήταν να σεβόσασταν λίγο περισσότερο τη Βουλή και να μας δίνατε τον απαιτούμενο χρόνο για να επεξεργαζόμαστε καλά τα νομοσχέδια και όχι να πρέπει να τα διαβάζουμε την ώρα που συζητάμε άλλο νομοσχέδιο του Υπουργείου Εθνικής Οικονομίας.

Το νομοσχέδιο αυτό, πρέπει να πω, ότι καταρχήν κουβαλάει από το Γενικό Λογιστήριο του Κράτους έναν προϋπολογισμό 126 εκατομμυρίων ευρώ, κάτι το οποίο δεν ειπώθηκε, δηλαδή, είναι ένα νομοσχέδιο που στοιχίζει. Θα το συζητήσω αυτό αργότερα στην παρέμβασή μου. Ωστόσο, έρχομαι στο πυρήνα του νομοσχεδίου, που αφορά την απορρόφηση του ΤΧΣ, του Ταμείου Χρηματοπιστωτικής Σταθερότητας και του ΤΑΙΠΕΔ, από το Υπερταμείο το λεγόμενο, καθώς και τη προσπάθεια δημιουργίας ενός Επενδυτικού Φορέα, ο οποίος θα ενταχθεί στο αναδιαρθρωμένο, αν θέλετε, Υπερταμείο, με σκοπό να του δώσει μία επενδυτική διάσταση. Αυτή είναι η κεντρική ιδέα του νομοσχεδίου. Θα πρέπει ωστόσο να το θέσουμε σε κάποιο ιστορικό πλαίσιο.

Το Υπερταμείο, το οποίο τώρα αναδιαρθρώνεται με αυτό το νομοσχέδιο, μας ήρθε μαζί με το 3ο μνημόνιο το 2015, μπήκε σε νόμο το 2016 και η επιβολή του στη χώρα μας από τον τότε Γερμανό Υπουργό Οικονομικών, τον μακαρίτη πλέον Βόλφγκανγκ Σόιμπλε, αποτελεί μια από τις μελανότερες σελίδες στην ιστορία της χώρας. Νωρίτερα, ένας συνάδελφος θυμήθηκε, ότι τον Μάιο του 2016, ο κ. Μητσοτάκης είχε αποκαλέσει το Υπερταμείο, κάνοντας κριτική στην τότε κυβέρνηση του ΣΥΡΙΖΑ, ως μία από τις μεγαλύτερες υποχωρήσεις εθνικής κυριαρχίας στη χώρα.

Εμείς, θεωρούμε από τότε, ότι το Υπερταμείο είναι στην ουσία ένας αποικιακός θεσμός, ο οποίος δημιουργήθηκε για να εκποιήσει τα ελληνικά περιουσιακά στοιχεία, ή τουλάχιστον να τα έχει ενέχυρο, με την πρόθεση να τακτοποιήσει αν χρειαστεί μέχρις ότου αποπληρώσουμε το χρέος. Δεν είναι, δηλαδή, μόνο άποψη της «ΠΛΕΥΣΗΣ ΕΛΕΥΘΕΡΙΑΣ», ότι έχει αποικιακά χαρακτηριστικά το Υπερταμείο, το είπε με τα δικά του λόγια και με το δικό του τρόπο και ο ίδιος ο σημερινός Πρωθυπουργός τότε. Επομένως, η παρουσία του Υπερταμείου και η συνεχής λειτουργία του, διατηρεί ένα καθεστώς το οποίο μπήκε μέσα από συνθήκες αποικιακής επιβολής εκ μέρους τότε του Γερμανού Υπουργού Εθνικής Οικονομίας και αυτό είναι κάτι το οποίο δεν θα πρέπει να ξεχνάμε και ο κύριος υπεύθυνος βέβαια γι’ αυτό ήταν ο κ. Τσίπρας και φοβάμαι, ότι μεγάλες ευθύνες είχε και ο κ. Τσακαλώτος, ο οποίος μίλησε γι’ αυτό με πολύ θετικό τρόπο όπως τον άκουσα λίγο προηγουμένως.

Η αιτιολογική έκθεση που συνοδεύει το νομοσχέδιο, προσπαθεί να εξηγήσει την αναδιάρθρωση του Υπερταμείου με πολύ αφηρημένη γλώσσα. Μιλά για μία αποτελεσματικότερη λειτουργία του και επίσης εξηγεί πως με την αναδιάρθρωση αυτή που θα κάνετε, θα μπορέσει να κάνει αποδοτικότερες επενδύσεις. Ο φόβος μας εδώ πέρα, είναι ότι με τα λόγια αυτά καταρχήν δεν εξηγείται κάτι ουσιαστικό. Το μόνο που γίνεται είναι ότι ομολογείτε πως το Υπερταμείο μέχρι τώρα δεν πρέπει να ήταν αποτελεσματικό, αλλιώς δεν θα υπήρχε ανάγκη 8 χρόνια μετά τη θεσμοθέτηση του να γίνει αποτελεσματικότερο. Οι επενδύσεις του προφανώς δεν ήταν καθόλου αποτελεσματικές και αποδοτικές, γι’ αυτό η αιτιολογική έκθεση αναγνωρίζει ότι πρέπει να γίνει αποδοτικότερο.

Όμως ο κ. Θεοχάρης, ο οποίος υπήρξε μια κεντρική προσωπικότητα σε όλη τη διαδικασία των μνημονίων και του τρίτου μνημονίου και της υπογραφής του τρίτου μνημονίου που μας έφερε το Υπερταμείο, έκανε μια ενδιαφέρουσα ανάλυση λίγο πριν ως Εισηγητής της Πλειοψηφίας. Αυτό που μας είπε, είναι ότι η αναδιάρθρωση του Υπερταμείου έτσι όπως την επιχειρεί το Υπουργείο Εθνικής Οικονομίας, μας οδηγεί «σε μία απεξάρτηση από τα μνημόνια». Αυτό είναι πάρα πολύ ενδιαφέρον. Καταρχήν έχω να παρατηρήσω ότι πέρσι τέτοιον καιρό όταν ο κύριος Θεοχάρης ήταν Υφυπουργός, σε μία συνεδρίαση για την αλλαγή των όρων συμμετοχής του Ελεγκτικού Συνεδρίου στον τρόπο με τον οποίο εισάγονται περιουσιακά στοιχεία του δημοσίου στο χρηματιστήριο, είχε δεχτεί κάποια κριτική για το Υπερταμείο. Ο κ. Θεοχάρης τότε είπε απευθυνόμενος στον συνάδελφο του ΣΥΡΙΖΑ ότι «εσείς μας παντρέψατε με το Υπερταμείο για 99 χρόνια». Ο Βουλευτής του ΣΥΡΙΖΑ ισχυριζόταν τότε, ότι θα έπρεπε να καταργηθεί το Υπερταμείο. Νομίζω ότι ο κ. Μαμουλάκης. Αυτή ήταν η απάντηση του κ. Θεοχάρη. Τότε επίσης είχα παρενέβη και εγώ στη συζήτηση και είχα πει, ότι δεν είναι καθολικός γάμος η παρουσία του Υπερταμείου στη χώρα μας. Δηλαδή, υπάρχει διαζύγιο. Τότε η αντίδραση του κυρίου Θεοχάρη έμοιαζε με τη δική σας, χαμογέλασε χωρίς να απαντήσει, θεωρώντας προφανώς ότι αυτό που λέω είναι υπερβολικό.

Σήμερα έρχεται ο ίδιος ο κ. Θεοχάρης, ένα χρόνο μετά και μας λέει ότι αναδιαρθρώνεται το Υπερταμείο και ότι τώρα αυτό σηματοδοτεί μια απεξάρτηση από τα μνημόνια. Δεν τελείωσε η ιστορία γιατί παίζετε πάρα πολύ και με τις λέξεις και με την απόδοση ευθυνών. Απεξάρτηση από τα μνημόνια κύριε Υπουργέ, προφανώς σημαίνει ότι είμαστε ακόμη μέχρι τώρα εξαρτημένοι από τα μνημόνια, αλλιώς δεν θα χρειαζόταν απεξάρτηση από τα μνημόνια. Θυμάμαι ότι το 2019, νομίζω αμέσως μόλις έγινε πρωθυπουργός, ο κύριος Μητσοτάκης διαφώνησε με την άποψη του κυρίου Τσίπρα που ισχυριζόταν ότι έβγαλε την Ελλάδα από τα μνημόνια το 2018 και είχε πει μάλιστα ότι «όχι η Ελλάδα θα βγει από τα μνημόνια στο τέλος του 2019, τα Χριστούγεννα» μάλιστα έτσι όπως το είχε πει, έμοιαζε σαν να ήταν χριστουγεννιάτικο δώρο αυτό. Αν πράγματι είχε βγει ή επρόκειτο να βγει η Ελλάδα από τα μνημόνια στο τέλος του 2019, αναρωτιόμαστε και πάλι για τι μιλάει ο κ. Θεοχάρης τώρα ο οποίος δεν είναι τυχαίο πρόσωπο, είναι κεντρικό πρόσωπο σε όλη αυτή τη διαδικασία. Γιατί μιλάει για απεξάρτηση από τα μνημόνια; Προφανώς, είμαστε ακόμη εξαρτημένοι από τα μνημόνια, κάτι το οποίο βεβαίως θεωρεί η «Πλεύση Ελευθερίας» και έχουμε μιλήσει πάρα πολλές φορές για την ύπαρξη ενός μνημονιακού καθεστώτος, δηλαδή ενός πλέγματος θεσμών, νόμων, μέτρων και διαδικασιών, οι οποίες λειτουργούν απολύτως με τη λογική των μνημονίων, τη στιγμή που επισήμως δεν φαίνεται να είμαστε σε ένα μνημονιακό πρόγραμμα. Πρέπει επιπλέον να προσθέσω εδώ ότι ο νόμος που μας φέρνετε λέει πάρα πολύ ενδιαφέροντα πράγματα, παρά το γεγονός ότι ο κ. Θεοχάρης είπε πριν ότι λήγει, σταματά την εξάρτησή μας από τα μνημόνια. Παρατήρησα διαβάζοντας το νομοσχέδιο, στο λίγο χρόνο που μας αφήσατε να το διαβάσουμε, στο άρθρο 6, παράγραφος 6 να λέει το εξής, ο νόμος αυτός που κατά τον κύριο Θεοχάρη φέρνει την απεξάρτηση από τα μνημόνια. Ειδικά σε σχέση με την καθολική διαδοχή του ΤΧΣ, η ΕΕΣΥΠ δηλαδή το Υπερταμείο, ενεργεί σε συμμόρφωση ιδίως με τις δεσμεύσεις που απορρέουν από το μνημόνιο συνεννόησης, κ. Θεοχάρη, το σχέδιο του οποίου κυρώθηκε με νόμο με τον ν.4046/2012 και από τη συμφωνία δημοσιονομικών στόχων και διαρθρωτικών μεταρρυθμίσεων της 19ης Αυγούστου 2015 - αν ήταν ο Τσακαλώτος θα έλεγα, κύριε Τσακαλώτο, αλλά έχει φύγει για να μην τα ακούσει - το σχέδιο της οποίας κυρώθηκε με το ν.4336/2015. Πιο μνημονιακός νόμος από αυτόν δεν θα μπορούσε να υπάρχει. Δεν μπορείτε συνεπώς να τον παρουσιάζετε ως έναν νόμο που έρχεται να αναδιαρθρώσει το Υπερταμείο, για να μας απεξαρτήσει από τα μνημόνια. Θα παρακαλούσα με λίγη ακρίβεια και συνέπεια σε σχέση με το γράμμα του νομοσχεδίου.

Εμείς θεωρούμε, ότι αυτό που προσπαθεί να κάνει αυτό το νομοσχέδιο είναι προφανές και δυστυχώς δεν πείθει. Προσπαθεί να δώσει την ψευδαίσθηση μιας όχι απεξάρτησης από τα μνημόνια, μιας χαλάρωσης των μνημονιακών θεσμών που έχουμε σε σχέση με τα μνημόνια όπως αυτά είχαν επιβληθεί το 10, 12 και 15 κυρίως το 12 και 15, ούτως ώστε να φανεί ότι είμαστε σε μια διαδικασία απεξάρτησης, αλλά στην πραγματικότητα δεν κάνουν τίποτα παρά να παρέχουν ένα επικάλυμμα των μνημονιακών θεσμών που έχουμε και που λειτουργούν μια χαρά εντός της μνημονιακής λογικής. Προσπαθεί το νομοσχέδιο αυτό να μας φέρει ένα επικάλυμμα δήθεν αναπτυξιακό και να δείξει τελικά, ότι ο στόχος του Υπερταμείου που ήταν η εκποίηση της δημόσιας περιουσίας για την αποπληρωμή του δημοσίου χρέους, μπορεί τώρα κάπως με τη σύσταση ενός νέου φορέα που εντάσσεται στο αναδιαρθρωμένο Υπερταμείο με κεφάλαια 40 εκατομμυρίων, να γίνει αναπτυξιακό. Αυτό δεν πείθει κανέναν. Αν πραγματικά θέλατε να φτιάξετε ένα Υπερταμείο, το οποίο να είναι δυναμό ανάπτυξης στην οικονομία, θα δίνατε και πιο πολλά χρήματα και βεβαίως θα καταργούσατε σε όλους τους μνημονιακούς θεσμούς, οποιαδήποτε δέσμευση με τους νόμους του 12 και 15 που υπάρχει εδώ και θα προσπαθούσατε να κάνετε και κάτι άλλο πάρα πολύ σημαντικό, να αλλάξετε τη σύνθεση των διοικητικών συμβουλίων των θεσμών αυτών που αναδιαρθρώνονται μέσα στο Υπερταμείο, ούτως ώστε αυτά τα διοικητικά συμβούλια και τα μέλη τους να μην είναι εξαρτημένα από την Ευρωπαϊκή Ένωση. Σας παραπέμπω στο άρθρο 9 παράγραφος 7 του νομοσχεδίου, το οποίο λέει ότι «ο Υπουργός Εθνικής Οικονομίας και Οικονομικών ή ενεργώντας από κοινού η ευρωπαϊκή επιτροπή και ο ευρωπαϊκός μηχανισμός σταθερότητας δύνανται να ζητήσουν αιτιολογημένα με επιστολή που απευθύνεται και κοινοποιείται στο άλλο μέρος την ανάκληση μέλους ή μελών του διοικητικού συμβουλίου του ΣΕΒ, το οποίο λαμβάνει αποφάσεις για τους θεσμούς αυτούς». Με άλλα λόγια η άμεση εξάρτηση των μελών των θεσμών αυτών από την Ευρωπαϊκή Ένωση παραμένει. Μπορούν δηλαδή να απολυθούν μέλη με απόφαση της Κομισιόν. Είναι πραγματικά οφθαλμοφανές το πόσο η εξάρτηση στην Ευρωπαϊκή Ένωση και στη δομή που επέβαλαν τα μνημόνια τότε στο Υπερταμείο, παραμένει στο νομοσχέδιο αυτό.

Επίσης, θα πρέπει να παρατηρήσουμε ότι όσον αφορά την αναδιάρθρωση που προτείνετε μέσα από το νομοσχέδιο και την προσπάθεια σύστασης ενός αναπτυξιακού φορέα, αυτού του επενδυτικού ταμείου που αναφέρεται στα άρθρα 15 με 19, πέρα από το γεγονός ότι το κεφάλαιό του είναι πάρα πολύ μικρό για να επιτελέσει έναν σοβαρό αναπτυξιακό ρόλο - τα 40 εκατομμύρια δεν είναι πολλά - εντύπωση προκαλεί το γεγονός, ότι σύμφωνα με το άρθρο 18, η διοίκηση αυτού του επενδυτικού ταμείου είναι που θα αποφασίζει ποια είναι τα αναπτυξιακά έργα τα οποία θα λαμβάνει υπόψη και θα χρηματοδοτεί. Λέει εδώ, ότι ο εσωτερικός κανονισμός επενδύσεων καθορίζει ιδίως το στρατηγικό σχέδιο και την επενδυτική πολιτική και τους κλάδους, στους οποίους επενδύει το επενδυτικό ταμείο.

Αν θέλετε να κάνετε να κάνετε μια αναπτυξιακή πολιτική, θα πρέπει να εντάξετε αυτό το Επενδυτικό Ταμείο και το Υπερταμείο όλο στο ενιαίο αναπτυξιακό πρόγραμμα της Κυβέρνησης. Αυτά είναι στρατηγικής σημασίας ζητήματα, τα οποία θα πρέπει να δει το Υπουργείο Ανάπτυξης.

Τώρα, βεβαίως, τα Υπουργεία Ανάπτυξης και Οικονομικών, έτσι όπως έχουν δομηθεί από την εποχή των μνημονίων, έχουν καταντήσει να χρησιμοποιούν το Υπουργείο Ανάπτυξης για κάθε τι άλλο, πέρα από την ίδια την ανάπτυξη, για τον έλεγχο των τιμών κτλ. Αλλά το Υπουργείο Εθνικής Οικονομίας και Οικονομικών είναι τώρα που λαμβάνει το βασικό ρόλο στη διαδικασία της ανάπτυξης. Θα έπρεπε αυτά τα πράγματα στρατηγικά να αποφασίζονται, σε συντονισμό με τα αναπτυξιακά κονδύλια του ΕΣΠΑ και του Ταμείου Ανάκαμψης, ενώ εδώ φαίνεται πως δίνεται ένα ποσό στο Επενδυτικό Ταμείο του Υπερταμείου, το οποίο θα επενδύεται και θα υποστηρίζει αναπτυξιακά έργα, μέσα σε μια εσωτερική λογική που δεν εντάσσεται σε μια εθνική λογική, σε ένα εθνικό πρόγραμμα. Αυτό δεν δείχνει να είναι μια σοβαρή στρατηγική χρήση του αναδιαρθρωμένου του Υπερταμείου για μακροπρόθεσμους αναπτυξιακούς σκοπούς.

Θα έπρεπε να γίνεται ξεκάθαρο, στο νομοσχέδιο, με ποιο τρόπο θα μπορεί να συμβάλλει το Επενδυτικό Ταμείο του αναδιαρθρωμένου Υπερταμείου σε έναν αναπτυξιακό στόχο.

Θα κλείσω, κύριε Πρόεδρε, με δύο παρατηρήσεις ακόμη για τα άρθρα 38 και 39, τα οποία σχετίζονται με το μεγάλο προϋπολογισμό που συνοδεύει το νομοσχέδιο αυτό. Αν το νομοσχέδιο ήταν μόνο για την αναδιάρθρωση του Υπερταμείου, δεν θα έπρεπε να είχε προϋπολογισμό από το Λογιστήριο του Κράτους. Ωστόσο, το Λογιστήριο του Κράτους παρατηρεί ότι πρέπει να ξοδευτούν, για την ψήφισή του, κοντά στα 126 εκατομμύρια ευρώ. Εκατόν είκοσι τέσσερα (124) εκατομμύρια ευρώ πρόκειται να πληρωθούν από τον Κρατικό Προϋπολογισμό, σύμφωνα με το άρθρο 39 του νομοσχεδίου. Αυτό είναι έξω από τον πυρήνα, από τη βασική ιδέα. Είναι μια συμπληρωματική διάταξη για την δαπάνη –λέει- από τη νομιμοποίηση της διαδικασίας εξόφλησης υποχρεώσεων, που απορρέουν από το 2022 προς την ΤΡΑΙΝΟΣΕ νυν HELLENIC TRAIN και αφορούν τα έτη 2022 και 2023. Και αυτά θα αποπληρωθούν, σύμφωνα με το νομοσχέδιο, το 2024 και 2025.

Η Αιτιολογική Έκθεση δεν εξηγεί γιατί υπάρχει αυτή η αναβολή, γιατί έρχεται αυτό το άρθρο εδώ και γιατί δεν αποπληρώθηκαν τον χρόνο που έπρεπε να αποπληρωθούν.

Όλη η διαδικασία και η κατάσταση με τους σιδηροδρόμους στη χώρα είναι ιδιαιτέρως προβληματική, όπως τραγικά ανακαλύψαμε με το έγκλημα στα Τέμπη και φοβόμαστε ότι θα έπρεπε να επεξηγεί πολύ καλύτερα το νομοσχέδιο γιατί αυτά τα κονδύλια μεταφέρονται για τα επόμενα 2 χρόνια.

Επίσης, υπάρχει, στο άρθρο 38, το προηγούμενο από αυτό το άρθρο, μια αποπληρωμή της τάξεως των 1ός εκατομμυρίου ευρώ περίπου, για έξοδα, για δαπάνες του ΕΟΤ από το 2009 μέχρι το 2012. Και δεν εξηγείται πουθενά γιατί αυτές οι δαπάνες εξοφλούνται τώρα. Θα έπρεπε οι Αιτιολογικές Εκθέσεις να εξηγούν αυτά τα πράγματα, στο όνομα της στοιχειώδους διαφάνειας και της ενημέρωσης της αντιπολίτευσης με τον σωστό τρόπο.

Κύριε Πρόεδρε, κλείνοντας, θα ήθελα να κάνω την εξής παρατήρηση. Κατά την άποψή μας, αυτή είναι μια εντελώς επιφανειακή και διακοσμητική αναδιάρθρωση του ΤΑΙΠΕΔ, η οποία προσπαθεί να παραστήσει πως η χώρα δεν εξαρτάται από τα μνημόνια. Στην ουσία, αυτό το πράγμα δεν συμβαίνει. Οι μνημονιακοί νόμοι και τα μνημονιακά καθεστώτα, που εδραιώθηκαν από την περασμένη δεκαετία, παραμένουν παρά το γεγονός ότι η Κυβέρνηση θέλει να δώσει έναν ψευδεπίγραφο αναπτυξιακό ρόλο σε αυτούς τους θεσμούς, μήπως και πείσει τους ψηφοφόρους ότι απεξαρτόμαστε από τα μνημόνια. Δυστυχώς, είμαστε πολύ μακριά ακόμη από μια τέτοια κατάσταση.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε.

Και συνεχίζουμε με τον Ειδικό Αγορητή από την Κοινοβουλευτική Ομάδα «ΣΠΑΡΤΙΑΤΕΣ» κύριο Αθανάσιο Χαλκιά. Ορίστε.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Θα ήθελα να ρωτήσω αν καλέσατε τους φορείς -γιατί ήμουν στην Ολομέλεια- και αν μέσα σε αυτούς είναι οι εργαζόμενοι της ΕΥΔΑΠ και της ΕΥΑΘ. Νομίζω ότι θα έπρεπε να καλεστούν και ο λόγος είναι ότι αλλάζουν ιδιοκτησία και φεύγουν από το δημόσιο και πάνε στο Υπερταμείο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, μιλάτε για προηγούμενο νομοσχέδιο, πριν από αρκετούς μήνες.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Τότε, φταίει ο κ. Υπουργός Οικονομικών που μας φέρνει το ένα νομοσχέδιο μετά το άλλο και έχουμε τρελαθεί με τα νομοσχέδια. Φταίτε, κύριε Υπουργέ, φταίτε.

Λοιπόν, κυρίες και κύριοι συνάδελφοι, θα μού επιτρέψετε να παραπονεθώ και εγώ. Να επισημάνω ότι το υπό συζήτηση νομοσχέδιο κακώς συζητείται αποκλειστικά εντός της Διαρκούς Επιτροπής Οικονομικών Υποθέσεων. Θα έπρεπε να έχει γίνει από κοινού συνεδρίαση με τη Διαρκή Επιτροπή Παραγωγής και Εμπορίου, παρουσία και άλλων Υπουργών, όπως για παράδειγμα του Υπουργού Υποδομών και Μεταφορών.

Επίσης, θα έπρεπε να έχει έρθει σε επόμενο χρόνο, καθώς την τελευταία εβδομάδα έχουν έρθει υπερβολικά πολλά νομοσχέδια προς ψήφιση. Γεγονός που μπορεί να βρίσκει εντάξει τις μεγάλες Κοινοβουλευτικές Ομάδες, αλλά οδηγεί εμάς, τις μικρότερες σε μέγεθος, σε συνθήκες πραγματικής εξουθένωσης. Μόλις εχθές, είχαμε την Ολομέλεια για άλλο νομοσχέδιο του ίδιου Υπουργείου και σήμερα ξεκινάμε την συζήτηση του επόμενου. Ο χρόνος προετοιμασίας μας δεν επαρκεί. Γνωρίζουμε ότι η άποψή μας ποσώς σας ενδιαφέρει να την ακούσετε, αλλά είμαστε δημοκρατικά εκλεγμένα μέλη του Ελληνικού Κοινοβουλίου και εκπροσωπούμε μία μερίδα πολιτών που έχουν κάθε δικαίωμα στην ακρόαση των απόψεων τους, όπως έχει κάθε πολίτης αυτής της χώρας.

Επί του νομοσχεδίου τώρα. Έχω αρκετές παρατηρήσεις για τα επιμέρους άρθρα, τα οποία όμως θα κρατήσω για την κατ’ άρθρον ανάγνωση του νομοσχεδίου, μετά και την ακρόαση των φορέων.

Ωστόσο, κάποια θέματα πρέπει να ειπωθούν και σήμερα.

Ένα από τα βασικότερα ζητήματα είναι ότι η συνολική εικόνα του νομοσχεδίου μοιάζει πρόχειρη, κατά την άποψή μας. Χαρακτηριστικό παράδειγμα της προχειρότητας είναι ότι το νεοσυσταθέν Επενδυτικό Ταμείο δεν λαμβάνει οριστική νομική μορφή. Στο νομοσχέδιο παρατίθενται, όχι μία, ούτε δύο, αλλά τέσσερις διαφορετικές νομικές μορφές, ενώ στα επόμενα άρθρα, που αναφέρονται στη λειτουργία του Επενδυτικού Ταμείου, βλέπουμε συνεχώς υποθέσεις: Αν έχουμε μία νομική μορφή το ένα, θα γίνει το χ. Αν έχουμε την άλλη νομική μορφή, θα γίνει το ψ.

Δηλαδή, η Κυβέρνηση φέρνει ένα νομοσχέδιο προς συζήτηση και δυνητικά προς ψήφιση, χωρίς να έχει συγκεκριμενοποιήσει βασικά δομικά στοιχεία αυτού; Ως προς τι θα συζητήσουμε για το συγκεκριμένο θέμα; Ή περιμένετε από εμάς να σας υποδείξουμε τη νομική μορφή που επιθυμούμε; Αυτά δεν είναι σοβαρά πράγματα και είναι απορίας άξιο γιατί έρχεται ένα ημιτελές νομοσχέδιο στη Βουλή.

Ακόμα ένα σημείο προχειρότητας είναι ότι δεν έχει ενημερωθεί ο Εσωτερικός Κανονισμός Λειτουργίας του νέου Υπερταμείου, μετά την συγχώνευση. Βλέπουμε, σε σωρεία άρθρων, να γίνεται αναφορά στον Εσωτερικό Κανονισμό, καθώς και αλλαγές σε αυτόν. Αλλά αυτός δεν υπάρχει καν σε Παράρτημα. Πότε θα καταρτιστεί; Ποιος θα τον κυρώσει; Εμείς, ως Κοινοβούλιο, θα λάβουμε ενημέρωση; Θα έχουμε λόγο επ’ αυτού;

Παρόμοια εικόνα παρουσιάζουν και οι διατάξεις που αφορούν στους εργαζόμενους. Θα αναφερθώ εκτενώς σε αυτό, στις επόμενες συνεδριάσεις. Όμως, είναι εντυπωσιακό το πώς δημιουργούνται εργαζόμενοι δύο ταχυτήτων. Άλλοι αμείβονται με τον άλφα τρόπο, άλλοι με τον βήτα, για άλλους ισχύουν περιορισμοί, για άλλους δεν ισχύουν. Κάποιοι διευθυντές μπορούν να αμείβονται με απόφαση της Γενικής Συνέλευσης ή και του Διοικητικού Συμβουλίου, ενώ άλλοι βάσει της ισχύουσας νομοθεσίας.

Βλέπουμε, επίσης, και διαφορετικούς τρόπους πρόσληψης προσωπικού, ορισμένες από τις οποίες προσλήψεις μοιάζουν ύποπτες και, κατά την άποψή μας, ενέχουν τον κίνδυνο για φωτογραφικές κενές θέσεις εργασίας. Αλλού εμπλέκεται το ΑΣΕΠ και αλλού όχι. Και όλα αυτά συμβαίνουν σε έναν –υποτίθεται- ενιαίο Οργανισμό. Για εμάς, αυτό είναι η προσωποποίηση του διοικητικού χάους, από το οποίο θα προκύψουν σοβαρά ζητήματα διαχείρισης και διοίκησης προσωπικού. Βλέπουμε τα δύο μέτρα και δύο σταθμά, σε όλο τους το μεγαλείο.

Και έρχομαι στο σημαντικότερο σημείο που φυσικά δεν είναι άλλο από το επενδυτικό ταμείο και το πρωταρχικό κεφάλαιο αυτού το οποίο θα προέλθει από την ουσιαστική ιδιωτικοποίηση της ΕΥΔΑΠ και της ΕΥΑΘ, προφανώς με γνώμονα την αλλαγή στον τρόπο λειτουργίας της ΔΕΗ. Ο Υπουργός επαναλαμβάνει τη συνταγή της καταστροφής και στο νερό. Δεν θεωρώ καθόλου τυχαίο, ότι η συζήτηση για την αύξηση της τιμής του νερού, ειδικά στην πρωτεύουσα, ξεκίνησε λίγες μόνο εβδομάδες πριν βγει στην διαβούλευση το υπό συζήτηση νομοσχέδιο. Η ιδιωτικοποίηση της ΔΕΗ, η λειτουργία της ως μια τυπική ιδιωτική επιχείρηση με χρυσοπληρωμένο CIO δεν έχει κανένα απολύτως οικονομικό όφελος για τον καταναλωτή. Αντίθετα βλέπουμε τις τιμές του ρεύματος σε σταθερή ανοδική πορεία και όπως φαίνεται το νερό είναι το επόμενο στη λίστα.

Όπως προείπα, θα επανέλθω με περισσότερες λεπτομέρειες κατ’ άρθρο στις επόμενες συνεδριάσεις. Εκ πρώτης όψεως πάντως το νομοσχέδιο δεν μας βρίσκει σύμφωνους. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κι εμείς κύριε Συνάδελφε. Θα περάσουμε τώρα στη συνάδελφο κυρία Καραγεωργοπούλου Ελένη από την Κοινοβουλευτική Ομάδα «Πλεύση Ελευθερίας - Ζωή Κωνσταντοπούλου». Έχετε τον λόγο κυρία συνάδελφε για 7 λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ κύριε Πρόεδρε.

Δεν θα χρειαστώ τόσο χρόνο. Εξάλλου ξεκινάει σε 2 - 3 λεπτά η Επιτροπή του Υπουργείου Δικαιοσύνης όπου είμαι μέλος και που δυστυχώς συνεδρίαζε και πριν από ώρα, οπότε και δεν παρέστη κατά το μεγαλύτερο μέρος της στην παρούσα Επιτροπή, γιατί αυτό ακριβώς κάνετε. Ταυτόχρονα οι Επιτροπές συνεδριάζουν, ταυτόχρονα συμβαίνει να συζητείται στην Ολομέλεια ένα πάρα πολύ σοβαρό νομοσχέδιο και αυτό είναι μια μόνιμη πρακτική της Κυβέρνησης με την οποία προσπαθείτε να απαξιώσετε πλήρως τον κοινοβουλευτικό θεσμό και τις κοινοβουλευτικές λειτουργίες.

Επί του παρόντος νομοσχεδίου, δυο τρεις κρίσεις έχω να διατυπώσω. Αναφορικά με το άρθρο 30. Παρατηρείται μία επιχείρηση καταστρατήγησης συλλογικών συμβάσεων των πρώην ΔΕΚΟ κύριε Υπουργέ από το Διοικητικό Συμβούλιο του Υπερταμείου. Πρόκειται για δικαιώματα εργαζομένων που θα έπρεπε να αντιμετωπίζονται τελείως διαφορετικά. Αυτό που κάνετε κόντρα στις ευρωπαϊκές οδηγίες για κάποιου διευθυντικού δικαιώματος που διαφυλάσσεται στην κυβέρνηση σας. Καταργείτε συλλογικές διαπραγματεύσεις στις εταιρείες του Υπερταμείου, μεταξύ αυτών ΟΑΣΑ, ΔΕΗ, ΕΛΤΑ, ΓΑΙΟΣΕ. Και προφανώς ανοίγει ο δρόμος για μεγάλες αλλαγές στον τρόπο λειτουργίας των επιχειρήσεων αυτών οι οποίες είναι ζημιογόνες και οι περισσότερες αντιμετωπίζουν χρόνια προβλήματα.

Άλλα θέματα που ρυθμίζονται με αυτό το νομοσχέδιο, αφορούν επί τροχάδην σε μια κραυγαλέα διατύπωση του άρθρου 39 και σε συνέχεια όσων είπε ως συνάδελφός μου, έχω να συμπληρώσω ως νομικός, ότι δεν νοείται ποτέ σε σχέδιο νόμου να βλέπουμε να ορίζεται οποιοδήποτε θέμα κάνει να ρυθμιστεί ως νόμιμο και κανονικό. Ποιος κρίνει νόμιμες και κανονικές τις δαπάνες της Hellenic Train ήδη ΤΡΑΙΝΟΣΕ οι οποίες εκκαθαρίζονται σε βάρος πιστώσεων τακτικού προϋπολογισμού και ορίζει το συγκεκριμένο σχέδιο νόμου ότι είναι νόμιμες και κανονικές; Ποιος μπορεί να το κρίνει αυτό το πράγμα; Είναι δυνατόν να υπάρχει διατύπωση τέτοια σε διάταξη νόμου; Είναι κραυγαλέο.

Επίσης, στο κεφάλαιο Β’, περί παράτασης προθεσμιών που προφανώς είναι κάτι το οποίο εξυπηρετεί συγκεκριμένα συμφέροντα, έρχεστε στο άρθρο 41 στην παράγραφο 6 του άρθρου 64 περί της σύστασης αυτοτελούς τμήματος παρακολούθησης της σύναψης και εκτέλεσης δανειακών συμβάσεων και συμβάσεων που συνάπτονται στο πλαίσιο αξιοποίησης δανειακών πόρων του Ταμείου Ανάκαμψης και δίνεται μια παράταση ακόμα. Γιατί συμβαίνει αυτό; Θέλετε να μας πείτε το background αυτής της διάταξης; Τι ακριβώς προσπαθείτε να καλύψετε; Και γιατί με τις παρατάσεις στο επόμενο άρθρο 42 νομιμοποιείτε με έναν τρόπο αυθαίρετες κατασκευές στο δέλτα του Έβρου ζητώντας φυσικά το «καλώς έχειν» από το οικείο δασαρχείο;

Μιλάμε για πολύ ευαίσθητα θέματα τα οποία προσπαθείτε με σκοτεινές διαδικασίες να εξυγιάνετε και να νομιμοποιήσετε.

Και αφετέρου στην τελευταία διάταξη πριν την ακροτελεύτια περί της έναρξης ισχύος, στην παράγραφο 1 του άρθρου 270 του νόμου 5037/2023, πάλι οι νόμοι δεν έχουν προλάβει να στεγνώσουν τα μελάνια τους και πάλι έρχεστε και διορθώνετε και κάτι όλο κάνετε, γιατί κάποιους πρέπει να εξυπηρετήσετε περί αναστολής οικοδομικών αδειών στις εκτός σχεδίου πόλης, εκτός οικισμού περιοχές της νήσου Μυκόνου. Η προθεσμία της 30/06/2024 τρέπεται σε 31/12/2024 και διαμορφώνεται διαφορετικά. Τι ακριβώς προσπαθείτε να κάνετε; Ουδείς ξέρει, ουδείς καταλαβαίνει. Θα το αντιληφθούμε όταν λήξουν οι προθεσμίες προφανώς, ανάλογα με το ποια συμφέροντα έχουν εξυπηρετηθεί.

Αυτή η διάταξη σε τι εξυπηρετεί. Προσπαθήστε να μας εξηγήσετε τις παρατάσεις και στο δέλτα του Έβρου τις παράνομες κατασκευές που τακτοποιούνται και στη Μύκονο αντίστοιχα που προβλέπετε την αναστολή αδειών. Πείτε μας. Δεν θέλουμε να χτίζεται η Μύκονος. Θέλουμε να καταλάβουμε τι κάνετε. Αυτό θέλουμε. Να μας εξηγήσετε γιατί αυτές οι παρατάσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κυρία συνάδελφε. Τον λόγο έχει τώρα ο Υπουργός Εθνικής Οικονομίας και Οικονομικών, ο κ. Κωστής Χατζηδάκης.

**ΚΩΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι. Το νομοσχέδιο αυτό είναι μια σημαντική μεταρρύθμιση για το δημόσιο, θα μου επιτρέψετε να πω και για την πατρίδα μας. Το Υπερταμείο μπαίνει πια σε μια νέα εποχή. Σε σημαντικό βαθμό αλλάζει η εικόνα του. Ολοένα και περισσότερο από εδώ και στο εξής μπορεί να συμβάλει στην ανάπτυξη της οικονομίας και μέσω των θυγατρικών του εταιρειών θα υπηρετεί με τις ρυθμίσεις που προτείνονται πολύ περισσότερο τον μέσο πολίτη που χρησιμοποιεί τις υπηρεσίες αυτών των θυγατρικών. Και εξηγούμαι.

Το Υπερταμείο πράγματι θεσπίστηκε το 2016. Υπήρξαν τοποθετήσεις όλων των κομμάτων τότε συμπεριλαμβανομένης φυσικά και της Νέας Δημοκρατίας. Δεν έχουμε να πάρουμε τίποτα πίσω από αυτές τις τοποθετήσεις, ούτε της Νέας Δημοκρατίας, ούτε ακόμη περισσότερο του κυρίου Μητσοτάκη. Εκείνο το οποίο επιδιώκουμε οκτώ χρόνια μετά από τη θέσπιση του Υπερταμείου είναι μετά και από συμφωνία με τον ESM και τους δανειστές της χώρας, να παρέμβουμε στον παλαιότερο νόμο που είχε και τη δική τους αποδοχή προκειμένου το Υπερταμείο στο μέτρο του δυνατού, να αλλάξει εικόνα, να συμβάλει περισσότερο στην ανάπτυξη της οικονομίας όπως σημείωσα και μέσω των θυγατρικών του όπως επίσης σημείωσα να υπηρετήσει τον μέσο πολίτη. Αυτό είναι που επιδιώκουμε.

Πραγματικά, θα ήθελα συζητώντας τις επιμέρους βασικές παρεμβάσεις να δω καθαρά γιατί υπάρχουν αυτές οι ενστάσεις. Εμείς δεν ισχυριστήκαμε ότι σήμερα το Υπερταμείο λειτουργεί τέλεια. Επειδή έγιναν πολλές ερωτήσεις για τα ΕΛΤΑ, για ΟΣΕ, τις συγκοινωνίες κτλ.. Προφανώς υπάρχουν μια σειρά από προβλήματα. Όπως επίσης υπάρχει και ένας ρόλος των δανειστών που θέλουμε να τον τροποποιήσουμε και αυτά είναι που επιδιώκουμε να κάνουμε. Λόγω του τρίτου μνημονίου του 2015 και λόγω του νόμου και των δανειακών συμβάσεων που έχει υπογράψει η χώρα και από τις οποίες καμία χώρα δεν μπορεί να αποστεί όπως ξέρετε, υπάρχουν περιορισμοί. Αλλά μετά από συζητήσεις που είχαμε με τον ESM και για τις οποίες είχαμε θέσει προθεσμία και οι δύο μαζί το πρώτο εξάμηνο του 2024 - και γι’ αυτό φέρνουμε και τώρα τον νόμο - φέρνουμε το νομοσχέδιο αυτό, για να προχωρήσουμε σε αυτά τα βήματα εκσυγχρονισμού.

Θα γίνω πιο συγκεκριμένος και θα ήθελα να σκεφτείτε και εσείς και οι Έλληνες πολίτες εάν αυτά που κάνουμε σε σχέση με το σήμερα είναι ή δεν είναι βήματα εκσυγχρονισμού. Τέσσερις βασικές παρεμβάσεις προχωρούν με αυτό το νομοσχέδιο.

Η πρώτη παρέμβαση είναι η θέσπιση ενός πιο σύγχρονου μοντέλου διακυβέρνησης του Υπερταμείου με την απορρόφηση σε αυτό του Ταμείου Χρηματοπιστωτικής Σταθερότητας και του ΤΑΙΠΕΔ. Θα γίνω μετά πιο αναλυτικός.

Η δεύτερη παρέμβαση έχει να κάνει με τη μετατροπή σε μικρές ΔΕΗ, πράγματι, 8 θυγατρικών εταιρειών του, διευκολύνοντας τις προσλήψεις υψηλόβαθμων στελεχών.

Η δεύτερη παρέμβαση λοιπόν, αφορά στη λειτουργία, στον εκσυγχρονισμό της λειτουργίας των θυγατρικών του Υπερταμείου, οι οποίες ναι, πράγματι, θέλουμε να μετατραπούν σε μικρές ΔΕΗ, σε σχέση με τον τρόπο λειτουργίας τους συνολικά, με τις προμήθειες. Με τον τρόπο πρόσληψης υψηλόβαθμων στελεχών, αλλά γενικότερα και με τον τρόπο πρόσληψης υπαλλήλων σε αυτές τις επιχειρήσεις.

Η τρίτη παρέμβαση έχει να κάνει με τη σύσταση του Εθνικού Επενδυτικού Ταμείου, όπως έχουν πολλές Ευρωπαϊκές χώρες, στο οποίο αρχικό κεφάλαιο θα έχει το ήμισυ, από το αντιστάθμισμα που έδωσε το Ελληνικό Δημόσιο για την επαναπόκτηση από το Δημόσιο της ΕΥΔΑΠ και της ΕΥΑΘ.

Αποτιμήθηκε η αξία από ανεξάρτητο Αποτιμητή της ΕΥΔΑΠ και της ΕΥΑΘ και το μισό τίμημα θα πάει για τη μείωση του δημοσίου χρέους της Χώρας και το άλλο μισό θα είναι το πρωταρχικό κεφάλαιο το ANCO MONEY, όπως λέγεται σε αυτή τη γλώσσα των funds. Για τη σύσταση του Ταμείου αυτού.

Εδώ κάνω μια παρένθεση για να πω τι φανταζόταν οι συνάδελφοι του ΣΥΡΙΖΑ ιδιαιτέρως όταν έχει συμφωνηθεί ότι μια σειρά από περιουσιακά στοιχεία του Δημοσίου έχουν δοθεί ως εγγυήσεις ως Collateral για τους Δανειστές όταν φεύγουν από εκεί, διότι αποφασίστηκε να επανακρατικοποιηθεί η ΕΥΔΑΠ και η ΕΥΑΘ, οι Δανειστές, σύμφωνα με τη Σύμβαση που είχε υπογράψει ο ΣΥΡΙΖΑ, έρχονται και ζητούν το αντίστοιχο ποσό, το οποίο θα λείψει από το Collateral, τις εγγυήσεις, την εξασφάλιση που είχε δώσει το Δημόσιο.

Επομένως, μην διαμαρτύρεστε σε εμάς για κάτι το οποίο είχατε υπογράψει εσείς.

Αυτό είχατε υπογράψει και αυτό είναι η Σύμβαση, η Διεθνής Σύμβαση της Χώρας που υπεγράφη από το ΣΥΡΙΖΑ.

Και τέλος, παρέχουμε στο ΤΑΙΠΕΔ το δικαίωμα να αξιοποιεί που δεν το είχε και εδώ αναφέρομαι και στην τοποθέτηση του κυρίου Τσακαλώτου, το δικαίωμα να αξιοποιεί το 50% των εσόδων που εισπράττεται από συμβάσεις αξιοποίησης λιμένων και λιμενικών υποδομών προκειμένου να χρηματοδοτήσει την υλοποίηση των master plan άλλων λιμένων στο χαρτοφυλάκιό του.

Το Υπερταμείο μέχρι τώρα ναι, είχε τη υποχρέωση, το 50% των χρημάτων από όσα εισέπραττε να τα δίνει για τη μείωση του Χρέους και το άλλο 50% να τα δίνει για αναπτυξιακούς σκοπούς, όχι όμως το ΤΑΙΠΕΔ. Αυτό θέλω να είναι σαφές. Το ΤΑΙΠΕΔ υποχρεωνόταν το 100% να τα δίνει για τη μείωση του Χρέους και γίνομαι πιο συγκεκριμένος, προσπαθώντας να απαντήσω και σε ερωτήσεις.

Πάμε για να δω αν διαφωνείτε τουλάχιστον σε αυτό; Στον εκσυγχρονισμό της λειτουργίας του Υπερταμείου. Εδώ έχουμε δύο σημαντικές αλλαγές. Πρώτον, το Υπερταμείο ενισχύεται οργανωτικά και απλοποιεί τη λειτουργία του μέσω της απορρόφησης σε αυτό του ΤΑΙΠΕΔ και του Ταμείου Χρηματοπιστωτικής Σταθερότητας. Ερώτημα: Θα το καταψηφίσετε το άρθρο αυτό; Πιστεύετε ότι πρέπει να συνεχίσει να λειτουργεί αυτόνομα το Ταμείο Χρηματοπιστωτικής Σταθερότητας και το ΤΑΙΠΕΔ; Θα δω τι θα κάνετε στην κατ’ άρθρον συζήτηση.

Εγώ πάντως θα έλεγα ότι καλό είναι όλοι μαζί να συμφωνήσουμε ότι το Ταμείο Χρηματοπιστωτικής Σταθερότητας τελείωσε σε πολύ σημαντικό βαθμό τη δουλειά του με την αποκρατικοποίηση των τραπεζών. Τι έχει μείνει; Έχει μείνει 18% της Εθνικής και έχει μείνει και το μερίδιο που θα έχει στην Attica Bank, αυτά! Πρέπει να έχουμε ένα ξεχωριστό όργανο με ξεχωριστό διοικητικό συμβούλιο, ξεχωριστές αμοιβές για όλα αυτά τα πράγματα; Θα με ενδιέφερε η τοποθέτησή σας.

Απορροφάται, λοιπόν, στο Υπερταμείο του οποίου ήταν θυγατρική και το Υπερταμείο γίνεται καθολικός διάδοχος.

Το αυτό και στο ΤΑΙΠΕΔ. Το ΤΑΙΠΕΔ έχει κάνει πράγματι -εσείς μπορεί να διαφωνείτε, εγώ συμφωνώ, δεν έχει σημασία - μια σειρά από αποκρατικοποιήσεις, οι οποίες έχουν ολοκληρωθεί. Απομένει η ΔΕΠΑ ΕΜΠΟΡΙΑΣ ΑΕ. Η συμμετοχή μας στο HELLENIC ENERGY και κάποια περιφερειακά λιμάνια και μαρίνες, συν κάποια οικόπεδα.

Θεωρούμε ως Κυβέρνηση ότι δεν υφίσταται λόγος, καθώς έχει περιοριστεί κατά πολύ ο ρόλος πια του ΤΑΙΠΕΔ, διότι πέτυχε σε αυτά που είχε να κάνει, θετικά το λέω, να υπάρχει μια θυγατρική, η οποία να ασχολείται με κάτι το οποίο είναι παραπλήσιο με αυτό που ασχολείται και η μητρική εταιρεία, η ΕΕΣΥΠ. Ερώτημα και πάλι: Εσείς θα υπερψηφίσετε, να συνεχίσει η Χώρα να έχει ένα χωριστό ταμείο ιδιωτικοποιήσεων; Θα ήθελα να σας δω τι θα κάνετε και το λέω και από τη φιλελεύθερη σκοπιά. Θα ήθελα να δω ιδιαίτερα τα Κόμματα της Αριστεράς, να τάσσονται φαρδιά πλατιά με την υπογραφή τους υπέρ της συνεχίσεως της λειτουργίας του ΤΑΙΠΕΔ. Καμμιά φορά, ο αντιπολιτευτικός οίστρος σας εκθέτει, νομίζω.

Το δεύτερο που κάνουμε, εκτός από τη συγχώνευση, να αλλάζουμε και εκσυγχρονίσουμε το μοντέλο διακυβέρνησης του Υπερταμείου. Ποια είναι μια βασική αλλαγή σε αυτό το πλαίσιο; Ότι δεν θα μιλάμε πια για Εποπτικό Συμβούλιο. Στο πλαίσιο του περάσματος, η μετάβαση σε μια νέα εποχή, δεν θα μιλάμε για Εποπτικό Συμβούλιο, αλλά για ένα άλλο Όργανο, το οποίο θα έχει περιορισμένες αρμοδιότητες σε σχέση με το Εποπτικό Συμβούλιο, όπου υπενθυμίζω προεδρεύει εκπρόσωπος των δανειστών και το οποίο θα λέγεται Συμβούλιο Εταιρικής Διακυβέρνησης. Έχουμε δημοσιοποιήσει επτά διαφορετικές αλλαγές- παρεμβάσεις περιορισμού του ρόλου του Συμβουλίου Εταιρικής Διακυβέρνησης, το οποίο πράγματι θα είναι αυτό που λέει και η λέξη «Συμβούλιο Εταιρικής Διακυβέρνησης» και εκεί η μία πλευρά, κάθε πλευρά από τις δύο, οι Δανειστές και εμείς, παύει να έχει βέτο για το τι κάνει η άλλη, για το τι προτείνει η άλλη. Δηλαδή μέχρι τώρα εμείς έπρεπε να εγκρίνουμε ποιους θα προτείνουν οι Δανειστές και οι Δανειστές έπρεπε να εγκρίνουν ποιους θα προτείνουμε εμείς. Τώρα αυτοί βάζουν τους δυο δικούς τους. Εμείς βάζουμε τους τρεις δικούς μας και ο καθένας κάνει αυτό το οποίο νομίζει. Ερώτημα και πάλι: Θα το καταψηφίσετε; Προτιμάτε το σημερινό καθεστώς; Δηλαδή, ξέρετε, έχουμε ιδεολογικές διαφορές, αλλά δεν νομίζω ότι κανείς μπορεί να ισχυριστεί ότι η Κυβέρνηση αυτή, όπως και κάθε Ελληνική κυβέρνηση έχει παραφρονήσει πια τόσο πολύ που ούτε και κατά τύχη δεν έχει κάνει κάτι σωστό. Σε ένα νομοσχέδιο. Εγώ δεν θυμάμαι ένα νομοσχέδιο που να έχω φέρει και να το έχετε υπερψηφίσει. Δηλαδή, τόσο πολύ; Όταν ήμασταν Αντιπολίτευση εμείς ψηφίζαμε τα μισά είτε του ΣΥΡΙΖΑ είτε του ΠΑΣΟΚ. Δικαίωμά σας. Αλλά πάλι, είμαι περίεργος να δω τι θα κάνετε και σε αυτό.

Αυτό λοιπόν, σε σχέση με την αλλαγή του μοντέλου του Υπερταμείου.

Πάμε στις οκτώ μικρές ΔΕΗ. Ποιες είναι αυτές: Είναι τα ΕΛΤΑ, είναι η ΔΕΘ HELEXPO, είναι ο Οργανισμός Κεντρικών Αγορών και Αλιείας. Είναι η Κεντρική Αγορά Θεσσαλονίκης, είναι η ΓΑΙΑ ΟΣΕ, είναι οι Αλυκές, είναι η Διώρυγα της Κορίνθου και ο όμιλος ΟΑΣΑ, με τις δύο θυγατρικές του, τις Οδικές Συγκοινωνίες (ΟΣΥ) και τις Σταθερές Συγκοινωνίες (ΣΤΑΣΥ).

Θέλουμε πράγματι, να γίνει μια νέα αρχή σε αυτές τις εταιρείες.

Από ποια σκοπιά;

Από τη σκοπιά, των πολλών ανυπεράσπιστων Ελλήνων, του μέσου πελάτη καταναλωτή, των υπηρεσιών που προσφέρουν αυτές οι επιχειρήσεις. Είναι κακό;

Βεβαίως, δεν πρέπει να αδικήσουμε αλίμονο τους υπαλλήλους. Αλλά δεν πρέπει παράλληλα να κοιτάξουμε το μέσο πολίτη;

Θέλουμε, δυσαρεστημένο καταναλωτή για τις υπηρεσίες που προσφέρουν τα ΕΛΤΑ;

Θέλουμε, πολίτες που να βασανίζονται και υπάρχουν πολύ σημαντικά προβλήματα πράγμα στα λεωφορεία στα τρόλεϊ κλπ.;

Δεν θέλουμε να αναβαθμιστούν αυτά;

Τι είδους φιλολαϊκή πολιτική πρεσβεύουμε όλοι μας, εάν δεν κοιτάξουμε και προς αυτούς τους ανθρώπους, πρέπει να είμαστε η φωνή τους. Αυτό είναι που επιδιώξαμε να κάνουμε και στη ΔΕΗ, ήταν μια χρεοκοπημένη εταιρεία, θα έκλεινε στις 23 Σεπτεμβρίου του 2019, τι να λέμε τώρα;

Τα έχουμε συζητήσει, έχω καταθέσει τα σχετικά στοιχεία στα πρακτικά της βουλής επανειλημμένως. Είναι θράσος, ιδιαίτερα από την πλευρά του ΣΥΡΙΖΑ, που ουσιαστικά χρεοκόπησε τη ΔΕΗ, σήμερα να κουνάει το δάχτυλο. Για ποιο πράγμα;

Για μια εταιρεία, η οποία προφανώς έχει ανέβει πάρα- πάρα πολλά σκαλιά, από εκείνη την περίοδο και θεωρείται διεθνώς παράδειγμα επιτυχίας γι’ αυτά τα οποία έχει κάνει. Βεβαίως, οι λαϊκιστές στην Ελλάδα, χρεώνουν ακόμα και την εισβολή του Πούτιν, στην Ουκρανία, και στο πώς επέδρασσε στις τιμές της ενέργειας πανευρωπαϊκά. Τα χρεώνουν στη ΔΕΗ και σε μένα, αλλά είναι αστειότητες- αστειότητες και δεν αντέχουν σε καμία λογική ανάλυση.

Η ΔΕΗ σήμερα, είναι μια ισχυρή εταιρεία που με την παρουσία της μπορεί να επηρεάζει και με τη συμμετοχή του δημοσίου σε αυτήν, μπορεί να επηρεάζει επί το θετικότερο τις εξελίξεις στην αγορά της ενέργειας που ακολουθεί τους κανόνες τους ευρωπαϊκούς. Υπάρχουν προβλήματα στην αγορά της ενέργειας γιατί και αυτά ετέθησαν;

Φυσικά και ενδημικά χαρακτηριστικά και ευρωπαϊκά, τα διευρωπαϊκά δίκτυα δεν έχουν ολοκληρωθεί της ενέργειας εννοώ και αυτό επηρεάζει και τις τιμές. Υπάρχουν, πολλά πράγματα που τα έχω θέσει κατ’ επανάληψη και στο ECOFIN εννοείται, τα έχει σημειώσει o Πρωθυπουργός. Αλλά αυτό δεν πρέπει να μας οδηγεί στο να ζητάμε να επιστρέψουμε στο 2019, στη χρεοκοπημένη ΔΕΗ, όπου η ΔΕΔΔΗΕ, δεν είχε κολόνες για να αντιμετωπίσει τυχόν ελλείψεις για να πω το ελάχιστο. Στη ΔΕΗ, τι έγινε; Είναι αυτό, που θέλουμε να κάνουμε και εδώ.

Δημιουργήθηκε, μια ισχυρή ηγετική ομάδα, με στελέχη και μέσα από τη ΔΕΗ και υπάρχουν και εξαιρετικά στελέχη μέσα από τη ΔΕΗ, που σήμερα είναι στα υψηλότερα κλιμάκια, αλλά και στελέχη εκτός ΔΕΗ, που ήρθαν με περιορισμένης χρονικής διάρκειας συμβόλαια και ναι με υψηλότερες αμοιβές, δεν το κρύψαμε ποτέ για να υπάρχουν άνθρωποι με υψηλά προσόντα και να μπορέσουν, να τρέξουν την εταιρεία και το κατάφεραν, άλλαξαν την εικόνα. Έχω ξαναπεί κι άλλη φορά, μεταξύ της κριτικής που επαναλαμβάνεται πάρα πολλές φορές για «golden boys», που δέχομαι προσωπικά, έχω βαρεθεί εδώ και πέντε χρόνια να τη δέχομαι. Μεταξύ της κριτικής για « golden boys» και της κριτικής για αποτυχία εάν δεν κάναμε όσα κάναμε, προτιμώ την κριτική για τα «golden boys», είμαι τελείως ξεκάθαρος, διότι θέλω από όποια θέση φεύγω, να έχω κάποιο συγκεκριμένο έργο να επιδείξω μετρήσιμο, όχι για την αριστερά φυσικά, αλλά για τους πολλούς ανυπεράσπιστους Έλληνες. Επιδιώκουμε λοιπόν, αυτό το μοντέλο και στις εταιρείες που ανέφερα. Επιδιώκουμε, το ΑΣΕΠ, να έχει μία εμπλοκή, αλλά τη μικρότερη δυνατή, όπως συνέβη και στη ΔΕΗ, για να γίνουν γρηγορότερα οι προσλήψεις. Διότι, τι θα πούμε στους Αθηναίους, που ταλαιπωρούνται από τα λεωφορεία και τα τρόλεϊ, από την έλλειψη οδηγών κτλ.;

Θα τους πούμε, θα πάμε στις εκλογές και θα πούμε όλοι μαζί ξέρετε, εμείς είπαμε το ΑΣΕΠ και οι όποιες δυσκαμψίες στο ΑΣΕΠ είναι πάνω απ’ όλα και δεν με ενδιαφέρει;

Δεν μας ενδιαφέρει όλους εμάς εδώ στη Βουλή, το πως θα κυκλοφορεί κάποιος πολίτης από το Αιγάλεω, από το Περιστέρι, διότι εμείς έχουμε τις «νόρμες» το «Άγιο Δημόσιο», από το οποίο δεν μπορούμε να ξεφύγουμε. Εγώ δεν το κάνω. Δεν το κάνω, πώς το λένε. Είναι βαθιά αντιλαϊκή πολιτική, αυτή η προσήλωση στο « Άγιο Δημόσιο», δεν το πιστεύω και δεν θα το κάνω ποτέ, είμαι περήφανος για όλες αυτές τις αλλαγές, οι οποίες διευρύνονται και σε αυτές τις εταιρείες. Αυτό και για τις προμήθειες που δεν γίνεται και κάτι φοβερό, ήδη έχουν γίνει κάποια βήματα και κάθε εταιρεία καταρτίζει δικό της Κανονισμό Συμβάσεων κατά παρέκκλιση του ν. 4412/2016. Αυτό ήδη προβλέπεται σήμερα στο άρθρο 38, παράγραφος 2, του ν. 4972/2022, καθώς σήμερα, προβλέπεται η προηγούμενη υποβολή σχεδίου κανονισμού στην ΕΑΔΗΣΥ, με την σημερινή διάταξη που φέρνουμε. Τίθεται προθεσμία 60 ημερών στην ΕΑΔΗΣΥ, για να εκφράσει γνώμη, ότι δεν μπορούμε να περιμένουμε 200 τέρμιναλ, για να τοποθετείται κάθε δημόσια υπηρεσία και κάθε Ανεξάρτητη Αρχή και εντωμεταξύ, να καθυστερούν οι προμήθειες για υλικά στην ΟΣΥ, στη ΣΤΑΣΥ, στα ΕΛΤΑ, οπουδήποτε, να μην μπορούν να λειτουργήσουν οι επιχειρήσεις. Αυτό είναι που πάμε να αντιμετωπίσουμε, αυτό είναι και νομίζω ότι αυτό θα έπρεπε, να μας ενώνει όλους.

Δίνουμε, λοιπόν, τη δυνατότητα προσέλκυσης στελεχών από τον ιδιωτικό τομέα με 4ετής θητεία, κάνουμε πιο ευέλικτες τις διαδικασίες προσλήψεων του προσωπικού τους, κάνουμε πιο αποτελεσματικές τις καθημερινές λειτουργίες βελτιώνοντας το σύστημα των προμηθειών, δίνουμε, ναι δίνουμε, διευθυντικό δικαίωμα στους διευθύνοντες συμβούλους για να τρέξουν οι επιχειρήσεις. Δεν μπορώ να καταλάβω για ποιο λόγο να φέρνουμε ανθρώπους και να τους κρατάμε με τα χέρια σταυρωμένα, να μην μπορεί να ασκήσουν διοίκηση στις δημόσιες επιχειρήσεις, όπως ασκούν οι αντίστοιχοι συνάδελφοί τους σε επιχειρήσεις του ιδιωτικού τομέα. Αυτό, δεν είναι μόνο δυσφήμιση του δημοσίου που εσείς υποστηρίζετε. Το αντίθετο πετυχαίνετε, με την προσέγγιση σας είναι και εις βάρος του συμφέροντος του μέσου πολίτη. Και τι κάνουμε, γιατί ειπώθηκε κατ’ επανάληψη;

Είναι αντισυνταγματικό λέει, ότι ο Κανονισμός Προσωπικού θα προκύπτει μετά από απόφαση του Διοικητικού Συμβουλίου. Σήμερα στο Εργατικό Δίκαιο και πηγαίνετε να δείτε την Κωδικοποίηση του Εργατικού Δικαίου, προκύπτει ότι οι κανονισμοί αυτοί, μπορεί να γίνονται, είτε με συλλογική σύμβαση εργασίας, είτε με μονομερή πράξη εργοδότη. Πως θα βγει αντισυνταγματικό;

Ισχύει 800 χρόνια, αυτό το πράγμα στην Ελλάδα, τώρα ανακαλύψατε την αντισυνταγματικότητα;

Βεβαίως, αυτή η πρόβλεψη η δική μας, δεν αποκλείει καθόλου τη διαβούλευση με τους εργαζομένους, άλλωστε και οι εργαζόμενοι συμμετέχουν. Συμμετέχουν, προσέξτε το στα Διοικητικά Συμβούλια των επιχειρήσεων, που θα εγκρίνουν αυτούς τους κανονισμούς.

Άρα πώς αποκλείονται; Είναι μη θέμα.

Επίσης, προβλέπουμε, πολύ σωστά, πως τα πειθαρχικά συμβούλια θα συγκροτούνται χωρίς τη συμμετοχή συνδικαλιστών, διότι οι συνδικαλιστές, ναι, να συμμετέχουν στο διοικητικό συμβούλιο να εκφράζουν τις απόψεις τους, αλλά τα πειθαρχικά συμβούλια είναι οιονεί δικαστήρια. Οι συνδικαλιστές εγώ δεν πιστεύω ότι είναι δικαστές, τέλος. Είναι άλλος ο ρόλος του συνδικαλιστή και άλλος ο ρόλος του κριτή, του δικαστή. Το λέω τελείως ξεκάθαρα και χωρίς κανένα ενοχικό σύνδρομο απέναντι στα δόγματα της αριστεράς. Πέραν του ότι είναι υπονόμευση και του ίδιου του καθαρού, αγνού συνδικαλισμού το να μετατρέπεται ο συνδικαλιστής σε συνήγορο ή σε κριτή έστω του συναδέλφου του. Μην συγχέουμε τους ρόλους. Εγώ προσωπικά πάντως τα έχω τελείως ξεκαθαρισμένα αυτά για πάρα πολλά χρόνια στο μυαλό μου και η κυβέρνηση και πρώτος από όλους ο Πρωθυπουργός.

Άρα σας μίλησα για τις αλλαγές της διακυβέρνησης. Σας μίλησα για τις νέες μικρές ΔΕΗ. Εδώ έχουμε δύο ταχύτητες. Υπάρχει μεγαλύτερη ευελιξία απόλυτα το μοντέλο της ΔΕΗ στις εταιρείες που είναι εκτός γενικής κυβέρνησης με βάση την κατηγοριοποίηση που έχει γίνει από την ΕΛΣΤΑΤ και τη Eurostat, όπως είναι, ας πούμε, τα ΕΛΤΑ ή η ΔΕΘ ή οι κεντρικές αγορές και μικρότερη ευελιξία στον ΟΑΣΑ και στις δύο θυγατρικές τους ΟΣΥ και ΣΤΑΣΥ, όπου εκεί χοντρικά ακολουθούμε ένα μοντέλο ΕΦΚΑ. Το μοντέλο που εισήχθη πριν από δύο χρόνια στον ΕΦΚΑ για να μπορέσει να λειτουργήσει καλύτερα.

Η τρίτη παρέμβαση μας είναι η σύσταση του νέου Εθνικού Επενδυτικού Ταμείου. Εξήγησα πού βρέθηκαν τα χρήματα, δεν το ξαναλέω. Φτάνουν τα χρήματα; Δεν ισχυριστήκαμε ότι φτάνουν αλλά είναι, ξαναλέω, το αρχικό κεφάλαιο. Έχω κάνει και δηλώσεις ότι είμαστε σε επαφή ήδη με την Ευρωπαϊκή Τράπεζα Επενδύσεων για να έρθει και εκείνη να συμβάλλει, αλλά θα μιλήσουμε προφανώς και με επενδυτικά ταμεία από το εξωτερικό, ιδιαίτερα από τον αραβικό κόσμο, που έχουν ξεκινήσει και επενδύουν στην Ελλάδα, προκειμένου και αυτοί να έρθουν να συμβάλλουν και θα συμβάλουν. Γίνεται ήδη σε αρκετές ευρωπαϊκές χώρες, στην Ιταλία, στην Ιρλανδία κ.λπ. και θα επιχειρήσουμε να καλύψουμε ένα επενδυτικό κενό. Δεν πάμε να υποκαταστήσουμε μεγάλους ξένους επενδυτές που έρχονται στην Ελλάδα με τεράστια funds. Ούτε πάμε να ανταγωνιστούμε μικρά funds, venture capitals, όπως λέγονται, που χρηματοδοτούνται και από την ΕΑΤΕ, το πρώην ΤΑΝΕΟ, που λειτουργεί ως το fund of funds.

Εκείνο το οποίο πάμε να κάνουμε είναι να καλύψουμε ένα κενό στην αγορά. Να λειτουργήσει αυτό το ταμείο ως συνεπενδυτής σε μια σειρά από τομείς αιχμής που περιγράφουμε μαζί με ιδιώτες επενδυτές, γιατί δεν είμαστε κρατιστές, για να μοιραστεί και το ρίσκο, να μπει ένας ιδιώτης και το Επενδυτικό Ταμείο να έρθει να συνεπενδύσει με μια διοίκηση υψηλού, πολύ υψηλού επιπέδου και με την BlackRock που έχει προσληφθεί ήδη από το Υπερταμείο να λειτουργήσει ως σύμβουλος για τη σύσταση αυτού του Ταμείου.

Άκουσα κάποιους που μας κατηγορούσαν ότι πήραμε την BlackRock. Tι έπρεπε να πάρουμε, κάποιο κομματικό στέλεχος της Νέας Δημοκρατίας; Θα ήσασταν περισσότερο ευτυχείς; Ή κάποιο κομματικό στέλεχος από εσάς; Ας αλλάξει η Ελλάδα εποχή και ταχύτητες. Εγώ δεν έχω να κερδίσω κάτι προσωπικά από αυτά που λέω, πολιτικά μιλώντας. Νομίζω η χώρα μας, πρέπει να καταλάβουμε όλοι, ότι πρέπει να κάνει βήματα μπροστά. Μην βλέπουμε τους άλλους να προχωρούν και εμείς εδώ να μένουμε στη δεκαετία του ΄80 και του ΄90.

Η τέταρτη παρέμβαση είναι η επανεπένδυση των εσόδων του ΤΑΙΠΕΔ από τα λιμάνια. Όπως εξήγησα και προηγουμένως μέχρι τώρα το ΤΑΙΠΕΔ το 100% των χρημάτων που έπαιρνε από τις συμβάσεις παραχώρησης για τα λιμάνια κατευθείαν τα έστελνε έξω για την απομείωση του χρέους. Συμφωνήσαμε με τον ESM από δω και πέρα -και αυτό είναι ένα βήμα μπροστά- το 50% θα πηγαίνει για το χρέος και το υπόλοιπο 50% θα πηγαίνει για τη συντήρηση και την αξιοποίηση άλλων λιμενικών υποδομών της χώρας.

Επομένως, κυρίες και κύριοι συνάδελφοι, αυτή είναι η παρέμβασή μας. Εγώ ειλικρινά σας το λέω είμαι περήφανος για αυτή την παρέμβαση. Όχι μόνο διότι έχουμε ένα εκσυγχρονισμό του ρόλου του Υπερταμείου, αλλά και γιατί, μετά από τη συμφωνία που είχαμε με τον ESM, το Υπερταμείο θα μπορέσει να συμβάλει πολύ περισσότερο στην ανάπτυξη της οικονομίας, ιδιαίτερα με το νέο Εθνικό Επενδυτικό Ταμείο και γιατί πιστεύω ότι όπως έγινε και στη ΔΕΗ και οι άλλες επιχειρήσεις θα υπηρετήσουν περισσότερο τους καταναλωτές, εκσυγχρονιζόμενες και περνώντας και αυτές σε μια νέα εποχή.

Τοποθετούμενος κατ΄ αυτόν τον τρόπο απάντησα ήδη σε πολλά από τα βασικά σας ερωτήματα. Θα είμαστε εδώ με το καλό τη Δευτέρα, την Τρίτη να συνεχίσω να απαντήσω και στα υπόλοιπα.

Θα ήθελα να πω απλώς δύο, τρία μικρά πραγματάκια. Ειπώθηκε, από το μοντέλο ΔΕΗ ποιος κερδίζει. Κερδίζει η επιχείρηση. Μπα, αν είχε κλείσει η επιχείρηση θα είχε καταστραφεί η οικονομία και η χώρα. Άρα από το μοντέλο της ΔΕΗ πρώτα απ΄ όλα κέρδισε η οικονομία και η χώρα. Δεύτερον, ρωτήστε τους εργαζόμενους της ΔΕΗ. Αν θέλετε να τους φωνάξουμε εδώ πέρα να μας πουν, αν είναι ευχαριστημένοι με την προηγούμενη κατάσταση της χρεοκοπίας ή είναι ευχαριστημένοι περισσότερο με τη νέα επιχείρηση, η οποία έχει δημιουργηθεί. Ας τους καλέσουμε τους συνδικαλιστές να μας τα πουν. Επειδή ειπώθηκε προηγουμένως ότι όλα έγιναν με μια συγκεκριμένη οπτική.

Επίσης, να απαντήσω και σε μερικές άλλες σύντομες παρατηρήσεις. Υπάρχει ένα άρθρο του Υπουργείου Μεταφορών για την Hellenic Train, διορθώνονται κάποια τεχνικά λάθη, τα οποία είχαν γίνει. Έγινε εισήγηση του Υπουργείου Μεταφορών και σχετική συνεννόηση με το Γενικό Λογιστήριο.

Για το Δέλτα του Έβρου είναι ρύθμιση του Υπουργείου Περιβάλλοντος. Αντιμετωπίζεται μια απαράδεκτη κατάσταση και μια εκκρεμότητα πολλών ετών εκεί πέρα.

Στη Μύκονο προβλέπεται ότι θα συνεχιστεί η αναστολή κατασκευής κατοικιών. Επομένως δεν ξέρω, στην Πλεύση Ελευθερίας, θέλετε να χτιστεί η Μύκονος; Δεν καταλαβαίνω γιατί είστε απέναντι σε όλα και με αυτή την οργή, όχι μόνο καχυποψία, με την a priori οργή σε ο,τιδήποτε φέρνουμε. Αυτή η άλλη περιβόητη επιτροπή που ψάχνετε να δείτε τι είναι, είναι μια επιτροπή του Ταμείου Ανάκαμψης, της οποίας έχει λήξει η θητεία, η διάρκεια η χρονική στην οποία μπορεί να λειτουργεί και προβλέπεται μία παράταση γιατί μας χρειάζεται για να προχωρήσει το Ταμείο Ανάκαμψης. Αν καταργηθεί θα έχουμε πρόβλημα. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Υπουργέ.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, πριν ολοκληρωθεί η συνεδρίαση, επιτρέψτε μου, αν μπορούμε και έχουμε περιθώριο τον τελευταίο φορέα που σας ζήτησα, το Σωματείο Εργαζομένων Ηλεκτροκίνητων, να τον καλούσαμε για μια παρέμβαση 3, 4 λεπτά. Έχει σημασία. Είναι από τους φορείς που δεν τους έχουμε καλέσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Έχουμε καλέσει δύο σωματεία εργαζομένων.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ας καλέσουμε και αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Έχουμε καλέσει από τον ΟΑΣΑ δεν θα καλέσουμε όλους τους κλάδους.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Το καταλαβαίνω αλλά και το τελευταίο σωματείο έχει αρκετό κόσμο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Θα το δούμε αυτό, θα το δούμε.

Κυρίες και κύριοι συνάδελφοι, με την τοποθέτηση του κυρίου Υπουργού έχει ολοκληρωθεί η πρώτη συνεδρίαση της Επιτροπής με την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Επόμενη συνεδρίαση τη Δευτέρα 29 Ιουλίου στις 14.00 στην Αίθουσα Γερουσίας με την ακρόαση των εξωκοινοβουλευτικών προσώπων.

Λύεται η συνεδρίαση. Καλό σας απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Κοτρωνιάς Γεώργιος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Γαβρήλος Γεώργιος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Κουκουλόπουλος Παρασκευάς (Πάρις), Κτενά Αφροδίτη, Συντυχάκης Εμμανουήλ, Τσοκάνης Χρήστος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης και Αυγενάκης Ελευθέριος.

Τέλος και περί ώρα 13:45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**